
“These are the days of miracles and wonder …”
Paul Simon

Die shrink probeer tevergeefs om vir Hanna te oortuig dat sy nie ’n hoer is nie.
“Ek weet dis nie die job waarvoor ek gebore is nie,” mymer Hanna. “En ek het ook nie veel talent in dié rigting nie …”
“Ek het al baie hoere gesien,” sê die shrink terwyl sy na Hanna se rooi hare kyk, wat tegelyk eksoties en ouderwets in ’n lang vlegsel om haar kop gebind is, en na haar lang vingers wat verleë bly voel aan die art deco-waaieroorbelle van silwer en swart onikssteen, “maar nie een van hulle het naastenby soos jy gelyk nie. Boonop is jy hopeloos te intelligent vir die beroep.”
Soos altyd dien die klere wat Hanna dra net as onopvallende agtergrond vir haar juwele: ’n jean wat besig is om te oud te word en ’n groot swart hemp wat nie veel doen om haar bates te beklemtoon nie. ’n Armband in dieselfde styl as die oorbelle herinner meer aan ’n aristokratiese Russiese vlugteling tydens die Belle Époque as aan die hoer wat Hanna veronderstel is om te wees.
“Die woordeboek sê nie ’n hoer is iemand wat soos ander hoere lyk nie,” antwoord Hanna. “En ’n lae IK is ook nie ’n vereiste nie. Dis bloot iemand wat vir geld seks het. Dalk is die meeste hoere maar, soos ek, gewone mense wat in ’n situasie beland het waar hulle nie ’n keuse het nie. Ek kan my skaars indink dat daar so iets soos ’n gebore hoer kan bestaan.”
“Maar jy word mos betaal vir jou werk in die prokureurskantoor,” sê die shrink, “dis net snags dat jy saam met jou baas slaap.”
“Sure,” sê Hanna. “My werk is om te sit en lees en etenstye met hom uit te gaan of te gesels. As ek baie verveeld is, mag ek saam met hom hof toe gaan.”
“Wat doen jy nog?” vra die shrink.
Hanna sug. “Soms google ek ook bietjie.”
“Wat staan op jou werkskontrak?”
“Dat ek sy persoonlike assistent is.”
“Die aktiwiteite in die nag maak nie deel uit van jou posbeskrywing nie?”
“Nee, dit staan nie fisies in die kontrak geskryf nie. Hy’s ’n prokureur, hy’s nie onnosel nie.”
“En as jy sou weier?”
“Ek sal my werk verloor, en mens kry nie deesdae maklik werk met my tipe kwalifikasies nie. Ek het al minstens tagtig aansoeke ingestuur in die afgelope ses maande.”
“Jy sou nie dalk met hom wou trou nie?”
“Watse verskil sou dit maak?”
“Wat sou ’n verskil maak? Ek bedoel, wat sou maak dat jy jou nie meer as ’n hoer sien nie?”
“As ek enigiets vir hom sou voel, of as ek die seks minstens sou kon geniet.”
“Geniet jy dit dan glad nie?”
“Dis nie dat ek nie hou van seks nie, maar met hom is dit ’n helse gesukkel …”
“Was jy al in ’n beter verhouding?”
Sy glimlag sinies. “Amper, maar die ou was gay.”
Die shrink dink eers ’n rukkie. “Jy’s bietjie hard op jouself,” sê sy dan. “Maar daar’s nie regtig fout met jou nie. Jy soek maar net ’n normale liefdesverhouding.”
“Eers ’n normale job,” sê Hanna, terwyl sy die kontant waarin sy betaal, uit haar handsak haal. “Iets anders as prostitusie. Ek wil my eie geld verdien. Ek wil nie vir die liefde betaal word nie.”
Die shrink neem die geld sonder om daarna te kyk. “As jy weer in die kantoor rondsit, google TEFL.”
“Is dit ’n woord?” vra Hanna. “In watter taal? Klink soos Tsjeggies of iets.”
“Nee, dis ’n afkorting,” lag die shrink. “Dit staan vir ‘Teaching English as a Foreign Language’. Het jy nog nooit daarvan gehoor nie? Mens kan dit enige plek op aarde doen.”
“O ja,” sê sy. “Ek dink daar’s iemand op Facebook wat dit doen. Daardie skrywer, Fransi Phillips, as ek my nie misgis nie. Ek wonder hoekom het ek nog nooit daaraan gedink nie.” Met die shrink se pen wat op die tafel tussen hulle lê, skryf sy TEFL op haar hand.

TEFL en click. In die jaar 2016 is daar jobs orals oor die wêreld: Suid-Amerika, Europa, Arabië, Viëtnam, China, Japan. Die meeste geld, lyk dit vir Hanna, is in Saoedi-Arabië. Sy hou op soek toe sy die prokureur hoor aankom. “Dink jy dis lekker om in Saoedi-Arabië te bly?” vra sy.
Hy lag. “Hang af.”
“Hang af waarvan?”
“Van jou smaak. As jy hou van lyfstraf in die openbaar omdat jy ’n glasie sjampanje gedrink het, is dit seker ’n lekker land om in te bly. Kom saam, ek het ’n hofsaak in die magistraatshof op Cullinan.”
“Die verkragtingsaak?” vra sy. “Waarin jy die sestienjarige verdedig wat sy tweejarige sussie verkrag het? Die een wat ek hoop jy verloor?”
Hy knik. “Onthou,” mompel hy onderlangs, “die koerante kan my lewe moeilik maak as hulle hoor van die saak. Jy hou jou mooi klein mondjie daaroor.”

’n Klein magistraatshof in die middel van nêrens. ’n Verlore boom op ’n grasperk wat onlangs gesny is. Benoude gange wat na klein sale lei. Die maer sestienjarige swart seun wat in handboeie met ’n trap van onder af kom, het die verwilderde uitdrukking van “wat de fok gaan aan dat ek nie meer my klein sussie mag verkrag nie?” op sy gesig. ’n Kort prosedure waartydens die prokureur verduidelik dat die seun nie van beter geweet het nie omdat hy dit heeldag sien gebeur. “Nee, dis nie ’n rassistiese stelling nie,” sê die prokureur. “En die rede hoekom Hanna dit nie verstaan nie, is dat sy so dom is dat sy net goed genoeg is vir naai.” Sy herinner die prokureur nie daaraan dat hy nie eers daarvoor goed genoeg is nie. Nog nie. Sy soek eers haar TEFL job. Die seun kry ’n opgeskorte vonnis en hy mag nie meer saam met sy tweejarige sussie bly nie. Dis nou weer ’n ander baba se beurt om verkrag te word.
Sy praat min op pad terug. Die prokureur se goeie bui irriteer haar.

Die prokureur se openbarelyfstraf-beeld van Saoedi-Arabië laat Hanna effens siekerig voel ten spyte van die groot TEFL-salarisse in daardie land. Sy vertrou hom egter nie, en daarom google sy images van Saoedi-Arabië om seker te maak hy het nie oordryf nie. Vrouens in swart burkas, landkaarte, ’n paar mooi landskappe, sandkleurige geboue teen die woestyn, mans wat koppe met pangas afkap en vrouens met klippe gooi. Sy besluit sy’s nie lus om met haar kop in haar tas terug te kom nie.
In Jemen is daar ’n oorlog.
China betaal ook goed. Hanna het Chinese porselein gedoen as deel van haar nuttelose kunsgeskiedeniskursus op universiteit, en daarby beskou sy die ontdekking van sy, wat ’n Chinese ontdekking is, as een van die grootste prestasies in die geskiedenis van die mensdom.
Daar’s baie drake en rooi lanterns by die images van China, asook ’n helse lang muur en hier en daar ’n pagode teen ’n sonsondergang. Die dekadente mengsel van Westerse images uit die dertigs en Verre Oosterse kultuur in Shanghai. Goeie salarisse. Maar daar’s iets morbieds aan ’n land vol vrouens wat gedwing word om hulle babas in emmers te verdrink ter wille van ekonomiese oorlewing. Dis erger as om ’n hoer te wees, besluit Hanna. As China die enigste keuse was, het sy dadelik daar aansoek gedoen. Maar dit is gelukkig nie.
Suid-Korea is te naby aan Noord-Korea en mens weet nooit of jy hond- of katvleis eet nie en haar kat sal haar nooit vergewe nie. Buitendien is sy nie seker of daar oral in Korea toilette is soos wat sy dit ken nie; onder die images van Korea is daar ’n man wat soos ’n springhaas met al twee sy voete op ’n kakhuis hurk omdat hy duidelik nie weet hoe om die ding te gebruik nie. Die Korea-ding is op ’n manier nog meer bombasties as die China-ding, besluit Hanna.
Viëtnam is vol waterlelies, ryslande, moesons, bootjies wat tussen vreemde rotsformasies op ’n doodstil see ronddryf. Hanna het die kunsfilm uit die negentigs met Catherine Deneuve in die hoofrol, Indochine,
soveel keer gekyk dat sy groot dele van die Viëtnamese dialoog uit haar kop kan opsê. Maar die salaris is swak. Thailand lyk baie dieselfde en dis waar die tsunami’s is en die salaris is ook swak.
In Tibet is daar duisende tempels vol monnike met onpeilbare, diep, lewensvreemde wyshede. Sneeubedekte berge wat in mere weerkaats, pelserige langhaarbuffels met bont handgeweefde saalsakke waarop helderkleurige vrouens rondsit, versier met krale van amber en turkoois, mans wat hulleself aan die brand steek en in vlamme oor pleine hardloop vir fok weet watse saak. Hanna onthou ’n televisieprogram oor Tibet van ’n gillende vrou wat soos ’n dier in ’n net gevang word die nag voordat sy gedwing sal word om met drie broers te trou – waarvan een verstandelik gestremd is – en haar tussen die drie moet verdeel. Sy sal daarvan hou om ongesteurd rond te sit op ’n berg in Tibet, sonder iemand wat vir haar wil vertel hoe om te mediteer, maar TEFL in Tibet is vrywillig en Hanna wil geld hê wanneer sy die slag die moeite doen om te werk. Verkieslik meer geld as wat die prokureur haar vir haar prostitusie betaal, sê sy vir haarself.
Japan betaal beter as haar huidige job as prostituut. Images van vulkaniese berge vol sneeu, vrouens met wit gesigte wat miniatuurtreetjies gee op blokkerige voete, skewe oë agter waaiers en onder papiersambrele, wit bloeisels, weerkaatsings van pagodes in mere. Sy sal daarmee kan saamleef, besluit Hanna.

Die prokureur, wat ’n rukkie gelede in haar gedagtes verskyn het, verskyn nou in lewende lywe by die deur, asof sy hom geroep het deur aan hom te dink. “Beplan jy ’n vakansie in een of ander eksotiese land?” vra hy.
“Nie eintlik nie,” lieg Hanna seepglad. “Ek wil vanaand The Pillow Book van Sei Shōnagon begin lees. Ek kyk bietjie na Japannese images.”
“Vat die boek saam,” sê hy. “Jy gaan nie vanmiddag huis toe nie. Ons gaan mossels eet en daarna direk na my plek.”
Sy kyk nie op nie. “Jy weet ek moet eers my kat gaan versorg.”
“’n Nag sal haar nie doodmaak nie,” sê die prokureur.
“Ek gaan eers huis toe,” sê Hanna.
Sy gesig lyk bebliksem. Hy sê: “Bring die boek, ek ry agter jou aan, dan gaan ons van jou woonstel af in my kar.”
“Nee,” sê sy, “ek ry met my eie kar sodat ek môreoggend voor werk ook vir haar kan gaan kos gee.”
“Daardie fokken kat gaan jou nog jou werk kos.”
“Dit sal terrible wees,” antwoord sy.

Katia die SPCA-kat wat soos ’n klein Siberiese boskat lyk met haar lang hare, kaneelkleurige lyfie en wit kennetjie kom soos altyd deur toe sodra Hanna dit oopmaak. Hanna tel haar in haar arms op en druk die sagte pelslyfie teen haar vas. Skielik sien Hanna in haar geestesoog hoe die shrink van ’n paar dae gelede ’n doos sneesdoekies in haar rigting skuif, en in ’n vertraagde reaksie begin sy huil terwyl sy kos en water in die kat se bakke gooi. Die kat ruk uit haar arms los en spring op die grond toe sy die trane op haar pelsie voel. Buite gaan die prokureur aan die toet, en Hanna gryp ’n paar kledingstukke en haar tandeborsel en gooi dit in ’n mandjie en sluit die deur, maar sluit dit weer oop om ’n halfvol botteltjie van Chanel se parfuum te gryp, waarvoor sy ’n halwe maand se salaris betaal het: die oorspronklike No. 5, wat in 1921 bekendgestel is. Die kat hardloop uit en toe moet sy eers sukkel om haar terug in die huis te kry. Daar’s nog trane in haar oë toe sy die prokureur se kar die stad in na die restaurant toe begin volg.

Die prokureur ry en ry en ry, en dis al effens skemer en sy sukkel om tussen die trane deur op die kar se gat te bly en een keer verbeel sy haar die kar se nommerplaat lyk anders as syne, maar sy’s nie seker nie want sy’s nie so obsessief oor die man dat sy sy nommerplaat sou memoriseer nie. Op een stadium ry sy onder ’n brug deur, en teen die tyd dat sy ophou huil, sien sy ’n padteken waarop daar staan Onderstepoort en sy wonder waarheen de fok die impotente maniak se onversadigbare wellus hulle dié keer gaan vat. Sy ignoreer haar selfoon toe dit lui. Skielik hou sy kar in plaas van voor ’n restaurant binne-in ’n motorhuis stil. Sy hou stil buite die hek waar hy ingegaan het. Die foon lui weer. “Waar de fok is jy?” vra hy.
“Agter jou,” sê sy, “maar wat soek jy in ’n vreemde motorhuis?”
“Ek’s nie in ’n motorhuis nie!” roep hy. “Ek wag nou al vir tien minute voor die restaurant. Vir wat kan jy nie jou sel antwoord nie?”
“Want dis onwettig om te praat terwyl mens bestuur.” Die volgende oomblik gaan die motor wat sy gedink het aan die prokureur behoort, se deur oop in die vreemde motorhuis waar dit geparkeer het en ’n middeljarige vrou klim uit. “O, hemel!” roep sy, “dit lyk my jy’t in ’n vrou verander. Ek het altyd gewonder wat is fout met jou.”
“Ek gaan jou moer!” roep hy uit. “Jy’s duidelik op die verkeerde plek. Hierdie maand kry jy nie ’n salaris nie.”
“O, goed,” sê sy, “in daardie geval ry ek nou terug na my woonstel toe en ek bly daar.”
“Ons het ’n kontrak!” gil hy. “Jy moet ’n maand kennis gee.”
“En jy moet my salaris betaal vir werk wat ek tussen negeuur in die oggend en vieruur in die middag doen. So, dan sien ons mekaar in die hof?” Sy druk die sel in sy oor dood.

Op pad terug na haar woonstel wonder sy waar gaan sy, noudat sy nie meer ’n job het nie, geld kry wanneer haar Chanel No. 5 op is, en om die TEFL-kursus te doen wat haar in ’n land moet kry waar sy ’n beter werk as haar huidige prostituutjob sal kry. Sy dink aan wat sy besit: ’n paar stukke juwele wat sy graag sal wil saamvat na waarheen sy ook al gaan, ’n art deco-teepot, -melkbeker en -suikerpot wat sy dalk vir ’n paar duisend rand kan verkoop aan Rebekka van Rebekka’s Antiques op Facebook, ’n Victoriaanse hall stand wat sy van haar ouma geërf het, ’n Lalique-agtige parfuumbottel van gebrandskilderde glas, ’n antieke cameo wat sy nie regtig dra nie omdat sy nie van borsspelde hou nie, ’n Egiptiese wierookbrander van silwer uit die vyftigerjare, ’n Chinese juweelkissie. Haar kar sal sy eerder vir ’n vriendin leen as om dit te verkoop, en sy kan haar tjello by dieselfde vriendin los totdat sy genoeg geld het om dit oor te vlieg.
Sy sal vir ’n maand by haar ouers kan bly, en dis ook hoe lank dit sal neem om die kursus te voltooi. Intussen moet sy ’n job kry by ’n TEFL-skool wat die vliegkaartjie sal betaal. Sover lyk dit of dit in Japan gaan wees.

Toe sy by haar woonstel kom, wag hy vir haar voor die ingang met ’n bos blomme. Haar eerste reaksie is woede toe sy besef sy’s nog nie van hom ontslae nie, haar tweede reaksie is “kan hy regtig so desperaat wees?” en haar derde reaksie is verligting dat sy darem vir ’n rukkie nog ’n werk het, al is dit hierdie werk. Dit sal beteken dat sy haar juwele en dalk ook die juweelkissie kan hou.
“Jissus,” sê hy terwyl hy die blomme vir haar gee. “Jy het my verbaas. Jy’s besig om ’n fokken skerp bitch te word.”
“Jy weet ek hou nie daarvan as jy Jesus se naam sê nie,” sê sy. Sy vat die bos blomme op na haar woonstel; sy’s nie die tipe prima donna wat haar woede op ’n onskuldige bos blomme sal uithaal nie, veral nie as dit ’n mooi bos blomme is nie. In sy ander hand het hy ’n DVD en ’n sak met takeaways van Ocean Basket.
“Ag sorry, Maagd Maria,” sê hy. “Ek wonder wat dink jou baba Jesus van jou hoerery.”
“Hy hou van hoere,” antwoord sy.

Binne rangskik sy die blomme. Daarna eet hulle die Ocean Basket platter en kyk na die DVD met die naam The Concert waarvan sy so baie hou dat sy amper deurmekaar raak en haar verbeel dis die prokureur waarvan sy hou.
Dié nag konsentreer sy nie op haar job nie. Haar aandag is nog by tonele uit die fliek: die Bolshoi in Moskou, die violis Olga wat sterwend in die sneeu in Siberië op ’n denkbeeldige viool bly speel, gefokte Russe in ’n orkes wat swakker is as die een wat Hanna toe sy vyf was op haar tjello begelei het, verlate landskappe, die melankolie van vernietigde lewens en onvervulde verlangens. Sy dink: Ek sal ’n ekstra vliegkaartjie vir my kat nodig hê. Die skool sal beslis nie daarvoor betaal nie. Toe onthou sy dat Moskou juis die plek is waar daardie skrywer op Facebook, Fransi Phillips, TEFL-klasse gee.
“Jy’s besig om kak aan te jaag!” gil die prokureur skielik. “Waaraan dink jy?”
“O, jammer,” sê sy, “my naels is bietjie lank, ek kan nie jou voël vasgevat kry nie.”
“Sny die fokken goed!”
“Goed,” sê sy. Sy sit die bedlampie aan, haal ’n naelknipper uit die bedkassie se laai en gaan sit haar naels by die spieëlkas en sny. Kort-kort moet sy ophou om die lang los hare wat oor haar gesig val, uit haar oë te vee.
“Jy is die kakste hoer op aarde,” sê die prokureur. “As jy nie so mooi was nie, het ek jou lankal weggejaag.”
Sy sit die naelknipper neer, stoot die hare uit haar gesig en kyk hoe dit oor haar borste val. In die spieël kan sy sien hoe hy van agter af kyk na waar die gleufie van haar boude net sigbaar is tussen die hare.
“Dis nogal waar dat ek mooi is,” mymer sy skaars hoorbaar.
“Maar nutteloos,” sê hy. “En stadig van begrip. Een of ander tyd sal dit wel tot jou deurdring dat jy geen ander keuse het as om met my te trou nie.”

Sy hoor net vaagweg wat hy sê, want sy wonder hoe sy dit gaan regkry om met die TEFL-kursus in Johannesburg te begin en tegelyk nog bedags in sy praktyk rond te sit. Dan skiet ’n plan haar te binne, of liewer die vae buitelyne van ’n plan, wat so wreed is dat sy skielik bly voel oor die manier waarop hy haar behandel, omdat dit die gedagtes wat nou in haar kop kom, regverdig. Daar kom ’n soet glimlaggie op haar gesig wat eintlik veroorsaak is deur die opgewondenheid oor haar plan, maar waarmee sy nou haar gesig na hom draai, weg van die spieël af, en wat hy as ’n blykie van masochistiese liefde ervaar. Die glimlaggie het nog nie verdwyn teen die tyd dat sy haar geknipte naels in die snippermandjie onder die spieëlkas ingeskuif het en langs hom gaan terugklim en knus teen hom aanskuif nie. Hy kreun wellustig terwyl hy sy hande oor haar lyf laat gaan. “Trou met my,” sê hy, “sodat ek jou reg kan klap.”
“Sal ek nog in jou kantoor moet werk as ons getroud is?” vra sy.
Hy bars uit van die lag. “Werk? Is dit wat jy dit noem?”
“Dis helse harde werk om vir agt ure per dag verveeld rond te sit,” kla sy. “Ek sal baie eerder ’n kursus in binneversiering wil volg sodat ek vir jou ’n mooi huis kan maak.”
“Bestaan daar so ’n kursus?”
“Natuurlik, meer as een. Dit word op die internet geadverteer.”
“En sal jy met my trou as ek jou vir so ’n kursus stuur?”
Sy knik.
“Ek dink ek sal jou kan afstaan by die werk,” sê hy sarkasties terwyl sy hand tussen haar bene ingaan.
“Dan is ons seker nou verloof,” sê sy. Sy stoot sy hand weg en val in so ’n diep slaap dat hy haar tevergeefs probeer wakker kry om die swak job wat sy begin het klaar te maak.

Die middelmatige skrywer Fransi Phillips se bek is groot op Facebook. Oor Rusland en spesifiek die Russiese president Wladimir Poetin gaan sy so te kere dat ’n hele paar belangrike letterkundiges haar al geblok het. Volgens Phillips is daar nie veel sprake van ’n diktatorskap in Rusland nie. Basies is daar net een ongeskrewe wet in Rusland wat dit anders maak as die Weste: ’n soort verbod op indiskresie. Die wet het eenvoudig ontstaan uit die Russiese tradisie om binnenshuis te leef, en het op sy beurt weer te doen met die koue. Vrees vir die owerheid of vir Poetin het niks met die saak te doen nie, en as die Russe vir enigiemand bang is, is dit vir die babushkas wat op straat hulle kieries rondswaai en ongeskikte tieners in die busse met hulle knoffelasems slaan dat hulle steier.
Hanna besluit dit sal dalk nie ’n slegte idee wees om Phillips te nader waar sy met haar Russiese pelsmusse op Facebook rondsit en kak praat nie. Die beste manier om Phillips te nader, besluit sy, is die reguit manier. Dit besluit Hanna op grond van Phillips se gebrek aan diplomasie en takt.
Sy gaan na Phillips se timeline en druk die message-knoppie in die regterkantse hoek. Ek werk op die oomblik as hoer, skryf Hanna, en dis nie ’n werk waarvoor ek veel talent toon nie. Dink jy ek sal ook soos jy ’n TEFL-onderwyser kan word in ’n land soos Rusland?
Phillips is online en sy reageer dadelik. Ons is almal tot ’n mindere of meerdere mate hoere. Prostitusie is die hoeksteen van kapitalisme.
Hanna: Ek sal verkies om tot ’n mindere mate een te wees.
Phillips: Ja, ek verkies ook feëverhale bo die werklikheid, maar ek is nou al bietjie te oud om die werklikheid te ignoreer. ’n Gesonde integrasie is wat ons nodig het. Buitendien leef ons in ’n posteksperimentele era. Jy kan die werklikheid op enige manier kombineer met jou eie, persoonlike feëverhaal. Natuurlik keer niks jou om in Rusland te kom TEFL-klasse gee nie. Doen net ’n kursus en spring op ’n vliegtuig.
Hanna: Ek sal eers geld moet steel van die man wie se hoer ek is.
Phillips: Natuurlik, dis jou plig. Hoere is noodwendig altyd diewe. Mens kan nie jou siel vir genoeg geld verkoop nie.
Hanna: Dis my liggaam wat ek verkoop.
Phillips: Is jy seker?
Hanna: Nee.
Phillips: Die wêreld is nog dieselfde as voorheen, maar dis nie meer op dieselfde plek as voorheen nie. Voorheen was dit êrens in die verte, nou is dit onder jou vingers. Jy kan op soveel plekke tegelyk wees as waarop jy op een tyd kan konsentreer. Daar’s nie meer ’n rede om die verkeerde man se hoer te wees nie. Die internet se drome kan jou verder as jou eie drome neem.
Hanna: Sê my, waarom soek jy altyd met almal kak op Facebook?
Phillips: Ek soek met niemand kak nie. Ek maak maar net ander konneksies as ander, of hulle maak ander konneksies as ek. Dit pla hulle blykbaar meer as vir my.
Hanna: Dankie vir die chat. Ek moet nou na my eie verlowingsparty gaan.
Phillips: My verbeelding sê vir my jy raak verloof aan die man wie se geld jy gaan steel?
Hanna: Dis jou verhaal, so jou verbeelding moet reg wees.
Phillips: Ek hoop jy kom in Rusland. Anders gaan hierdie storie moerse vervelig raak.
Hanna: Dis net die laaste dag wat ’n potensiaal vir mislukking inhou. Die dag as ek vlieg. Die res van die tyd is dit maar meer van dieselfde as wat ek nou besig is om te doen.
Phillips: Moenie jou e-ticket te vroeg uitdruk en dit laat lê waar hy dit kan sien nie.
Hanna: Ek sal nie. Dankie vir jou besorgdheid.
Phillips: 

Die oggend ná die nag toe Hanna ingestem het om met die prokureur te trou, het sy haar kantoor gaan ontruim, die woonstel wat sy gehuur het, opgegee, haar hall stand en cameo-borsspeld na ’n antiekhandelaar geneem, die geld wat sy daarvoor gekry het in die bank gaan sit en met haar kat, ’n paar kartondose en ’n tas vol klere en juwele by die prokureur se huis ingetrek. Dit was êrens in April 2016.
In daardie stadium was die burgeroorlog in die Oekraïne – waarvoor die Amerikaners die Russe die skuld gegee het, en die Russe die Amerikaners, wat beteken het dat die oorlog eintlik tussen die Russe en die Amerikaners was – al ou nuus. Intussen het Poetin ’n oorlog verklaar teen IS-terroriste in Sirië wat babas aan flarde kap.
In daardie stadium het die meeste mense op Facebook Phillips se opinies oor Rusland geïgnoreer, met ’n soort goedige verleentheid, soos wat ’n mens iemand wat mal of verstandelik gestremd is sal ignoreer.

Hanna geniet dit minder as Phillips om verleentheid te veroorsaak, maar dis asof die verleentheid altyd van iewers af uit die bloute op haar neerdaal.
Reeds teen die einde van die eerste dag word die verlowing gevier, asof die prokureur bang is Hanna verander van plan voordat die banale diamant, wat ’n vorige verloofde aan hom teruggegee het toe sy weggeloop het met ’n man wat dalk ’n bietjie minder dodgy was, aan Hanna se vinger is. Ongelukkig is die ring ’n bietjie groot vir Hanna se slanke ringvinger. Daarby voel Hanna die aand nog ’n bietjie meer deur die dinges as op gewone dae. Ná die gesprek met Phillips is dit vir haar asof daar iets onwerkliks is aan die planne wat sy besig is om te beraam, asof dit die tipe ding is wat ’n karakter in ’n Phillips-verhaal sou doen. Sy is in hierdie droombui toe die groot diamantring van haar maer vingertjie afglip terwyl sy besig is om vir haar vrugtepons in te gooi by die partytjie. Die ring verdwyn in die glasbak met die drank, amper soos Mélisande se ring wat verdwyn het in die dieptes van ’n bodemlose fontein. Hanna is te skaam om voor al die vriende van die prokureur, wat haar reeds as ’n bimbo beskou, te begin rondkrap vir haar ring. Anders as Mélisande se ring wat verdwyn het in ’n bodemlose put, kom Hanna se ring egter weer uit, en wel in die glas van regter Van der Walt, wat ’n skuilnaam is omdat dit ’n roman is dié. Die prokureur is die bliksem in, maar hy wil nie ’n lawaai maak voor sy vriende nie en teen die tyd dat almal weg is, is hy te dronk om enigiets daarvan te onthou.
Hy ruk sy klere van sy lyf af, val op die bed neer en gil hard toe Hanna se kat sy voël vir ’n pasgebore muisie aansien en dit bespring. Toe hy herstel het van die skok en ontbering, draai hy op sy sy en raak aan die slaap.

In die kar op pad na die kursus waar sy moet leer hoe om Engels te teach vir ’n klas vol Russiese studente met wie sy nie kan kommunikeer nie, wat veronderstel is om ’n kursus te wees in binneversiering waarvoor die prokureur betaal wat veronderstel is om haar verloofde te wees, dink Hanna aan die laaste twee mans in haar lewe voor haar hoerverhouding met die prokureur. Een van hierdie verhoudings was eintlik net in haar drome ’n verhouding en ongelukkig nie in sy drome nie, en die ander een was glad nie ’n verhouding nie, net ’n potensiële steek.
Hy was mooi, die eerste van hierdie twee, met die gekultiveerde styl waarvan Hanna hou. Donker oë in ’n fyn, skerp gesig omring deur ’n paar oortjies wat aan die duiwel sou kon behoort. ’n Netjiese ponytail wat dit alles maksimaal afwys, en ’n styl wat, hoewel nie vreeslik opvallend nie, Hanna wat toe nog nie ’n hoer was nie laat glo het dat hy die een is vir wie sy moet vra vir ’n boek oor art deco-argitektuur. Hy sal dit vir haar bestel, het hy gesê, en toe gaan haal hy by die uitverkopingafdeling vir haar die boek van Nijinsky, die film, en hy vra of sy die film gesien het, dis taamlik oud, en sy sê ja, sy het dit op die internet gekry. Toe begin hulle praat oor die Belle Époque in Rusland, wat die tyd was waarin Nijinsky deur sy besitlike minnaar Diaghilev tot waansin gedryf is, en hy vra vir haar waar kry ’n meisie soos sy ’n werk en ’n kêrel in Suid-Afrika, en sy sê nêrens en hy vra of sy in die boekwinkel wil kom werk, en sy antwoord ja, maar hy vra nie of sy ’n steek soek nie en sy dag dit kom seker later.
Só begin sy in die boekwinkel werk, wat amper so goed is soos om in die antiekwinkel langs die boekwinkel te werk, waar sy elke oggend die art deco-juwele kan bewonder totdat sy aan die einde van die maand ’n paar oorbelle en ’n handsak kan gaan koop met ’n deel van die geld wat hy haar by die boekwinkel betaal. Só sorg die Voorsienigheid vir die skoonheid, sê Hanna vir haarself. Maar dit blyk dat die Voorsienigheid nie vir haar ’n steek in gedagte het nie, en sy troos haarself dat dit seker later sal kom, dat hy seker skaam is, dat hy te mooi is om ’n bullshitter te wees.

Hy sê hy het haar lief. Hy bewonder haar eksotiese skoonheid, haar slaperige groen oë agter dik wimpers, haar dik rooi hare wat sy meestal in ’n vlegsel om haar kop dra maar deesdae meer dikwels los laat hang in ’n futiele poging om hom te verlei. Toe dit uiteindelik lyk of hy dit in ’n vlegsel verkies, probeer sy nuwe soorte vlegsels uit in ’n Russiese styl wat herinner aan die Nijinsky-boek wat hulle aanvanklik bymekaar gebring het, asook aan Coco Chanel in ’n latere tydperk, tydens haar liefdesverhouding met Igor Stravinsky. Hy bewonder haar vol mond wat herinner aan die Monegaskiese prinses Charlotte, haar prominente sleutelbene wat sy nooit te opsigtelik ten toon stel nie, haar slanke nek. Soms sê hy: “Kom, mooi ding, gee my ’n drukkie” en een maal hou hy vir ’n rukkie haar hand vas in die fliek met die naam Quartet met Isabelle Adjani wat hulle op die universiteitskampus by ’n kunsfliekfees gaan sien. Hy neem haar na kunsuitstallings by die Tina Skukan-galery, waar hy haar voorstel aan die beroemde Thea Nigrini, na musiekuitvoerings op die UNISA-kampus, en hy vra selfs of sy vir ’n week lank saam met hom na ’n boekefees in Kaapstad wil gaan, waarop sy ja antwoord en waar sy seker is die dinge gaan begin gebeur. Maar twee weke voor die fees loop daar ’n blonde mannetjie met groot blou oë en ’n pruilmondjie by die boekwinkel in, en Hanna se droomman verdwyn vir vier dae sonder om iemand te sê wanneer hy terugkom.
“Jis, ek was ’n idioot,” sê Hanna. “Om so lank te moet wag vir ’n steek sonder om onraad te vermoed.”
“Ek moes ons ’n kans gee,” sê hy, “om te kyk watter kant toe beweeg ek. Ek het geweet as ’n meisie wat soos jy lyk my nie in die bed kan kry nie, sou geen meisie dit regkry nie. Buitendien is dit die mooiste vriendskap van my lewe hierdie …”
“Mooiste vriendskap?” vra sy. “Jy bedoel seker mees geslaagde eksperiment?”

By die afrit na Rivonia waar party karre in ’n lang tou wag terwyl ander van langs die pad af heel voor gaan indruk, sien sy daar’s ’n man wat vir haar kyk met die gesigsuitdrukking van siestog, mooiding, kan ek jou kom troos? en toe besef sy die trane is besig om oor haar wange te stroom oor haar verlore liefde. Net voordat sy haar hand van die stuurwiel af kan haal om vir hom ’n middelvinger te wys, begin die stroom karre aanbeweeg. Van hier af moet sy op die pad konsentreer, so die herinneringe gaan deur haar kop in die vorm van kort flitse.
Sy hou die job by die boekwinkel voorlopig, om te oorleef. Eendag stap daar ’n reus gebukkend deur die hoë glasdeur in en stamp die kartonmeisie wat met ’n boek in haar hande by die deur staan dat sy oor die vloer skuif. Hanna loop na die deur en buk om die kartonpop op te tel en weer staan te maak. Die reus buk ook. Hulle koppe stamp hard teen mekaar, soos in ’n simpel episode van 7de Laan. Hanna val op die vloer neer. Die reus help haar op en sy gesig verhelder toe hy sien wat hy in sy arms het. Hy vra met sy diep stem: “Kort jy nie dalk ’n naai nie?”
“Nee, hel,” antwoord Hanna, “lyk ek vir jou na ’n hoer?”
“Kan ons ten minste dan vriende wees?” vra die reus, en Hanna haal haar skouers op en sê: “Ja, hoekom nie?”
Hanna en die reus het nie veel vir mekaar te sê nie. Dinge soos kunsuitstallings, filmfeeste en musiekuitvoerings woon Hanna alleen by. Die reus daag af en toe saans by die boekwinkel op, eet saam met Hanna ’n pizza en vat haar na die soort flieks wat haar so verveel dat sy aan die slaap sou geraak het as die klankbaan vol masjiengewere en bomme haar nie wakker gehou het nie.

Een aand loop die reus by die boekwinkel in op ’n oomblik wat Hanna droomverlore en met pyn op haar gesig staan en kyk hoe haar baas en sy nuutgevonde liefde met hulle deurmekaar hare en gekreukelde klere van agter in die winkel uit ’n boekstoor verskyn. Die reus se brein, in soverre as wat hy ’n brein het, maak ’n paar konneksies, en ’n ontploffing vind plaas. Hy stap op die twee lovers af, kap hulle koppe teenmekaar dat mens net klapperdoppe hoor en bliksem hulle regdeur die rak met kunsfilmboeke, wat die rak is waar Hanna die boekwinkeleienaar ontmoet het. Die reus loop by die boekwinkel se deur uit na sy kar en ry weg, maar die sekuriteitswag wat hom op ’n veilige afstand gevolg het, neem sy kar se registrasienommer. Hanna verloor haar werk en die reus word gedagvaar vir aanranding.
By die laaste robot voor die TEFL-lesinglokaal hoor Hanna die reus in haar herinneringe sê: “Ek word gedagvaar en jy het jou werk verloor. Ons moet ’n prokureur gaan sien.” Die reus vertel sy tragiese verhaal terwyl die prokureur in sy verbeelding eers Hanna se hare losmaak en haar daarna stuk vir stuk ontklee totdat sy kaal op sy tafel sit. Die reus se relaas, wat nogal lank is vir die reus, kom tot ’n einde. Die prokureur lag. “Jy het ’n job,” sê hy vir Hanna, “en jou saak sal buite die hof geskik word,” sê hy vir die reus. En só verkoop die reus vir Hanna aan die duiwel, asof sy in die eerste plek die reus se eiendom was om verkoop te word.



19
Hanna is tien minute laat vir die eerste klas wat haar lewe moet verander. Toe sy instap, word die klas stil en gaap haar aan soos wat daar altyd stiltes en aangapings is wanner sy in enige vertrek instap; so sy ervaar dit as normaal. Die instruktrise is blond met krulhare en ’n hippierige styl. Buiten Hanna bestaan die klas uit drie persone, almal vroulik. Die maer een in die burka met haar groot donker oë wat verskrik deur die gate na buite loer, val haar eerste op. Sy gaan ryk word in Saoedi-Arabië, onthou Hanna uit die internetnavorsing wat sy gedoen het. Dis te sê so lank as wat haar kop op haar lyf bly. Die tweede een, Annatjie, is ook ’n Afrikaner soos Hanna, maar anders as Hanna is sy ’n butch klein feminis met ’n funky styl wat joernalistiek gestudeer het op Rhodes en nou by haar boyfriend, wat saam met haar kak Engels wil gaan gee in Suid-Korea, rondhang in Johannesburg. Die derde is ’n classy Italiaanse vrou uit Eritrea wat tans ’n apteker in Johannesburg is en heeltyd lyk of sy wil huil. Dis waar wat Phillips gesê het, dink Hanna, die wêreld is nie meer waar dit voorheen was nie.

In plaas van om Hanna te groet, staar die instruktrise met ’n dringende blik na haar en sit haar vinger op haar mond. Dit neem ’n rukkie om tot Hanna deur te dring dat almal doodstil is. Die instruktrise beduie dat almal moet opstaan. Sy beduie dat hulle twee rye moet vorm, wat vir vier mense eenvoudig genoeg is. Die instruktrise neem ’n sagte bal en gooi dit na Annatjie, wat dit behendig vang en dadelik teruggooi. Toe gooi sy dit na die meisie in die burka wat soos ’n vlermuis fladder om dit in die hande te kry. Hanna hou nie juis van balle nie maar sy het êrens geleer dat as mens jou oog op die simpel ding hou, alles voorspoedig verloop. Dis nou as mens nie ’n motherfuckerdiamant te los aan jou vinger dra nie. So sy kry die bal met ’n bietjie moeite gevang, maar toe sy dit moet teruggooi, skiet die ring agterna en tref die instruktrise amper teen haar kop. Nog steeds sonder ’n woord tel die composed hippie die ring van die grond af op. Haar oë rek wel toe sy sien hoe groot die diamant is. Sy sit dit op die tafel neer en die speletjie begin van voor af, maar dié keer roep sy “name” voordat sy die bal na Annatjie gooi en Annatjie roep ewe rats “Annatjie”, en so gaan dit aan, en toe is dit “surname” en toe “city” en toe beduie sy hulle moet gaan sit, en nou begin hulle in Engels chat. Die instruktrise bring Hanna se ring vir haar terug en sê in Engels: “Jy het my amper doodgegooi met hierdie klip; is jy verloof?” en Hanna sê: “Ja, maar nie meer vir lank nie,” en Annatjie maak ’n opmerking dat behalwe dat die ring te groot vir Hanna is, dit ook vreemd lyk by haar deco-oorbelle in die vorm van waaiers en haar krokodilvelhandsak, en Hanna lag en sê: “Dit is eintlik vir my voorganger gemaak.”
Daarna speel hulle ’n speletjie om uit te vind wat hulle met mekaar in gemeen het, maar niemand het veel met Hanna in gemeen nie behalwe die feit dat hulle dieselfde kursus doen, en toe begin die grammar, waarmee Hanna nogal goed is, en hulle kry ’n klas soos wat hulle die volgende dag sal moet aanbied, en die einde van die eerste dag breek aan.

Die plek waar die lesings aangebied word, is ’n park met baie bome en moderne Edoardo Villa-agtige standbeelde deur minder bekende beeldhouers, waar ryk vrouens in sweetpakke bedags met hulle honde loop. Die instruktrise stap na Hanna waar sy met haar iPad onder ’n boom haar eerste klas voorberei vir die volgende dag. Sy kyk op haar horlosie. “Dis eintlik nou ’n goeie tyd om huis toe te gaan,” sê die instruktrise. “Voor die ergste verkeer. Hoekom gaan doen jy nie jou voorbereiding by die huis nie?”
“Baie redes,” antwoord Hanna sonder om op te kyk. “In die eerste plek verkies ek die verkeer bo die huis. In die tweede plek kan ek nie hierdie werk by die huis voorberei nie, want dis nie die kursus in binneversiering waarvoor my verloofde betaal nie. En in die derde plek moet ek lank in die verkeer sit en dink watse kak ek vir hom gaan vertel oor die kursus in binneversiering waar ek veronderstel was om vandag te wees.”
Die instruktrise lag. “Dit klink na ’n gelukkige verlowing. Wanneer gaan julle trou?”
“Nooit,” antwoord Hanna terwyl sy ’n foto download van ’n sjokolade-matryoshka-poppie wat sy in die les oor passives wil gebruik. “Ek gaan lank voor dit Rusland toe ontsnap.”
“Rusland,” lag die instruktrise. “Ek kan jou nogal in ’n pelsjas sien.”
“Verkieslik vintage,” sê Hanna, “vroeg twintigste eeu is my styl. Die feit dat dit polities meer korrek is, is ’n toevallige voordeel.”
“Dalk kry jy een op die internet,” sê die instruktrise, “maar ek sal aanbeveel dat jy die mus daar koop. Ken jy iemand daar?”
“So half,” sê Hanna. “Dis iemand op Facebook. ’n Skrywer.”
“Nie Phillips nie?” vra die instruktrise.
“Ja,” sê Hanna, en sy onthou dat dit nie regtig toevallig is dat die instruktrise vir Phillips ken nie, aangesien Phillips die een is wat hierdie kursus aanbeveel het.

Dis waar dat die snelweg van Johannesburg af na Pretoria baie besig is teen die tyd dat Hanna terug moet gaan. Sy sit lank genoeg vas in verkeersknope dat sy drie bullshit klasse vir die prokureur kan voorberei oor wat sy by die kursus in binneversiering geleer het.
Hy sal vra: Wys my wat jy vandag geleer het.
Sy sal sê: Die lêer is groot, ek los dit sommer daar.
Hy sal sê: Nou maar wanneer gaan jy ons huis begin versier? Ek mors nie my geld net om jou besig te hou nie.
Sy sal sê: Ek kan nou begin. Haal solank jou ex-girlfriend se vieslike skilderye wat in ’n reguit lyn op dieselfde hoogte regdeur die huis hang, van die mure af.
Hy sal sê: Ek’t gedink sy’s arty. Dis wat sy vir my gesê het. Dit wys jou net, mens moet nooit julle vroumense glo nie.
Sy sal sê: Dis in die eerste plek kitsch om kinderpartytjies en pieknieks te skilder en in die tweede plek lyk haar pieknieks so morbied, mens kan ’n vitamien D-tekort ontwikkel deur net na die skaduwees onder die figure se oë te kyk.
Hy sal vra: Is jy seker jy’s nie net jaloers op haar nie?
Sy sal sê: Hoekom? Ek het mos nou haar diamantring.
Hy sal sê: En jy slaap nou by haar man.
Sy sal sê: Uhm, en sy sal probeer om haar gesig uitdrukkingloos te hou.
Hy sal sê: Ek sal dit Maandag na ’n galery toe vat.
En sy sal dink: Jy gaan jou naam net gat maak, geen galery sal dit wil hê nie. Maar sy sal niks sê nie want sy gee nie om dat hy sy naam gat gaan maak nie en sy’s nie lus vir ’n argument nie.
En hy sal sê: Nou maar wat gaan ek in die plek daarvan hang?
En sy sal na ’n Facebook page gaan waar Diek Grobler sy minimalistiese landskapskilderye, wat hy geskilder het terwyl hy in België op toer was, nou op Facebook opveil, maar terwyl sy die Facebook page oopmaak, sal sy sien daar’s ’n privaat boodskap van Phillips, wat sy natuurlik sal moet ignoreer omdat dit te doen sal hê met haar voorgenome vertrek na Moskou waarvan hy natuurlik niks mag weet nie. Sy sal vir hom die werke wys, met titels soos “Afskeid”, “Suster Innocentia vat ’n blaaskans” en “Strokiesprent met potensiaal”. Hy sal sê sy kan op elke skildery tot by R1 000 bie, en sy sal sê dis nie nodig om op elke muur ’n skildery te hê nie want sodra mens iets verpligtend maak, lyk dit geforseerd en ongemaklik. Mens hang een muur vol Diek Grobler-landskappe en die ander mure verf mens liggrys met ’n paar donkerder grys hale tot in die helfte van die muur.
En hy sal sê nou toe nou, en hier dag ek nou nog altyd jy’s ’n bimbo, en sy sal vir ’n oomblik skuldig voel oor hoe sy besig is om hom te bedonder, maar net totdat hulle bed toe gaan en hy weer sy sadisme op haar begin uithaal om vir sy gebrek aan seksuele prestasie te kompenseer.

Daai Phillips is eintlik nogal ’n doos, dink Hanna, en daarby is sy nog so knaend. In die eerste plek sal net ’n doos so openlik op Facebook vir Wladimir Poetin ondersteun. Hanna volg die gesprek op Facebook tussen Phillips en ’n uitgewer, waarin Phillips beweer dat Amerika eerder as Rusland verantwoordelik gehou moet word vir die oorlog in die ooste van die Oekraïne. Sy post daarby ’n stukkie video wat ’n hacker gemaak het van ’n gesprek tussen iemand en ’n senior Amerikaanse diplomaat by die Europese Unie, Victoria Nuland, wat haar punt bewys. Hackers is deesdae die enigste betroubare joernaliste, skryf Phillips vir die uitgewer.
Jy is obsessief, skryf die uitgewer geïrriteerd.
Dis beter as om dig te wees, skryf Phillips terug.
Waarop die uitgewer vir Phillips ontvriend, wat Hanna laat wonder of Phillips ooit weer ’n boek gepubliseer gaan kry en of sy, Hanna, die hoofkarakter gaan word in ’n boek wat in Phillips se laai gaan lê en stof vergader en eers met Phillips se dood herontdek gaan word.

Asof dit nie erg genoeg is nie, skryf Phillips die volgende dag dat dit vir haar lekker is om in hierdie land te bly, wat Rusland is, waar sy nie soos ’n doos hoef te voel omdat sy wit en straight is nie. Hanna dink dis miskien waar dat dit nie nodig is om soos ’n doos te voel omdat jy wit en straight is nie, omdat dit nie jou skuld is nie en dit eintlik nie veel verkeerder is om wit en straight te wees as om swart en gay te wees nie. Maar dis ook nie regtig nodig om dit uit die bloute te sê sonder dat iemand jou daaroor uitgevra het nie, veral nie as jy jou boeke eerstens gepubliseer wil kry en tweedens verkoop wil kry nie.
Maar al is sy ’n doos, moet Hanna erken dat Phillips vir haar, Hanna, met groot geduld en toewyding inlig oor elke aspek van die verblyf van ’n TEFL-onderwyser in Rusland, asof sy persoonlik verantwoordelik is vir Hanna se bestaan. Die inligting wat sy vir Hanna gee, is in werklikheid meer as wat ’n goeie skrywer vir ’n karakter in ’n boek sal gee, want terwyl Hanna hierdie praktiese details nodig het, sal dit lesers verveel.

Nog ’n link wat Phillips op haar timeline gesit het, is ’n artikel oor ’n Rus wat genoem word The Surgeon; die hoof van ’n Russies-Ortodokse motorfietsbende met ’n kitscherige, Gotiese styl. Asof daar in die jaar 2016 nog enigiets interessants aan die Christendom kan wees.
Dis snaaks, sê Hanna op daardie dag in ’n privaat boodskap aan Phillips, dat jy nogal behulpsaam is teenoor my terwyl jy sulke dooslike goed op FB plaas.
Ons het al hieroor gepraat, sê Phillips, en ek het jou gesê ’n skrywer is nie veronderstel om hom of haar te laat voorsê deur heersende modeneigings nie.
Maar as jy só aanhou, sê Hanna, gaan jy een van die dae nie meer ’n uitgewer hê vir jou boeke nie.
Moenie jou mooi koppie daaroor breek nie, antwoord Phillips.
My mooi koppie? vra Hanna. Ek is ook nie mal oor die manier waarop jy van my praat asof ek ’n bimbo is nie.
Ek doen niks van die aard nie, antwoord Phillips. Net omdat jou koppie mooi is, beteken dit nie dit is dom nie. Jy’s ’n onderpresteerder, nie ’n bimbo nie. As my storie oor jou ten einde loop, kan jy aangaan met jou meestersgraad in Kunsgeskiedenis. Jy kan spesialiseer in die tydsgees rondom die Belle Époque in Rusland. Maar vir die oomblik het ek jou nodig vir ’n liefdesverhaal hier.
Ek sal spesialiseer waarin ek wil spesialiseer, sê Hanna, maar ja, die ding van tydsgees is nogal interessant.
Dit was ’n wonderlike tyd, sê Phillips. Veral hier in Rusland met sy Fabergé-eiers net voor die rewolusie.

Die prokureur is een van daardie mense wat dit nogal regkry om op die oppervlak beter te lyk as wat hy is. Op die oog af is hy nogal modieus met sy langerige swart krulhare, atletiese bene en Mandela-hemde en los onderbaadjies, afgewissel met ’n netjiese pak wanneer hy hof toe moet gaan. Net iemand wat al saam met hom geslaap het, sal weet dat hy ’n groot maag het waaronder daar ’n miniatuurvoëltjie uitloer, en dat sy slaapkamer heelwat slegter lyk as sy kantoor. Sy huis is in die vyftigs, wat nie Hanna se gunstelingtyd is nie, ontwerp deur ’n argitek wat nie juis geweet het wat hy doen nie. Om dinge te vererger is die plek vir die laaste twintig jaar, wat die tyd is dat die prokureur daarin gebly het, onderwerp aan sy spesifieke soort gebrek aan styl. Die muur wat waarskynlik in die sestigs gebou is om een vertrek in twee te verdeel, is van ’n spesiale zef soort klip wat in daardie tyd in die mode was. Grillerige buisligte vol dooie insekte in die sitkamer, eetkamer en slaapkamers, waar sulke skerp lig onvanpas sou wees selfs as daar ’n saak uit te maak was vir die estetika van buisligte vol dooie insekte. Opgestopte fake fluweel- Joshua Doore-meubels wat hy geërf het van sy oorlede tante, om nie te praat nie van die afgryslike skilderye van sy geestesversteurde eks wat in ’n reguit lyn regdeur die huis gehang is. Die blokkieshoutvloere is volgens Hanna al wat naastenby gangbaar is.
Die binneversieringsprojek wat Hanna vir haarself uitgedink het om die prokureur ’n rat voor die oë te draai, is dus ’n taamlike uitdaging.

Die tradisie dat Hanna en die prokureur op Woensdagaande by Ocean Basket gaan eet, word ná die verlowing voortgesit. Op hierdie Woensdagaand vat Hanna haar iPad saam om haar denkbeeldige binneversieringsprojek met hom te bespreek. Ten spyte van die uitdagings, geniet sy die projek nogal.
“Dis belangrik dat ek moet weet,” sê sy nou in die dowwe lig van die restaurant met haar heserige, murmelende stem wat net-net hoorbaar is bo dié van die mense wat langsaan die verjaarsdag van iemand by ’n werkplek vier, “hoe geheg jy presies aan jou oorlede tante was.”
“My oorlede tante?” vra hy. “Ek is al ’n ou man, ek het twee oorlede tantes. Van watter een praat jy?”
“Van die een by wie jy die Joshua Doore-sitkamerstel van fake velvet en die etenstafel en stoele geërf het.”
“Tante Daphné,” sê hy. “My pa se oudste suster. Nee wat, sy was nie juis prominent in my lewe nie.”
“Maar sy het daardie meubels aan jou bemaak?”
“Eintlik aan my suster,” antwoord hy, “maar sy wou dit nie hê nie.”
“O, dis goed,” antwoord sy. “Want dit pas nie in my binneversieringsprojek nie. Jy sal ’n hele paar rand daarvoor kan kry by ’n pandjieswinkel in Die Moot.”
“Ek het nie tyd nie, jy sal dit moet doen.”
“Sure,” sê sy, en haal haar iPad uit. “Dalk moet ek jou net wys waarmee ek dit wil vervang.”
Sy google fifties furniture, en wys vir hom die images van banke, ontwerpers, melamien en tafels uit die vyftigs.
“Is dit nou wat mens noem retro?” vra hy in die stemtoon van ’n prokureur wat glo hy is verhewe bo style en tydperke van meubelontwerpe.
“Ja,” sê sy, “dis die ontwerpe waardeur IKEA geïnspireer is. Ons sal die oorspronklikes kry, in dieselfde pandjieswinkels waar ons jou tante se goed gaan verkoop. Waarskynlik sal hulle nog vir jou geld inbetaal vir die ruil.”
“As jy so slim raak,” sê hy terwyl sy vir hom nog wyn skink, “wil ek jou sommer klap.”

Dit vat tyd en energie om die prokureur te laat kom, en deesdae het Hanna nie een van die twee nie. Toe sy ’n hoer was wat in die prokureur se Joshua Doore-bed gewerk het vir geld, was dit reeds moeilik genoeg. Noudat sy ’n hoer is in die vorm van ’n verloofde in die proses om pad te gee Rusland toe, is haar kop vol van die TEFL-klasse wat sy moet aanbied as deel van die kursus en die kursus in binneversiering waarvoor die prokureur dink hy betaal wat sy terselfdertyd moet fake, die poste in Rusland waarvoor sy moet begin uitkyk op Google, die kommer oor die geld vir ’n vliegkaartjie wat sy nie het nie aangesien haar verlowingstatus nie gesorg het vir ’n verhoging vir haar hoerdienste nie, en die daaglikse crap wat Phillips op Facebook chat. So dan verstaan julle dat haar kunsies in die bed in hierdie tyd nie veel van ’n oplewing beleef nie.
Op pad terug huis toe ná die ete by Ocean Basket wonder sy, terwyl hy laggend vir sy eie siniese prokureursgrappe oor die een rooi lig na die ander jaag en in die proses amper ’n Ferrari afskryf, of dit regtig so ’n goeie plan was om hom dronk te maak om hom van haar lyf af te hou.
Hy raak aan haar hare toe hulle uit die kar klim. “Maak los en trek uit,” sê hy.
Sy maak haar hare met een beweging los, haal haar waaieroorbelle sorgvuldig af, sit dit saam met die monsteragtige verloofring in haar juweelkissie en ruk haar klere in ’n streep van haar lyf af op pad na die stort. Intussen het hy tot haar verligting besluit daar’s nog tyd vir ’n laaste dop.
Terwyl sy stort, hoor sy hom roggel en kots. Sy droog haar skaars af voordat sy aan die slaap raak op die vieslike bed van Joshua Doore. Op ’n stadium is hy ook daar. Sy’s vaagweg bewus dat hy haar aan haar hare ruk en “Wat dink jy doen jy?” vra.
“Los my,” mompel sy, “jy betaal my nie meer om jou te steek nie.” Die volgende oomblik voel sy sy vuis op haar oog. Sy maak haar oë oop, wag vir die sterretjies wat voor haar oë gedans het om te wyk, maak haar oë weer toe en slaap verder.



29
Hy slaap nog sy roes af toe sy die volgende oggend met ’n helse hoofpyn wakker word. Sy trek suutjies aan, sit haar donkerbril op om die blou oog in die spieël weg te steek en verdwyn met los hare, sonder koffie of ontbyt.
Sy haal die donkerbril af in die klas omdat die makabere misterie agter ’n donkerbril binne-in ’n gebou vir haar erger is as ’n doodgewone besering wat deur ’n doodgewone poephol toegedien is.
“Wat de hel het met jou gebeur?” vra die blonde hippie wat die kursus lei, natuurlik in Engels.
“My verloofde,” antwoord sy net. “Ek was al amper aan die fokken slaap.”
Die maer Moslempie agter die burka lyk gefassineer. “Nou wat het jy in jou slaap verkeerd gedoen?”
“Ek was sleg in die bed, soos gewoonlik,” sê sy met ’n verveelde stem.
“Daar’s limits aan hoe sleg ’n vrou in die bed kan wees,” sê Annatjie die funky Afrikanerjoernalis met haar funky Afrikaneraksent. “Ek bedoel, dis mos die man wat perform.”
“Juis,” sê Hanna, “en hierdie een kan nie, nou moet ek daarvoor kompenseer.”
“Fok,” sê die blonde hippie, “ek hoop nie jy gaan by hom bly nie. En terloops, mens vloek nooit in TEFL-klasse nie.”
“Nee, fok,” sê Hanna, “hoekom dink jy doen ek die kursus? Ek gaan Rusland toe.”
“Die ring,” sê die treurige vrou uit Eritrea, “sal ten minste vir jou visum en ’n retoerkaartjie kan betaal.”

Die internet is ’n lekker plek. Met wat sy oorhet van die kontant wat sy verdien het as hoer, bestel Hanna uit Londen ’n pelsjas uit die 1920’s met ’n kraag wat meer soos ’n reusesjaal lyk. Sy’s besig om dit aan te pas toe die prokureur een aand van die werk af kom.
“Liewe fok!” roep hy. “Waar kry jy daardie ding? Jy lyk soos iets uit die Russiese adelstand. Jy moet dadelik tereggestel word.”
“My niggie het dit vir my kom aflewer,” lieg sy doodluiters en vlot. “Dit was my oumagrootjie s’n. Ek weet nie juis wat ek daarmee gaan doen nie, dis tog belaglik om hier ’n pelsjas te dra.”
“Ek sê jou wat,” sê hy, “ons gaan Rusland toe vir ons honeymoon, dan trek jy dit daar vir my aan in die sneeu. Die enigste voorwaarde is dat jy niks onder dit mag dra nie.”
“Sure,” lag sy.

Verder is daar ná haar tweede probeerslag reeds ’n boodskap in swak Engels en met ’n e-posadres in cyrillies uit Rusland, waarin die eerste van ’n lang ry Tatianas vir haar vra vir ’n Skype-onderhoud.
O hel, sê Hanna vir Phillips op Facebook, wat doen ek nou?
Jy doen die onderhoude, wat anders? Hou ’n les gereed wat jy sal kan gee as inleiding met mense wat geen Engels kan praat nie, en onthou wat is ’n gerundium en die infinitiewe vorm van ’n woord.
Maar ek het nog nie ’n visum nie.
Natuurlik nie. Jy gaan ook nie een kry voordat jy ’n werk het nie. Hulle moet vir jou ’n uitnodiging stuur. Vir besoekersvakansies het jy glad nie ’n visum nodig nie. Jy beter rustig raak, of my verhaal gaan treurig eindig nog voordat dit begin het.
Maar wat van die prokureur se huis wat nog versier moet word? Ek het vanoggend ’n boodskap van Diek Grobler gekry dat ek sy skilderye moet gaan haal.
Jy kan die skilderye gaan haal,
sê Phillips. Maar ek sal aanbeveel jy vat dit saam oorsee. Wil jy nou regtig die prokureur se huis vir hom versier?
Wel, ek het nogal meegevoer geraak … Dit sal jammer wees as al daardie goeie idees verlore moet gaan.
Dit word mos deel van ’n roman,
sê Phillips, dan gaan dit nie verlore nie.

Op die Facebook homepage lees Hanna Phillips se wysheid vir die dag: Die internet is die plek waar die mense woon vir wie daar nie plek op die aarde is nie.
Hanna antwoord: Ek’s nie seker of daar genoeg vars lug op planeet internet is nie.
Phillips ignoreer dit. Haar wysheid vir die volgende dag is soos volg: Mense glo gewoonlik dat skrywers en digters en kunstenaars die kreatiewe mense op aarde is. Die waarheid is dat kuns ’n geykte kategorie is, wat die rede is waarom kunstenaars ’n bedreigde spesie is. Die werklik kreatiewe siele is dié wat ’n lewe moet skep buite die kuns. Om dit te kan doen, moet jy eerstens begryp wie jy is en waarvoor jy leef, want dis hoe jy jou grense gaan trek. Tweedens moet jy begryp dat jy met die internet die wêreld onder jou vingers het, en derdens moet jy begryp hoe om jou drome en die werklikheid wat agter die dikwels bedrieglike internet lê met mekaar te versoen. 
As voorbeelde van mense wat hulleself só skep, noem Phillips die ontwerper en netwerker Elsibe Loubser McGuffog en Rebekka van Rebekka’s Antiques, die Facebook-antiekhandelaar aan wie Hanna haar art deco-teestel verkoop om geld vir ’n vliegkaartjie bymekaar te maak.
Vir Hanna lyk dit soms of daar niks is wat Phillips jagser kan maak as die stront wat sy op Facebook kwytraak nie.

Daar’s al weer ’n privaat boodskap vir Hanna. Van Phillips, weet sy, wat deesdae nie genoeg kan inmeng in Hanna se lewe nie. Phillips vra: Wat van jou familie?
Hanna vererg haar. Wat van hulle? vra sy.
Jy moet tog familie hê. Enige hoofkarakter in enige boek het familie.
Natuurlik het ek familie. My ouers woon op die oomblik by die see. Outeniqua, naby George. Dis ver van Pretoria af. My ouer broer het ’n ingenieursmaatskappy in Johannesburg. Ons is nie juis na aan mekaar nie. Hy kan my nie verstaan nie en ek ook nie vir hom nie. Dit was maar altyd so. Ons los mekaar in vrede. Hier’s ook ’n denkbeeldige niggie hier iewers in Pretoria, wat onlangs my pelsjas vir my gebring het.
Jou broer sou jou kon help as jy in die moeilikheid beland, sê Phillips.
Maar ek het nie in die moeilikheid beland nie, antwoord Hanna moeg.
Fokken amper, sê Phillips. Jy was al ’n paar kere op die rand. Weet hulle al?
Weet hulle al van wat?
Van jou en die prokureur?
Uhm, hulle weet van hom.
Maar wat? vra Phillips. Wat weet hulle van hom?
Hulle weet, antwoord Hanna, dat ek vir hom werk. Hulle weet nie watse werk nie.
Het hulle hom al ontmoet?
Nee, nog nie.
En jou ander familie?
Dis net ek en my broer, antwoord Hanna.
Weet hulle al van jou plan om oorsee te gaan?
Ek het so iets genoem …
En?
Ek dink nie hulle het my ernstig opgeneem nie.
So, hulle dink jy werk nog ewe vroom in ’n prokureurskantoor, terwyl jy besig is om die man wat jou in ’n hoer verander het, deur die ore te naai? Hy moet ook maar dom wees om nie onraad te vermoed nie. Enige normale meisie sou teen die tyd dat sy verloof is, ten minste die man aan haar ouers voorgestel het.
Sou jy, as hy jou verloofde was?
Dit vat Phillips ’n rukkie om te antwoord: Uhm, wel, miskien nie …
Haha, skryf Hanna terug, maar op hierdie punt volg Phillips haar ouer boodskap direk met ’n nuwe een op, sodat Phillips en Hanna se boodskappe deurmekaar begin loop. So, skryf Phillips, dis duidelik wat jy moet doen. Julle moet jou ouers gaan besoek om jou verloofde aan hulle voor te stel, maar jy sal een oggend voor hom moet opstaan om die ware situasie aan jou ma te verduidelik. Teen die tyd dat hulle hom ontmoet het, sal hulle verlig wees dat jy eerder in Rusland wil kom verkluim as om met hom te trou.
Ek staan elke oggend voor hom op, skryf Hanna. Ek kan nie langs hom slaap nie want ek is bang hy word wakker as ek beweeg, en dan begin my werknag van voor af. As mens na my slaappatrone kyk, sal mens dink ek is ’n enkelma met ’n baba wat nooit slaap nie.
Nie meer vir lank nie, sluit Phillips af.

Net soos sy nie ’n goeie hoer is nie, is Hanna ook nie ’n gebore bullshitter nie, hoewel haar bullshitvaardighede definitief verbeter het tydens haar kortstondige loopbaan as hoer.
Al weet Hanna beter as enigiemand anders dat die prokureur ’n poephol is, laat dit haar nogtans effens skuldig voel om te sien hoe bly hy is oor Hanna se idee dat hulle vir ’n paar dae moet afvlieg na haar ouers by die see. Dit was ook vir haar moeilik om haar ma oor die foon te vertel dat die man wat haar ouers gedink het haar baas is, nou skielik haar verloofde is. En wat haar die meeste pla, is die feit dat haar ma, toe sy oor die ergste skok gekom het, nogal bly geklink het, waarskynlik omdat sy gedink het Hanna is gelukkig verloof aan ’n ordentlike man met ’n ordentlike job. “En om te dink ’n ruk terug was daar nog ’n storie dat jy oorsee wou gaan,” het sy gesê. Dit alles laat Hanna, wat nooit in die eerste plek die rol van hoer en bullshitter moes aanvaar het nie, tot in haar diepste wese gril.
Maar die ergste lê nog voor.

Ja, hulle doen alles wat mens moet doen om by haar ouers by die see te kom. Koop ’n vliegkaartjie met die prokureur se geld. Eet croissants en drink koffie op die lughawe met die prokureur se geld. Huur ’n kar by die lughawe met die prokureur se geld. Maak dit vol petrol met die prokureur se geld, ry tot by haar ouers.
Dit lyk of haar ma hom aantreklik genoeg vind, want sy glimlag aangenaam. Haar pa se vriendelikheid hou net tot by die punt waar die prokureur ’n grappie probeer maak oor Hanna se onnoselheid. Van daar af sien Hanna die klein stuiptrekking in haar pa se nek wat altyd daar is as hy sukkel om sy humeur te beteuel. Die prokureur kom niks agter nie, hy is te besig om hom te vergryp aan die lamsboud wat haar ma gemaak het en hy drink omtrent die hele bottel rooiwyn alleen op. Geleidelik verstar die glimlag op haar ma se gesig en almal behalwe die prokureur raak stil. Hanna kan skaars wag tot ná die koffie voordat sy voorstel dat die prokureur saam met haar langs die see gaan stap.
’n Paar treë buite die huis sien hulle ’n klein opgekrulde slangetjie lê in die lig van die flits wat Hanna dra. Die prokureur loop onmiddellik op die slang af en trap sy kop pap. Hanna kyk terug na die huis se agterdeur om te kyk of haar pa, wat dit nie kan verdra as diere doodgemaak word nie, dit gesien het.
“Dis nie ’n giftige slang nie,” sê Hanna skaars hoorbaar.
Hy haal sy skouers op. “’n Slang is ’n slang.”
Deur die stukkie woud op pad na die see praat en lag hy vir sy eie grappies. Hanna probeer hom ignoreer en na die see luister. Hy kom dit nie agter nie.

Haar ouers slaap al teen die tyd dat hulle terugkom by die huis. Die prokureur beskou nie die feit dat die huis donker is en daar net ’n dowwe lig in die gang brand, as ’n teken dat hy stil moet bly nie.
“Maak koffie,” sê hy, en lag wellustig. “Daar lê vir ons ’n lang nag voor.”
Op daardie oomblik besef Hanna vir die eerste keer presies hoe kak Phillips se plan was om die prokureur aan haar ouers te kom voorstel, en sy begin innerlik vir Phillips vloek en haarself verwens omdat sy nie daaraan gedink het om ’n slaapmiddel of gif saam te bring om in die prokureur se koffie te gooi nie.
“Hou jou bek,” sis sy fluisterend, maar natuurlik hoor hy haar nie, wat dalk maar beter is, want as hy haar gehoor het, sou die kabaal wat sou volg nog erger gewees het as die lawaai wat hy tans maak. Vir ’n oomblik oorweeg Hanna dit om sy geesdrif te demp deur hom te vertel van haar planne, maar dan onthou sy die pelsjas wat in sy kas in Pretoria hang en dat die visum by die Russiese ambassade in Pretoria uitgereik moet word, en die feit dat sy geen ander plek as sy huis het om te bly tot die dag dat sy beplan om te vlieg nie en haar kat wat vir haar wag. Sy kan nie op hierdie stadium die tantrum wat hy gaan gooi, bekostig nie. Teen die tyd dat hy onraad vermoed, moet sy ver weg wees.
Wat die kamers betref waarin hulle moet slaap, weet Hanna dat haar ma twee kamers gereed sou kry en haar sou los om te besluit of hulle al twee of net een gaan gebruik. Asof sy enige keuse het.
Hy sluk sy koffie met een teug af. “Wat staan jy daar en peins asof jy nie werk het om te doen nie?” vra hy, hard genoeg om haar ouers wakker te maak. “Maak los daai preutse vlegseltjie om jou kop en raak ontslae van jou klere.”
“Ek wonder maar net,” antwoord sy sag, “in watter kamer ons sal slaap. Die een is langs my ouers se slaapkamer, en die ander een reg bokant hulle kamer, en ek sal verkies om hulle nie wakker te maak nie.”
Hy gryp haar en ruk haar hare los.
Gelukkig is die slaapkamer langs haar ouers s’n nader en is hy te dronk om met die trappe op te klim, so hy gaan daar in. In die kamer ruk hy haar aan haar hare op die bed neer, druk haar vas en begin hom tevergeefs tot ’n ereksie opwerk. Sy maak nie ’n geluid en bied geen weerstand nie, met die hoop dat dit so vinnig as moontlik verby sal wees, maar hy gaan aan vir ’n ewigheid terwyl trane geluidloos oor haar gesig in die kussing stroom. Skaars het hy sy laaste steun geuiter of hy raak aan die slaap. Hanna lê nog ’n nag bewegingloos wakker.

Met die eerste lig, toe sy haar ma in die kombuis hoor, skuif sy versigtig uit die bed en haal haar rooi kimono van ou Chinese sy uit die tas wat sy nog nie kans gehad het om uit te pak nie.
Sy kan nie uit haar ma se gesig of houding aflei of hulle in die nag wakker gemaak is deur die prokureur se gesteun nie. Haar ma vra net: “Soek julle koffie?”
“Net ek soek koffie,” fluister sy.
Haar ma skink vir haar ’n koppie uit ’n plunger en skuif ’n bakkie met karringmelkbeskuit in haar rigting.
Dan gaan haar ma se oë oor haar. “Jy’s bleek en maer,” sê haar ma. “Is jy gelukkig met hierdie verlowingbesigheid? Dit was nogal skielik …”
Sy druk haar vinger voor haar mond om te wys haar ma moet sag praat. Uit die kamer is die prokureur se gesteun duidelik hoorbaar. “Natuurlik nie,” fluister sy.
Haar ma frons en wag. Skielik begin die trane weer oor Hanna se wange stroom. “Ek het nooit by hom gewerk nie,” fluister sy tussen die snikke deur, “hy het my net gebruik as prostituut.”
Die feit dat haar ma nie geskok lyk nie, oortuig haar dat haar ouers die vorige nag alles moes aanhoor wat tussen hulle gebeur het. Sy verwens weer vir Phillips oor die simpel idee om die prokureur hierheen te bring.
“Jy moet dadelik wegkom van hom af,” sê haar ma.
Sy knik. “Dis hoekom ek Rusland toe moet gaan,” fluister sy. “Ek het reeds die kursus voltooi en my vliegkaartjie geboek. Die Russiese ambassade is besig met my visum.”
“Jy kan van hier af gaan,” se haar ma, “daar’s ’n lughawe op George. Moenie saam met hom teruggaan nie.”
“Nee, Ma, my visum is in Pretoria, en my pelsjas en my kat.”
Haar ma lyk inderdaad meer verlig as ontsteld oor haar Rusland-planne. “Daarvoor kan jy my bedank,” hoor sy Phillips in haar gedagtes fluister.
In die kamer het die prokureur se gesnork nou opgehou. Hy gee ’n harde, lang gaap en roep dat hy koffie soek. “Hy weet niks,” fluister sy vir haar ma. “Moet glad nie voor hom praat nie.”
Haar ma stop ’n paar rolle note in haar hand toe hulle die volgende dag groet. Die prokureur kom niks agter nie.

Die prokureur let nie juis op na details nie. Hy vind dit nie vreemd dat haar jeans, hemde en pelsjas in ’n netjiese hopie in die kas by mekaar lê saam met haar parfuum en juwele en die Diek Grobler-waterverwe wat sy van plan is om te steel nie. Hy sien ook nie die nuwe katmandjie, volgens die spesifikasies van die lugredery, wat onder die bed staan nie.
Hy soen haar nie op die laaste oggend toe hy ná ontbyt werk toe gaan nie. In werklikheid soen hy haar nooit. Sy stap nie saam met hom uit nie. Sy kyk hom agterna toe hy deur die agterdeur na buite loop.
Alles is dus gereed, en sy het die vlug spesiaal geboek vir ’n dag waarop die huishulp nie gaan inkom en hom dalk bel om te sê dat Hanna besig is om haar tasse te pak nie. So toe sy seker is hy is weg en gaan nie terugkom om iets te kom haal wat hy vergeet het nie, pak sy alles vinnig in die wieletjiestas en vat dit na haar kar. Heel laaste pak sy vir Katia, wat kalm is nadat sy al ’n week lank rondloop met ’n pers feromoonbandjie wat die arme diertjie laat terugdink aan die ma-kat van wie sy weggeneem is voordat Hanna haar gaan kry het by die SPCA. Die pers bandjie was ook nie vir die prokureur vreemd nie, en as hy sou vra, sou Hanna vir hom gesê het dis om vlooie weg te hou. Om ’n hoer te wees het haar minstens vlot leer lieg. Sy maak seker dat haar paspoort in haar beursie is, wat vasgemaak is binne-in haar handsak, klim in die kar en begin die tog na die huis van haar vriendin, die kunstenares Liekie Fouché wat op pad na Johannesburg woon, by wie sy haar kar gaan los en wat aangebied het om saam met haar lughawe toe te ry. Naby Johannesburg ontmoet sy vir Rebekka van Rebekka’s Antiques, wat haar help om die lelike diamantring vir tagtig duisend rand verkoop te kry. Sy ruil dit op die lughawe vir dollars: roebels is te skaars in Suid-Afrika en Phillips het verduidelik dat sy nie in Rusland veel met rande sal kan doen nie.
Katia moet met haar dokumente afgelewer word by die vragafdeling in Voortrekkerstraat. Hanna druk vir oulaas haar hand deur die hok se tralies om die sagte pelsie te streel.

Haar tasse oorskry nie die toegelate gewig nie, dis immers net ’n pelsjas, drie jeans, ’n paar hemde, parfuum, ’n paar art deco-juwele en agt klein, ongeraamde Diek Grobler-waterverfskilderytjies op papier. Haar Doc Martens-skoene, wat al skoene is wat sy besit, dra sy aan haar voete. Alles verloop glad, daar’s net ’n klein probleem toe haar handbagasie deur die sekuriteit moet gaan en ’n vet vroulike beampte haar bottel sjampoe, waarvoor sy nogal ’n paar rand betaal het, uit haar handbagasie ruk en in ’n asdrom gooi.
“Sê asseblief vir my jy gaan dit self gebruik,” sê sy in Engels vir die vrou. “Dis te duur om net weggegooi te word.”
Die vrou gee haar ’n vuil kyk en krap met ’n stokkie in haar tande. Hanna vloek Phillips in haar gedagtes omdat sy haar nie gewaarsku het nie. Sy besluit om haar aan te vat as daar internetverbinding vir haar iPad is op die lughawe in Doha.
Qatar-lugredery, so daar word in Arabies vir Allah gebid voordat die vliegtuig opstyg. Sy het vir ’n sitplek by die venster gevra. Sy neem foto’s van die liggies van Johannesburg en besluit dat haar nuwe werk ’n besliste verbetering is op die oue. Sy hoop haar kat voel so gelukkig soos sy. Vir aandete is daar vis met ’n soeterige kruiesousie, hummus met olywe, kaas en beskuitjies en ’n sjokolademousse. Sy’s spyt dat sy nie alles kan inkry nie. Die Indiese man wat langs haar sit wys haar waar om haar oorfone in te druk en hoe om ’n fliek op die skerm voor haar te kies. Breakfast at Tiffany’s lyk na die beste keuse. Sy onthou wat Phillips eenkeer op Facebook geskryf het, dat die Arabiere net so goed met vliegtuie reis as met kamele.

Ja, Doha het wi-fi op die lughawe. Phillips skryf vir Diek Grobler op Facebook: My hoofkarakter het pas agt van jou skilderye by haar verloofde gesteel en die land daarmee verlaat. Ek hoop nie jy gee om nie.
Glad nie, skryf hy terug. Ek is mos betaal daarvoor.
Hanna is dadelik die bliksem in toe sy dit lees, veral omdat sy nog nie van die sjampoe vergeet het nie. Sy is ook skielik bang die verkeerde persoon lees die post oor die skilderye en dit bereik die prokureur se ore. Daar’s ’n Facebook-boodskap van Phillips af. Sê of jy aangekom het op Doha, skryf sy, ek kry jou op Domodedovo-lughawe.
Ja, ek het aangekom, antwoord Hanna, maar hulle het my duur sjampoe gekonfiskeer op O.R. Tambo omdat dit in my handbagasie was. Dit sou nogal gaaf gewees het as jy my gewaarsku het.
O, jammer, skryf Phillips sarkasties terug, ek dag jy kan lees. Moet ek regtig jou lewe in soveel detail beplan?
Ja, wel, skryf Hanna terug, aangesien ek jou hoofkarakter is, soos wat jy vir Diek Grobler gesê het, sal dit dalk gaaf wees as jy my ’n aanduiding kan gee waarheen die lewe besig is om met my te gaan.
Dis iets wat niemand regtig weet nie, skryf Phillips. Dit staan in die Bybel ook: Ons sien deur ’n spieël in ’n raaisel.
Dankie, sê Hanna, maar ek is bietjie moeg, ek’s nie nou in ’n bui vir ’n preek uit 1 Korinthiërs 13 nie. Terloops, haal asseblief die boodskap aan Diek Grobler van Facebook af. Ek het nie op die oomblik dié tipe blootstelling nodig nie.
In elk geval moet jy jou aansluitingsvlug nou kry, skryf Phillips terug, ek sal jou op Domodedovo sien.

Phillips is nie die eerste ding wat Hanna opmerk op Domodedovo nie, want die eerste ding wat sy opmerk, is die Russiese vrouens se reënjasse. Die meeste is wyd en los met groot ingetrekte krae rondom die kop wat soos ’n blomknop bo uitsteek. Party van die blomknoppe is mooier as ander, maar almal is wit, selfs al is party van die blomme swart. Die meeste van die blomme is donkerrooi, vuilpienk of ligblou. Waar sy die tasse op die draaiband moet kry, slet ’n seuntjie met ’n driewiel in haar vas, trek ’n gruwelike gesig en wys vir haar ’n vinger wat haar laat dink aan Poetin wat ’n vinger vir ’n korrupte staatsdiensamptenaar of ’n dom buitelandse joernalis wys, en só vind sy uit die Russiese kinders is vieslik stout.
Dis maklik om Phillips van haar profielfoto’s af te herken: die bleek vel, yl hare ná die onlangse kanker, hoë wangbene, langerige neus, ligblou oë wat lyk of dit te veel gesien het van hierdie lewe, agter ’n katoogbril. Die jas wat Phillips dra, is liggrys omdat die blom-idee haar seker irriteer, maar selfs sy lyk in so ’n jas soos ’n blom waarvan die kleur uitgesuig is deur ’n spook. Sy omhels nie vir Hanna nie, raak net vlugtig aan haar hand en sê hallo. Deur die lughawe se venster sien Hanna die grou wolke en groot druppels reën wat die rede is vir die reënjasvertoning. Sy haal haar sambreel uit toe hulle die gebou verlaat, maar onmiddellik keer die wind dit om. Phillips haal ’n dun plastieksakreënjassie wat in ’n balletjie opgerol is uit haar handsak en gee dit vir Hanna. “Dis hoe dit hier werk,” sê sy. “’n Sambreel uit Suid-Afrika sien dadelik sy gat. Ek weet hierdie plastieksakkie is nie jou styl nie, maar ons moet jou kat by cargo gaan haal, en dis ’n entjie buite die hoofgebou. Gelukkig het jy die ring verkoop, dit sal jou help om vir jou ’n goeie reënjas aan te skaf.”
“Dis in dollars,” sê Hanna. “Sal ons dit iewers kan omruil?”
“Ja, natuurlik, maar jy kry beter pryse by banke as op die lughawe. Intussen sal die skool vir jou ’n paar roebels leen vir die nodigste. Ek het bietjie kos in jou yskas gaan sit. Ek hoop die verhaal betaal my terug.”
Hanna kyk haar ’n rukkie aan. “Ek’s nie seker of jy in die werklike lewe so ’n doos is soos wat jy op Facebook voorgee nie,” roep sy in die wind terwyl sy die deurskynende geel reënjasmanteltjie van plastiek oor haar kop trek.
“Ek ook nie,” antwoord Phillips. “Die Facebook-ding irriteer my. Ek doen dit omdat die uitgewers gesê het dit sal my goeie blootstelling gee.”
Hanna lag. “Dit gee jou slegte blootstelling!” gil sy in die wind.
“Ja,” roep Phillips terug. “Hulle het nie rekening gehou met my temperament nie.”

Dit neem ’n verdere halfuur om Katia te kry. Sy huil toe sy Hanna se stem hoor. Die ou wat die huurmotor bestuur, sit haar sonder seremonie in die kattebak saam met die res van die bagasie, waarvandaan Hanna haar heeltyd kan hoor huil. Nog ’n halfuur deur die verkeer bring die reis te staan op agtien uur. Die taxi hou stil voor een van die oudste sowjet-blokke in die stad, versier in ’n styl wat seker die beste beskryf kan word as etnies Russies, wat uitkyk op die Moskourivier vol helderverligte bote waarvan die ligte op die water weerkaats. Katia skuifel dronkerig uit haar mandjie en gaan lê voor Hanna se voete en spin in haar nuwe huis.
“Die meubels is maar van IKEA,” sê Phillips. “Mens kan kwalik beter as dit doen hier in Rusland. Die ou blomgordyne is myne wat jy kan gebruik.”
Op die klavier staan ’n stel matryoshka-poppies met die verhaal van die Firebird op hulle lywe geverf, en daar’s ’n ikoonposter bokant die bed en ’n kurkbord waarteen Hanna die ongeraamde Grobler-skilderytjies in liasseersakkies met duimspykers kan vasdruk. Uit die kombuis loop ’n klein balkon met ’n tafeltjie vol potplante waarop die kat vir die duiwe in die boom kan lê en kyk.
“Hel,” sê Hanna terwyl sy by die venster uit kyk na die bote op die rivier. “Dis mooi, en net reg vir my en die kat. Is jy seker jy soek dit nie vir jouself nie?”
“Nee, dankie,” sê Phillips. “Ek bly waar mens kerkklokke kan hoor lui.”
Phillips vat Hanna se iPad en installeer ’n icon met ’n metrokaart wat die metroname in Engels vertaal. “Moenie nou probeer om die name te memoriseer nie,” sê sy vir Hanna. “Jy sal beter doen as jy die stasies sien. Ek vat jou môre na jou skool toe naby Lubyanka-metrostasie en daarna na die Kremlin en die Armoury-museum waar daar ’n klompie Fabergé-eiers te sien is. Dis maklik: op die rooi lyn, vier op van waar jy bly, dan’s ons op Rooiplein. Ek sal jou elfuur kry.”
Hanna eet ’n bakkie maaskaas met ingelegde kersies, gaan google Fabergé en lê en kyk na ’n ikoon van ’n Maria en Jesus met kledingstukke wat uit rye pêrels geweef is, totdat sy saam met haar kat aan die slaap raak.

Hanna steier waar sy afkyk by die metro se roltrap. Phillips gaan staan voor haar met haar gesig na Hanna gekeer om haar uitsig te versper. “Dit gebeur die eerste keer met almal,” sê sy. “Fok, maar die Russiese mans vergaap hulle aan jou.”
Hanna voel ’n skielike moegheid oor haar kom.
“Jy hoef nie meer aan die prokureur te dink nie,” sê Phillips.
Hanna vind dit nie vreemd dat Phillips weet waaraan sy dink nie: Skrywers weet immers altyd waaraan hulle karakters dink.
“Mens dink nie aan mense omdat mens moet nie,” sê Hanna. “Mens dink maar net aan hulle.”
“Maar mens kan ophou,” sê Phillips. “My vriend Evgeny Artemov, wat ek hier in Moskou ontmoet het, het my geleer om op te hou dink aan my eks.”
Hanna knik. Sy kyk na die rooi klippe waaruit die Frunzenskaya-stasie gebou is.
“Die marmer in party van die stasies,” vertel Phillips, “kom uit kerke wat Lenin ná die rewolusie laat afbreek het.”
Aan die blinde punt van die stasie is daar ’n borsbeeld van ’n prominente figuur uit die sowjet-tyd. ’n Rilling gaan deur Hanna.
“Dit is nie die ergste voorbeeld van sowjet-kitsch nie,” sê Phillips, “hier’s genoeg daarvan in die metro’s vir ’n doktorale verhandeling.”
Hanna skud haar kop. “Ek dink my siel sal beter doen met die Belle Époque.”

Die kantoor waar Hanna se skool is, en die omringende kantore, is kort voor die rewolusie gebou, toe Rusland vir oulaas nog bewus was van Europese boustyle. ’n Geluid wat soos ’n kerkklok klink, kondig die koms van die outydse hysbak aan. Die skool se direkteur, Slava, is ontspanne en dekadent. Hanna wonder vir ’n oomblik of hy dalk gay is, en hoe dit moet voel om in Poetin se Rusland gay te wees.
“Poetin het nie ’n probleem met seksuele minderhede nie,” lag Phillips toe hulle buite kom. “Die Russe hou nie van gay optogte nie omdat hulle van geen optogte hou nie. In Rusland hou mens net optogte as jy ’n rewolusie teweeg wil bring, en rewolusies in Rusland is taamlik bloedig. Onthou 1917?”
“Maar wat van Pussy Riot se probleme met Poetin?”
“Pussy Riot het ’n katedraal gevandaliseer. Ek sal die plek een of ander tyd vir jou gaan wys. Die Katedraal van Christus die Verlosser in Kropotkinskaya. Poetin het hulle vir ’n paar maande opgesluit. As ek hy was, het ek hulle onthoof.”
“Fok,” sê Hanna, “jy is verskriklik. En dan kan jy boonop my gedagtes lees.”
“Nie lees nie,” sê Phillips. “Skryf. Jy is die een wat jou eie gedagtes moet lees om te weet wat jy dink. En jy moet tog eendag dat tannie jou vertel wat ‘verskriklik’ regtig beteken.”

Die Romanofs het van die begin van die sewentiende eeu tot die rewolusie van 1917 geheers. Volgens Phillips is die eerste drie – Michail, Aleksei en die sieklike Fjodor – die mees verteenwoordigend van die Russiese mentaliteit. Terwyl daar in die tyd van Pieter die Grote, wat verantwoordelik was vir die bou van St. Petersburg, heelwat vermag is in terme van modernisering en ontwikkeling, was dit ook die begin van Russiese kontak met die Weste. Die dekadensie wat in die Baroktyd in Wes-Europa geheers het, het vinnig byval gevind by die Russe. Pieter die Grote se direkte opvolgers was volgens Phillips waansinnig en ontaard: ’n toestand wat eers met die koms van Catharina die Grote reggestel is.
In die Kremlin se Armoury-museum wens Hanna Phillips wil haar bek hou. Sy vind dit onnodig om presies te weet wie het watter rok van tafsy en brokaat by watter geleentheid gedra, watter van die Romanof-kinders het ’n dubbele troon van goud gedeel toe hulle onderskeidelik veertien en sestien jaar oud was, watter ambassadeur het ’n teestel van amber aan watter Russiese tsaar oorhandig as geskenk om watter doel te bereik en watter pervert het ’n span dwerge gehuur om die goue koets waarin sy kinders ry deur die sneeu te trek.
Sy onthou twee dinge uit die kunsgeskiedenisklas van haar Nederlandse professor: Die tydsgees is dit wat die geskiedenis, kuns, kultuur en argitektuur van ’n sekere tyd in gemeen het. En sy onthou dat hy gepraat het van die optimistiese tydsgees voor die Eerste Wêreldoorlog in Europa, terwyl daar in Rusland – waar die laaste Romanofs die beste ambagsman van alle tye, Fabergé, as hofjuwelier gehad het – reeds ’n gevoel van onheil geheers het.
“As daar al ooit ’n gefokte tydsgees was,” onderbreek Phillips Hanna se gedagtes, “is dit nou.”

Vir haar eerste klas moet Hanna ’n kind gaan leer wat in ’n rykmansbuurt in ’n woud buitekant Moskou bly. Dis vroeg in die oggend. By Frunzenskaya-metrostasie drom die Russe by die roltrap saam in ’n soort organies georganiseerde stormloop, met ’n stem wat oor en oor dieselfde onverstaanbare waarskuwing oor ’n mikrofoon herhaal. Hanna is geïrriteerd met ’n kort vrou agter haar wat ’n harde bra aanhet en heeltyd haar tiete in Hanna se rug in stoot om haar vinniger te laat beweeg. Voor Hanna op die roltrap staan ’n ballerina met ’n balletsak op haar rug, swart kouse wat oor haar knieë gaan, hare in ’n klassieke bolla met ’n net oor, geplooide swart rompie, bleekpienk truitjie en skoene. Sy draai haar slanke nek effens en Hanna verwonder haar aan die tragiese gedissiplineerdheid van die klassieke profiel.
Op Phillips se instruksie loop Hanna tot by die voorste metro-wa waar sy nie vir babushkas sal hoef op te staan nie omdat dit te ver is vir hulle om te loop. Volgens Phillips is dit maar moeilik om die knoffelasem van ’n babushka in jou nek te trotseer as sy besluit het dat jy volgens Russiese tradisie vir haar moet opstaan.
Die stasies na die suide, merk Hanna op, moet net soos die vaalgrys sowjet-woonstelblokke in die sestigs onder Chroesjtsjof gebou gewees het, want dis nie versier met die paleisagtige graniet en marmer of die fake barok en oordadig simboliese sowjet-mosaïeke soos die ouer stasies in die middestad nie. By Vorobyovy Gory-metrostasie, wat bokant die grond op ’n brug oor die rivier gebou is, verhelder die Russe se slaperige wit gesigte in die lig wat skielik deur die vensters van die stasie instroom. Aan die een kant is daar nog meer kerke en in die verte tussen die woude die Moskou-universiteit. Toe is die trein terug in sy donker tonnel.
Die trein raak leeg by Yugo-Zapadnaya, wat lyk of dit besig is om inmekaar te val. Hanna konsentreer haar gat af om die cyrilliese alfabet waarin die name van die stasies geskryf is na die Engels op haar iPad se metrokaart te vertaal en te onthou. Sy staan op en begin na die deur beweeg om by die volgende stasie, Troparyovo, af te klim, maar moet aan ’n reling vasgryp toe die trein skielik tot stilstand kom.
Die stasie is duidelik onder Poetin of Medwedef gebou; dit ruik nog na vars sement. ’n Postmoderne chroom-en-glas-interieur met trosse ligte wat in die vloere weerkaats. Anders as die groot geboue waaruit die ouer stasies bestaan, bestaan hierdie metrostasie van buite gesien uit ’n aantal klein hutte van glas en chroom wat lyk soos hi-tech- Eskimo-iglo’s of molshope wat opgestoot is waar die stad en die woud mekaar ontmoet en waarin aan die een kant die toringblokke en aan die ander kant die woud weerkaats. Die brat se oupa wag buite die metro vir Hanna in ’n goue Kia met ikone wat in die venster hang.
Hanna en die oupa kan net met gebare kommunikeer. Hy klim uit om die deur vir haar oop te maak. Sy sê “spasibo”, wat “dankie” beteken, en hy antwoord “please”. Sy figure uit dat “pashalista” tegelyk “please” en “pleasure” beteken, en dat die oupa die verkeerde een van die twee gebruik het om dit mee te vertaal. Maar okay.

Hy skakel die radio aan. ’n Manstem sê aan die einde van elke song “Radio Romantika”, en só ontdek Hanna terwyl sy deur groen woude met wit en pers blommetjies ry hoe mooi Elvis Presley se stem werklik was. Die brat se oupa verstaan duidelik niks van Elvis se woorde nie. Elke keer as daar ’n kerk met ’n goue koepel tussen die woude opdoem, sug Hanna van genoegdoening terwyl die oupa drie kruise oor sy bors slaan.
Hulle hou voor ’n dubbelverdiepinghuis in ’n rykmanskompleks stil. Die kind kom teen die spoed van wit lig op haar ryplank aangejaag, terwyl sy “I don’t like English!” gil. Haar blonde hare is in klein Russiese vlegseltjies en sy dra ’n pienk spanbroek en geel T-hemp aan haar tingerige lyfie. Volgens die register is haar naam Masha, onthou Hanna.
In die groot woonvertrek by die ingang sit die kind se ouer broer met ’n speelgoedmasjiengeweer en skiet na ballerinas op die televisie. ’n Bediende met ’n plat gesig wat Hanna herinner aan die gesigte wat sy op die internet gesien het toe sy Siberië gegoogle het, neem hulle na die kind se kamer vol ikone. Daar maak Hanna die boek oop waarvan Masha veronderstel is om twee bladsye te lees, maar Masha spring op die kaste en beddens rond.
“Ek skryf ’n brief vir jou ma,” sê Hanna ná ’n kwartier in Engels en kry ’n potlood om in die notaboek te skryf, “om te sê dat jy glad nie wil werk nie.” Masha sug verveeld, gryp die boek en lees sewe bladsye. “Now finished!” gil sy. Sy verdwyn uit die kamer en kom terug in ’n luukse pelsjas wat agter haar op die grond sleep, met ’n swart sambreel, los hare, laggende bruin oë en pruilende, vol lippies. Hanna vra in Engels of sy ’n foto met haar iPad mag neem, die kind knik en pose, gaan uit en kom terug met nog ’n jas saam met ’n mus. Ná ’n rukkie kom die ma in met ’n skinkbord met oolongtee en ’n sponserige, soet wit Russiese lekkerny. Sy lag toe sy die kind in haar jas sien en gaan haal haar selfoon om ook ’n foto te neem.
Hanna is verlig dat die eerste les sonder enige ernstige voorvalle afgeloop het. Op pad terug verwonder sy haar aan die troppe wilde honde wat loop en huil in die oneindig groot woude.

Hanna se volgende les is op Skype, aan die einde van ’n dag waarin sy soveel vreemde dinge gesien het dat sy seker is niks sal haar meer verbaas nie. Die man se Skype-naam is Wolf79, en om die een of ander rede het dit gevoel of die direkteur die moer in is vir Hanna omdat die opdrag om hierdie Wolf te teach deur die skool se eienaar aan haar toegeken is. Wolf79 is volgens die direkteur ’n skeepsmagnaat in Sochi wat ’n vloot besit waarmee hy olie na plekke soos Siprus en Istanbul vervoer, wat beteken hy is stinkryk. Hanna kan nie van sy Skype-foto aflei hoe hy lyk nie, want dis ’n foto van ’n wolf. As 79 verwys na die jaar waarin hy gebore is, reken Hanna uit, beteken dit hy’s sewe en dertig jaar oud. Hanna is sewe en twintig. Sy wonder hoekom sy dit nodig vind om parfuum aan te sit voor haar Skype-les.
Haar Skype-ringtone lui twee minute te vroeg. Sy druk die knoppie en besef die iPad is onderstebo toe sy nie haar eie beeld kan sien nie, so sy draai dit om. Die groter beeld is van Wolf79. Hulle oë beweeg na mekaar toe en albei se monde val oop. Dit kan nie wees nie, dink Hanna, Rudolf Nureyev is dood. Die beeld voor haar is vir seker ’n foto van Nureyev wat hierdie Wolf79 van die internet af gesteel het om haar ’n poets te bak. Maar die foto se mond beweeg en hy sê met ’n geoefende Margaret Thatcher-aksent in Engels: “Hulle moes my gesê het dat my onderwyser lyk so.”
En sy antwoord: “Hulle moes my gesê het dat Rudolf Nureyev nog lewe.”
En hy lag en sê met dieselfde aksent nee, dis waar dat Nureyev dood is, en dat hy nie weet wie sy pa is nie, sy ma wil hom nie sê nie, en sy ma is ’n pianis, en Hanna dink daaraan dat pianiste soms vir balletdansers klavier speel terwyl hulle oefen, en sy wonder of Nureyev homo- of biseksueel was, en toe vra Wolf79 met dieselfde aksent of hy asseblief op die skerm aan Hanna se gesig mag raak en Hanna bloos en sê dis dalk beter om dinge professioneel te hou, maar hy streel in elk geval oor die skerm en daar’s min wat sy daaraan kan doen omdat dit die skerm van sy eie rekenaar is waarin hy haar gesig aanraak. En toe sit hulle vir nog ’n hele paar minute met hulle siele in hulle oë na mekaar en staar.
Die les vir die dag handel oor Goya se skildery van die familie van koning Carlos IV, waarin die ondertrouery van die koninklike familie uitgebeeld word. Nie Hanna of Wolf79 kry dit reg om op die Engelse woorde van die familiebande, wat die basis vir die les vorm, te konsentreer nie, en nie een van die twee sien kans om aan die einde van die les die rooi telefoontjie te druk nie, asof albei bang is dat wat hulle op die skerm ontdek het net deel is van ’n droom of ’n verhaal.
Ná die ontmoeting met Wolf79 raak Hanna aan die slaap sonder om weer na haar iPad te kyk.

Die nag skrik sy in ’n angssweet wakker. Sy besef sy is, vir die eerste keer sedert haar tevergeefse hartstog vir die boekwinkeleienaar, werklik jags. Sy gryp haar selfoon wat op haar bedkassie lê en bel vir Phillips.
“Wat de fok?” vra Phillips. “Dis halfdrie in die oggend.”
“Wat de fok jouself,” sê Hanna. “Hoe kan jy my al die pad van Suid-Afrika af laat kom om maar net weer ’n hoer te kom word?”
“Nee,” sê Phillips, “wat het jy nou weer aangevang? Ek sou tog geweet het as jy jou soos ’n hoer gedra het, ek is mos die skrywer van die verhaal? En die man wat ek vir jou gestuur het, is Ortodoks, hy sal hom nie met hoere ophou nie.”
“Hy lyk presies soos Nureyev!” gil Hanna.
“En?” vra Phillips. “Kan enige straight vrou droom van iets beters as ’n lewende, straight Nureyev wat ’n vloot skepe besit?”
“Ek het gekom om te werk.”
“Jy werk mos.”
“Maar vir hoe lank, met só ’n man?”
“Dit is jou keuse,” sê Phillips. “Ek gaan jou privaatheid respekteer. Nie jou jagsheid, jou preutsheid of jou neurose het enigiets met my uit te waai nie. Nou moet ek slaap, ek het môreoggend vroeg ’n klas.”

Hanna word teen sesuur deur haar selfoon se wekker wakker gemaak, in die lig van die helder son wat dié tyd van die jaar so vroeg in die oggend al op die Moskourivier weerkaats. Op haar iPad is daar ’n e-pos van Wolf79: Hy stuur vir haar ’n YouTube-uittreksel van The Firebird deur Stravinsky, met Ekaterina Kondaurova wat die hoofrol dans.
Please go see with me in Theatre Bolshoi on Friday, is die boodskap onderaan. Hanna lê bewend en kyk na die video van die rooi Firebird met die groot, bang oë en die goue appel in haar mond. Halfpad deur gryp sy weer haar sel om vir Phillips te bel, dié keer om haar uit te kak omdat sy haar e-posadres vir Wolf79 gegee het. Maar toe onthou sy die skool gee al die onderwysers se e-posadresse vir die studente. Sy sien dat hy die video en die boodskap gestuur het op dieselfde tyd as wat sy in die nag wakker geskrik en vir Phillips gebel het.
Maar ek het gedink jy woon in Sochi, skryf sy terug.
Hy antwoord dadelik: Jy het nog nooit gehoor van vliegtuie?
Sy staan op en gaan maak koffie, so deur die dinges dat jy met haar kan toor. Bly te lank onder die stort. Eet net die helfte van haar muesli, pak die boeke in, vergeet die register wat die student by Sberbank moet teken, bel die student om die tyd te bevestig, kom terug vir haar paspoort wat op die boekrak lê toe die hysbak se deure al toe is. Terwyl sy na die busstop op die rivieroewer loop, ry ’n meisie wat loshande op ’n eenwielfiets verbykom haar amper in die rivier in.
Sy sukkel waar sy twee keer moet verwissel van stasies in die suidoostelike deel van die stad, met name soos Chkalovskaya en Kozhukhovskaya in cyrilliese skrif. Waar sy uiteindelik te laat by Kozhukhovskaya afklim, loop sy by die verkeerde kant van die stasie uit en slet met mening in die verkeerde rigting na die industriële gebied waar troppe wilde honde in die strate rondhardloop.
“I’m lost,” sê sy vir die student wat bel om te hoor waarom sy nog nie opgedaag het nie.
“What you lost?” vra hy.
“Myself,” sê sy met ’n gorerige laggie.
“I’m sorry, not understand.” Dis duidelik dat sy Engels nie naastenby op die voorgeskrewe vlak is nie.
“Ten minutes,” sê sy en druk die foon dood. Die tyd wat dit vat om die plek te kry, is nader aan twintig minute. Die les is ’n ramp; die man verstaan niks, maar hy gee vir haar sjokolade in papiertjies met bere en eekhorings. Toe sy vir water vra, bring hy vir haar ’n papierkoppie met kookwater. Hy kom uit Siberië, verstaan sy ná ’n lang gesukkel, en hy sit te naby en kyk heeltyd na haar boobs. Sy merk op dat sy ore binne meer vleis inhet as normale mense se ore, en sy wonder of dit so gebeur het dat Siberiërs vleiseriger ore as normale mense het om hulle ore teen die koue te beskerm. Hy wys vir haar op sy selfoon ’n prent van ’n Siberiese restaurant waar mens voor die ete in ’n sauna gestoom, in yswater gedompel en met latjies geslaan word. Belangrike Russiese politici gaan na baddens soos dié, sê hy in Engels wat so gebroke is dat dit hom twintig minute van die les vat om hom verstaanbaar te maak. Die vleis wat mens by hierdie restaurant eet, is walrus en takbok wat met koue gaar gevries is in plaas van om met hitte gekook te word.
Deur hierdie chaos en vreemde beelde bly Hanna heeltyd jags van die herinnering aan Wolf79, en haar bui verbeter nie.

Die volgende les is eers twee uur later, vir ’n tienermeisie naby Kievskaya-metrostasie. Die stasie loop direk in ’n winkelsentrum in. Sy begin dwaal om die tyd om te kry. In die venster van Zara is daar ’n swart kantminirok met driekwartmoue. Hanna loop aan, maar draai ná ’n rukkie terug. Die rok is kort genoeg dat haar hare, as dit los is, net-net oor die soom sal hang. Die Doc Martens-skoene, wat al is wat sy gebring het, sal saam met ’n paar swart sykouse goed genoeg lyk vir die Bolshoi, dink Hanna, met die swart-en-silwer Niello-armband met eksotiese dansers om haar linkerpols. In haar gedagtes dra Wolf79 ’n japon van dun sy soos dié wat ’n mens Nureyev op foto’s op die internet sien dra: silwer met goue drake, soos die kombinasie van silwer en goue koepels in Russiese kerke.
Sy staan ’n rukkie in die deur van Zara en huiwer, trek haar mond op ’n plooi en loop verder deur die kompleks met ander byna bekostigbare winkels soos Swarovski, L’Occitane, Mango, Stradivarius, Promod, Marks & Spencer en ’n pelswinkel waarvan die pryse bietjie uit plek uit lyk en wat seker bedoel is vir miljoenêrs wat verdwaal het.
Hanna praat in haar gedagtes Engels met haar herinnering aan Wolf79. “I’m sorry,” sê sy vir haar herinnering van hom, “but I’m not allowed to be seen in public with my students.” En nog sagter, sodat haar herinnering haar nie kan hoor nie: “I’m really sorry. I love you, but I can’t.” Sy struikel byna oor die trap wat na buite lei toe sy die woorde “I love you” in haar gedagtes hoor.
Buite die sentrum moet sy ’n hele paar blokke aanloop, verby ’n katteteater in Kutuzovskaya wat duidelik in die vroeë twintigste eeu gebou is, tot by ’n effens vreemder, Russies-etniese interpretasie van art nouveau in die blokke waar die meisie bly. Voor die gebou is daar ’n parkie vir kinders en ’n slordige tuin vol blomme, en Hanna moet ’n kodenommer druk om in te kom. Die meisie wat oopmaak, is mooierig maar baie simpel, en haar babushka kloek heeltyd om haar rond en onderbreek die les in Russies wat Hanna nie verstaan nie.
Daar kom trane in Hanna se oë toe sy aan Wolf79 dink, maar sy sluk die trane terug en luister na die meisie, wat vir Hanna vertel dat Hanna haar dadelik gereed moet kry vir die een of ander eksamen in Londen waarvan die kind geen benul het nie. Hanna haal haar skouers op en wil haar oë rol, maar bedink haar.
By die busstop stuur sy vir Wolf79 ’n e-pos op haar iPad: I’m sorry, but I’m not allowed to see my students in public. Sy skryf niks van die liefde nie.
Hy skryf dadelik terug: I understand.
Dié nag word sy bang dat hy nie gaan opdaag nie vir die volgende les op Skype, wat die volgende dag is, en die vrees hou haar uit die slaap. Dis klaar asof sy haar nie die lewe sonder hom kan indink nie. Sy roep vir Katia om by haar te kom lê en spin sodat sy aan die slaap kan raak.

Wolf79 is ’n man wat weet wat hy wil hê, en op die oomblik is dit Hanna wat hy wil hê. Hy’s presies op die minuut betyds vir die Skype-afspraak. Die uitdrukking op sy gesig is nie dié van iemand wat seergemaak of verneder of eers vaagweg verleë is omdat Hanna sy uitnodiging om saam met hom The Firebird te gaan kyk van die hand gewys het nie. Wat Hanna op sy gesig sien, is ’n uitdrukking van absolute verwondering, en toe sy dit sien, dink sy daaraan dat dit waarskynlik die heel eerste keer in sy lewe is dat enige vrou ’n uitnodiging weier om saam met hom na ’n balletopvoering in die Bolshoi te gaan. Terwyl hulle verwonderd in mekaar se oë staar, hy omdat sy sy uitnodiging van die hand gewys het en sy oor sy verwondering omdat sy sy uitnodiging van die hand gewys het, hoor sy Phillips se stem in haar gedagtes sê: “Dis jou onnoselheid waaraan hy hom verwonder, dat jy wragtig ’n man soos hy kan weier ter wille van jou kak ou job.”
Wat natuurlik beteken dat sy dié keer vir Phillips uitgedink het in plaas van Phillips vir haar. So Phillips is streng gesproke op hierdie oomblik ’n karakter in die gedagtes van een van haar karakters.
“Dis nie my onnoselheid waaraan hy hom verwonder nie,” antwoord sy. “Dis iets anders. Hy kyk my aan asof hy ’n engel sien.”
“’n Onnosele engel,” antwoord Phillips iesegrimmig.

Behalwe dat hy weet dat hy vir Hanna wil hê, weet Wolf79 ook wat hy van sy Engelse onderwyseres wil hê. Hy wil op Maandae “General English” doen, het hy vir die hoof van die skool gesê, en op Woensdae “Business English”, en hy wil Engels gebruik in sy betrekkinge as internasionale skeepsmagnaat. Sy uitspraak oefen hy gereeld deur opnames van Margaret Thatcher wat hy op die internet kry na te maak.
Vandag is Woensdag, daarom maak hulle die Business English-boek oop toe hulle uiteindelik ophou om na mekaar se Skype-beelde te staar.
Die les gaan oor internasionale handel. Een van die vrae wat die student moet beantwoord, gaan oor die stabiliteit van die land waarin hy woon. Wolf79 se Nureyev-neusvleuels bewe van skielike woede toe Hanna die vraag lees. Hanna kyk in sy Skype-oë. Sy weet wat om te sê.
“Rusland lyk vir my na ’n stabiele land,” sê sy, natuurlik in Engels.
“Vertel dit vir Amerikaners,” ontplof Wolf79.
Nou onthou Hanna iets wat sy op Phillips se timeline gelees het en wat haar handig te pas kom. “Heelwat stabieler as Libië ná Ghaddafi,” sê sy met ’n stem wat sy eie understatement verstaan. Wolf79 trek sy oë op skrewe en kyk na haar in ’n stilte wat so lank duur dat sy bang word.
“Jy moet na twee video’s op YouTube kyk,” sê hy uiteindelik. Hanna konsentreer om te verstaan wat hy sê omdat hy in sy woede vergeet het van sy Margaret Thatcher-aksent, en af en toe breek die klank op. “Eerste video is oor onderhoud wat ons president met Westerse joernaliste voer. En tweede oor Russies-Ortodokse huwelik. Ek sal albei vir jou stuur.”
“Hoekom oor ’n Russies-Ortodokse huwelik?” vra sy, en toe dit uit is, wil sy haarself skop.
“Want jy gaan in Russies-Ortodokse kerk trou,” antwoord hy. “Jy weet tog self. Sê vir my: Weet jy nie?”
Sy laat haar kop sak en kyk op die boek voor haar. Die probleem met Skype, dink sy, is dat mens jouself kan sien bloos.
“Ek wag vir antwoord,” fluister hy. “Sê vir my of jy weet of nie.”
“Ek weet,” fluister sy terug sonder om op te kyk. Sy voel hoe die trane oor haar wange begin loop, en sy wil dit nie op Skype sien nie. Uit die hoek van haar oog kan sy egter sien dat hy op die skerm aan haar betraande wange probeer raak.
“Hoekom jy huil?” vra hy. “Is ek vir jou lelike man?”
Sy dink daaraan dat “lag tussen die trane deur” bietjie van ’n cliché is, wat beteken Phillips moet ’n cliché of twee in haar boek opneem. In elk geval is die Nureyev-ding op sigself al ’n cliché. So dit is presies wat Hanna nou doen: Sy lag tussen die trane deur, en skud haar kop. “Is jy mal?” vra sy. Gelukkig vind sy ’n tissue in haar hemp se mou.
“Maar jy wil nie met my trou?”
“Dis nie die probleem nie,” sê sy sag. “Die probleem is dat ek nie weet hoe ek die kursus met jou gaan klaarmaak nie.”
“Dis maklik,” sê hy. “Ons besluit ons gaan kursus klaarmaak. Dan mag ons mekaar eers sien. Ek sal hard werk vir juffrou. En ek is nie so dom soos wat ek lyk. Wat is vraag wat ons nou moet bespreek?”
Sy kyk af en lees: “Hoe beïnvloed politieke stabiliteit die internasionale handelsbetrekkinge in jou land?”
Sy luister geduldig na sy tirade in kort sinne, oor sanksies wat afgedwing word in die Europese Unie waar individuele lidlande gesê word hoe om te stem binne die sogenaamde demokrasie. Af en toe korrigeer sy op ’n subtiele manier die foute wat hy in sy Engels maak. Sy dink daaraan dat sy nooit geglo het Phillips is verkeerd met haar menings oor Amerika nie, eerder onsosiaal en onaangenaam. Wolf79 se opinies, wat tot ’n mate met Phillips s’n ooreenstem, word op ’n meer hartstogtelike en spontane manier uitgespreek.
“Demokrasie?” vra sy. “Hoe voel die Russe oor demokrasie?”
“Watter demokrasie?” vra hy. “Demokrasie is daar nie. Hoekom moet Russe dit maak? Russe hou nie van demokrasie. Kyk video’s, ek stuur vir jou.”

Die rede hoekom mense vir Phillips ignoreer as sy op Facebook aangaan oor hoe fucked up die huidige tydsgees is, is eintlik maar net dat daar nie veel is wat enigiemand daaroor kan sê of daaraan kan doen nie. Daar is baie min mense wat glo dat ’n tydsgees geskep kan word. Die meeste mense dink dis maar iets waarin mens beland.
Die kak met Amerika het nie by die Oekraïne of in Sirië begin nie. Dit het reeds in Afghanistan begin in die sewentigs, toe die Amerikaners ’n Arabiese prins met die naam Osama bin Laden bewapen het om Afghanistan te gaan opfok. Hulle het dit gedoen om die wêreld te dwing om olie in dollars te verhandel, wat die enigste rede is hoekom die Amerikaners ooit enigiets doen. Dit is wat Poetin sê op die link wat Wolf79 vir Hanna gestuur het.
In die tweede video lui daar kerkklokke. Die onderskrif sê dis ’n Ortodokse huweliksdiens in die kerk by Metro Tretyakovskaya, naby die kunsmuseum van Russiese kunswerke van voor die twintigste eeu, waarna Hanna die een of ander tyd wil gaan kyk. Die binnekant van die Russies-Ortodokse kerk word gewys met ikone in die Middeleeuse styl, geraam in goud wat skitter in die kerslig terwyl die inkantasies van priesters in wit en goue brokaatbekleedsels afgewissel word met die hoë stemme van engele. Daarteenoor lyk die bruid hoogs bebliksemd. Sy en haar bruidegom dra elk ’n groot, dik kers. Bokant hulle koppe sweef daar twee krone van fluweel en goud wat agter hulle aan gedra word deur ’n man en ’n vrou, en waarin daar klein goue ikoontjies in die goud geraam is. Hulle loop in sirkels in die kerk, gevolg deur die priesters. ’n Ou priester aan die einde van die prosessie met ’n grys ponytail en goud in sy tande, wat in die goue kleed reflekteer, glimlag liefderik in die kamera. Aan die einde beweeg die hele prosessie na buite en ’n rukkie later word hulle gewys in ’n kar wat naby Hanna se woonstel op die rivieroewer in Frunzenskaya verbyry. Die bruid se gesig word nie een keer in die kar gewys nie, wat dalk beteken sy het die bruidegom reeds in sy moer gestuur, dink Hanna.
Hanna begin dadelik google vir trourokke uit die Belle Époque-tyd, en haar oë val op ’n roomkleurige fluweelrok met lang moue en borduursel in dieselfde kleur op die soom wat net tot op die enkels hang. Sy wonder of die kleur toelaatbaar sal wees, en sy dink daaraan dat ’n serp oor haar kop gedrapeer sal moet word omdat dit ’n Ortodokse kerk is en omdat sy nie van lang sluiers hou nie en omdat ’n lang sluier haar sal laat val as die vrou wat die kroon op haar kop moet laat sweef daarop trap, en sy wonder hoe die krawat sal lyk wat Wolf79 sal dra. En toe sê sy vir haarself fok, kyk wat is jy besig om te doen, jy’s besig om vir jouself ’n trourok te ontwerp.

Hanna moet gaan klasgee in die noordweste van Moskou. Wolf79 sê in haar gedagtes vir haar sy moet op die metrokaart kyk hoe om daar te kom. Hy maak in haar gedagtes saam met haar die metrokaart oop. Hy vat in haar gedagtes haar hand en volg die rooi lyn saam met haar, tot by Okhotny Ryad-metrostasie, en toe stap hy saam met haar oor na die groen lyn. “Jy loop na Teatralnaya-metrostasie,” sê hy. “Daarna klim jy op groen lyn na Tverskaya. Jy klim af by Sokol. As daar sitplek oopgaan op bankie waar jy na buite kan kyk, moet jy dit vat. Maak seker daar’s nie babushka wat jou met haar kierie gaan slaan. Deur venster moet jy kyk na spesiale art deco-argitektuur by Aeroport.”
“Dankie,” sê Hanna, “ja, Phillips het dit aan my genoem maar soos gewoonlik het ek my nie juis aan haar gesteur nie.”
“Jy kan afklim en foto’s met jou iPad neem as jy terugkom. As jy dit op pad daarheen doen, gaan jy laat kom vir klas. Moenie foto’s neem as jy polisie sien.”
Hanna sê vir Wolf79 thanks for the info en hy sê dis ’n plesier, pashalista, maar dis nie al nie. Sy vra wat nog. Hy sê sy moet Moskou se weer google en kyk wat vandag se temperature is.
“Dis tog somer,” sê Hanna, “en my jean en wit hemp is reg vir somerweer.”
“Google,” sê Wolf79.
Hanna google. Max 13 min 7, sê die weervoorspelling.
“Wat de hel?” sê Hanna. “Jy maak seker ’n grap; dis die middel van die somer en dis kouer as ons winter.”
“Dis Rusland,” sê Wolf79.
“Ek kan nie my pelsjas dra nie,” sê Hanna verskrik, “en ek het nie ’n trui nie want ek het gedink ek sal een koop wanneer dit winter word, en die reënjas het ek nog nie gekoop nie want ek wil nie soos ’n blom lyk nie …”
“Blom is beter as koue, nat hond,” sê Wolf79, “en hy ruik ook beter. Maar reën het opgehou. Jy kan tafeldoek wat jy as deken op bed gebruik, vandag gebruik om jou in toe te draai teen koue. En onthou onderhemp.”
“’n Tafeldoek is nie heeltemal my styl nie, dis bietjie boheems, en my styl is meer vintage … Sê my, is jy altyd so bossy en inmengerig?”
“Nee,” antwoord hy, “net wanneer ek moet jou help.”
Hanna haal die worteldoek-tafeldoek van die bed af en drapeer dit om haar skouers met haar oë op die spieël. “As iemand jou eers in sulke detail begin rondfok in jou kop,” sê sy in haar gedagtes vir Wolf79, “moet jy weet jy’s hopeloos verlief.”

Die uitgang by Sokol-metrostasie wemel van babushkas wat kersies en aarbeie en blomme verkoop. ’n Gipsy kom verby met ’n sak waarby die kop van ’n klaende kat uitsteek. “Moenie eers daar kyk,” sê Wolf79. “Hou vas aan sak.” Sy klou die sak, wat sy nog by die antiekwinkel gekoop het langs die boekwinkel waar sy gewerk het vir die gay man en waar al haar smart begin het, stywer onder haar arm vas, dankbaar dat dit waarskynlik te verslete sal lyk vir ’n gipsy. As sy aan Wolf79 dink, lyk die herinneringe aan die gay man en die reus en die prokureur waarvan sy gevlug het vir haar onwerklik en ver, maar as sy begryp dat daardie herinneringe en die prokureur tot ’n paar dae gelede nog haar enigste werklikheid was, lyk Wolf79 weer vir haar soos die Skype image wat hy eintlik is, en wat nooit werklik sal word nie.
Vir ’n paar oomblikke sak daar ’n effense depro oor haar gemoed, maar haar aandag word van haar gemoedstoestand afgetrek deur ’n paar pragtige bene in ’n miniromp en slangvelkouse wat voor haar loop. Sy skud haar kop in ongeloof en sê in haar gedagtes vir Wolf79: “Daar is geen kans dat daar ’n vreemder spul as julle Russe op aarde kan wees nie.”

Dis bietjie van ’n gesukkel om by die sekuriteit verby te kom in die bank waar sy moet klasgee. Terwyl sy vir haar student wag om haar te kom help, staan sy na die patrone op die marmervloere en kyk. Ná die klas koop sy ’n broodjie met salm. Net voordat sy by die metro kom, is Wolf79 weer in haar gedagtes by haar en hy vra vir haar of sy na die kerk met die ikoon onder die koepel net langs die stasie wil gaan kyk. Hy sê dis mooi kerk, maar dis nie kerk waarin hulle gaan trou. Sy sê ja sy wil. Hy sê sy moet serpie in haar handsak oor haar kop drapeer, want dis Ortodokse kerk. Sy sê sy onthou, sy was mos saam met Phillips in die Kremlin-kerke. Sy maak haar kruis by die deur. Sy hou op dink in die donkerte en kerse en stilte en goud en weerkaatsings en mure wat beskilder is met heiliges en blomme. Wolf79 vra of sy kersie wil koop en sy knik en gee vyftig roebels vir die non by die ingang. Sy bid nie vir geluk nie maar vir die skoonheid wat haar skielik met ’n ondraaglike melankolie vul. Wolf79 bid ook, maar sy weet nie waarvoor nie. Seker vir die liefde, dink sy.
Voor die ingang van die metro koop sy ’n pakkie aarbeie om saam met die salmbroodjie te eet.

Die derde Skype-klas met Wolf79 is weer General English en dit gaan oor boeke. By hierdie klas besef Hanna opnuut dat Wolf79 glad nie ’n dom wolf is nie. Al is dit nie vir die studente nodig om die klasse vooraf voor te berei nie, kan Hanna sien hy weet reeds wat in die boek staan. Wolf79 se entoesiasme maak haar ’n klein bietjie senuweeagtig omdat sy self sukkel om op die werk te konsentreer. Hoewel sy voorberei het vir die les, soos vir al die ander studente se lesse, voel Hanna sy moes eintlik beter voorberei het vir Wolf79 se les om te kompenseer vir die feit dat sy te verlief is om regtig te kan konsentreer. Nadat sy en Wolf79 twee dae lank heeltyd in haar gedagtes met mekaar gepraat het, is dit nou vir haar moeilik om haar gedagtegang te beperk tot dít wat in die boek staan, terwyl sy die een was wat daarop aangedring het dat hulle die kursus moet klaarmaak voordat hulle mekaar mag sien.
Wolf79 sê ja, hy het wel One Hundred Years of Solitude deur Gabriel García Márquez gelees, en ja, hy stem met Hanna saam dat die eerste sin oor die ou wat aan ys dink terwyl hy voor ’n vuurpeloton staan, die mooiste inleidingsin is wat enigiemand nog ooit uitgedink het en ooit kan uitdink. Hanna vertel hom van Márquez se boek met die titel Memories of my Melancholy Whores. Hy luister aandagtig, met ’n gefassineerde glimlaggie. Hy sê hy het ook die ander twee boeke wat in die les bespreek word, Gone with the Wind en Catch 22, gelees. Hanna sê sy het nie geweet dat Russe so baie Engelse boeke lees nie, sy’t gedink hulle hou by die Tolstoi’s en Dostojewski’s. Gewoonlik lees Russe nie Engels nie, antwoord Wolf79, maar hy het hierdie drie boeke gisteraand en eergisteraand ná werk gelees. Hy wou seker maak hy’s goed voorbereid vir die les. Toe hy dit sê, gaap hy skielik en hy sê hy is ’n klein bietjie vaak.
“Dit was nie nodig om al drie hierdie boeke te gaan deurlees nie!” roep Hanna. “Ek kan nie eers presies onthou wat in al drie staan nie.”
“Natuurlik dit was nodig,” sê Wolf79, “want ek het vir jou gesê dat ek hard sou werk.”
“Maar dis nie wat ek bedoel het nie,” sê sy, maar hy sê: “Dis wat ek het bedoel.”
Toe die les wat Hanna voorberei het vir die dag klaar is, is nog net die helfte van die lestyd verby. “Ons moet aangaan met ander les,” sê Wolf79, “ek wil jou gou sien.”
“Liewe hel,” sê Hanna, “ek het nie die volgende les voorberei nie.”
“Hoekom?” vra Wolf79 en daar is pyn op sy gesig en ’n spiertjie spring in sy wang omdat hy op sy tande byt. “Wil jy my nie gou sien?”
Hanna kan haarself weer op haar Skype image sien bloos. “Natuurlik wil ek,” sê sy sag, “maar ek sukkel bietjie.”
“Sukkel? Hoe?”
“Ek sukkel om te konsentreer omdat ek heeltyd aan jou dink.”
Haar oë dwaal weg van haar eie verleë Skype image na sy gesig waaroor daar ’n glimlag kom wat haar laat dink aan Nureyev wat op die verhoog ’n bosnimf in die woud ontdek het en hom verbeel dis ’n sater. “Kom,” sê hy, “ons moet volgende deel van les doen. Dit maak nie saak jy het nie voorberei.”
Die vasberadenheid waarmee hy haar deur die volgende les neem, is vir haar so ’n turn-on dat sy skaars ’n woord kan hoor van wat hy sê. Toe hy aan die einde van die les die rooi telefoontjie druk om die Skype-gesprek te beëindig, voel sy of sy vir die eerste keer in haar lewe ordentlik genaai is.

Daar’s ’n boodskap op Hanna se foon van die dom student uit Siberië wat sy klas vir die dag kanselleer omdat hy ’n vergadering het wat belangriker as sy Engelse klas is. Dit beteken Hanna het die oggend vir haarself.
Dit lyk of Phillips voorlopig vergeet het van Hanna en van die boek wat sy besig is om te skryf. Hanna onthou dat sy Phillips ’n paar keer hoor sê het dat ’n skrywer haar karakters ruimte moet gee om hulle eie ding te doen. Op dié manier ontwikkel hulle volgens Phillips meer diepte omdat hulle ’n onafhanklike lewe kry. Hanna skud haar kop ingedagte.
“As kakpraat ’n siekte was …” sê sy vir Wolf79 wat saam met haar wakker geword het. Wolf79 kielie haar en vra hoe so ’n mooi mondjie so lelik kan vloek.
“Vloek jy nooit?” vra Hanna.
“Ek vloek soms,” antwoord hy, “maar ek mag, want my mondjie is nie so mooi soos joune.”
“Sure,” sê Hanna, en draai sy gesig na die spieël. Vir ’n ruk sit Hanna en Wolf79 en gesigte trek in die spieël.
Hanna kry haar iPad waar dit ingeprop was om te laai vir die nag. Wolf79 loer oor haar skouer. Phillips het nou blykbaar ’n obsessie ontwikkel met Hillary Clinton se Benghazi- en e-posskandale.
“Phillips is heeltemal paranoid,” sê Hanna vir Wolf79.
“Mens nie te paranoid kan wees met Clinton,” antwoord Wolf79.
“Ag nee,” sê Hanna, “moenie jy ook begin nie.”

Hanna scroll verby die politiek en kom op ’n reeks foto’s af wat Phillips geneem het van panele met Moskou-stadstonele in swart en goud op chroom. “Jis,” sê Hanna vir Wolf79, wat nog steeds in haar gedagtes is, “dis ongelooflik, ek wil dit sien. Weet jy waar Sretensky Bulvar-metrostasie is?”
“Ek gebruik nie metro,” antwoord hy. “Maar ons kyk op jou metrokaart.”
Sy maak die metro-app oop en volg dit met haar vinger. “Sal jy saamkom?” vra sy.
Hy knik. “Eerste koppie koffie,” sê hy, en soen haar in haar nek.
Sy neem foto’s in die metro totdat dit lyk of die polisie in haar begin belangstel, toe druk sy ongemerk haar iPad terug in haar handsak. Dis reuse-metaalplakkate in swart en wit en goud op chroompanele wat vasgeskroef is aan die marmermure. Sy kan nie uitpluis watter tegniese proses gebruik is om die tekeninge op die chroom af te druk nie. Die uitbeeldings gebruik collage-style: In party panele is daar ’n volle prent van ’n man se lyf geïntegreer met ’n sowjet-woonstelblok of ’n kerk, terwyl ander panele uit los uitknipsels bestaan van byvoorbeeld ’n voël, ’n wolk waarin boomtakke weerkaats, ’n kerktoring met ’n wolkie van goud wat in die agtergrond sweef. Die atmosfeer is presies net soos Moskou se atmosfeer: modern, kommunisties, industrieel, hard, maar tegelyk heilig en vol betowerende, oeroue skoonheid, asof mens bo alles die kerkklokke uit verlore, magiese eeue kan hoor lui. En daarby die ewige woude en die voëls wat selfs in die besigste stadsgebied nooit ver is nie. En die ruimte, asof die hemel hier hoër strek as op enige ander plek op aarde.
Sy praat min met Wolf79 op die lawaaierige metro op pad terug, maar waar hulle van Frunzen-skaya-metrostasie af deur die laning bome huis toe loop, sê sy ingedagte: “Dis belangrik om te onthou dat Rusland die modernisme gemis het, want dis waarom hulle beste postmoderne kuns dié is wat teruggryp na die eeu voor die koms van kommunisme.”
Wolf79 trek sy oë op skrewe en antwoord: “Dit klink vir my of TEFL nie die regte beroep vir jou is. Ek moet jou leer Russies praat, dan maak jy oop winkel met antieke ikone en samowars en Fabergé-eiers.”
Sy sug. “Ek sal nooit geld hê om dit te kan doen nie.”
Wolf79 glimlag egter beterweterig en hy antwoord: “Eendag miskien.”

Sy’s beter voorberei vir die volgende les, waarin sy weer regtig in plaas van net in haar gedagtes met hom moet praat, maar hy vang haar weer onkant want die beeld gaan oop op ’n woud.
Wolf79 sit op die stoep van ’n huis in die woud. Die voëls in die woud sing so hard dat Hanna amper moet skree om haarself te hoor. Sy kan sien dat die verbasing op haar gesig hom gelukkig laat voel want hy bars uit van die lag.
“Wat de hel?” vra sy, en hy antwoord dat dit sy dacha ’n ent buite Sochi is, en sy vra jou wát, en hy antwoord sy vakansiehuis in die woud naby die Swartsee, en sy kan aan sy hare sien hy het pas geswem en nou het hy ’n T-hemp met donkerblou en wit strepies aan. Sy vra of hy nou op vakansie is, en hy antwoord nee, hy is naby een van sy kantore in die omgewing van Sochi, wat skepe in sy vloot na Istanbul stuur. Sy vra hoe gebeur dit dat een mens die eienaar word van ’n hele vloot olieskepe. Hy antwoord dat hy twintig jaar gelede, toe hy sewentien jaar oud was, begin het as seeman in Antarktika. Daarna het hy gestudeer en daarna begin met die opbou van ’n vloot. Só het dit gebeur dat hy nooit tyd gekry het om te trou nie, al het hy ’n paar warm romanses gehad, en sy voel haarself weer bloos en voordat sy kan keer, vra sy of hy kinders het in vreemde stede en hy lag en antwoord nee, so dom is hy nie.
Dié keer is dit weer Business English en dit gaan oor advertensies. Daar is hierdie drie dinge waaruit die student en die onderwyser elkeen een kan kies om ’n advertensieveldtog voor te skep: ’n restaurant vir vegans, ’n sportmotor wat gemaak is in dieselfde styl as sportmotors uit die vyftigs, en ’n nuwe soort parfuum. Nie Hanna of Wolf79 is lus vir ’n vegan restaurant nie. Hanna het die konsep van ’n reklameveldtog gereed vir die motor, en Wolf79 vir die parfuum. Hanna moet eerste die voorlegging doen, sê Wolf79, want sy is die onderwyser. Hanna wys ’n foto van die pragtige prinses Charlotte van Monaco. Sy beskryf hoe die prinses die hekke van die paleis verlaat met ’n pissed-off uitdrukking op haar gesig. Haar neus is opgetrek en haar mondjie pruil vir die Rolls-Royce waarvan die chauffeur die deur vir haar oophou. ’n Rukkie later is sy op die oop pad besig om duim te gooi terwyl daar ’n ontspanne Franse liedjie speel. Hanna vertaal “ontspanne” met “laid back”, en op hierdie punt onderbreek Wolf79 vir Hanna om te vra wat “laid back” beteken. Hanna antwoord dit beteken very relaxed, not only in mood, but also in attitude. Wolf79 sê please continue. Die bogenoemde sportmotor jaag met ’n stink spoed by die prinses verby maar slaan remme aan en ry agteruit toe die bestuurder haar in die truspieëltjie sien duimgooi. Hy spring uit om die deur vir haar oop te maak. Die agtergrondmusiek word gedemp terwyl die prinses se oë oor die binnekant van die motor gaan en die stem in haar gedagtes tegniese kommentaar daarop lewer wat eindig met “hmm, so cool”. Sy kry ’n stoute uitdrukking op haar gesig en begin peuter aan die syserpie om haar nek, wat ’n oomblik later in die wind oor die pad waai. Die bestuurder slaan weer remme aan, spring uit om die prinses se serpie te gaan haal. Die volgende oomblik skuif die prinses agter die stuurwiel in en trek weg. Toe sy in haar truspieëltjie die eienaar van die motor met die serp in sy hand sien duimgooi, maak sy ’n U-draai. Sy laai hom op met ’n liefdevolle uitdrukking op haar gesig, en hulle ry met die prinses agter die stuur en die laid back liedjie wat nou weer harder speel teen die sonsondergang in.
Wolf79 klap hande vir haar voorlegging. Hy vra: “Sou jy saam met my ingeklim het as dit my kar was, prinses?”
Sy knik en steun saggies: “Uhm.”
Hy sê: “Maar ek sou dadelik jou serpie afgehaal het om jou in nek te soen.”
Sy sukkel om ’n wellustige steun te onderdruk. “Dis nou jou beurt,” sê sy.
Die begin van Wolf79 se voorlegging is kastig wetenskaplik. Dit vertel van die bestaan van ’n soort vliegie wat sy maat kan uitken vanuit die verste uithoeke van die aardbol. Twee sulke vliegies, ’n wyfievliegie uit die suide en ’n mannetjiesvliegie uit die noorde, vlieg na mekaar toe deur oerwoude en stede en woestyne. Hulle ontmoet mekaar in ’n sneeulandskap waar hulle in twee mense verander wat toevallig presies soos Hanna en Wolf79 lyk. Wolf79 soen vir Hanna in haar nek. Hy maak sy oë toe vir die heerlike parfuum wat hulle oor soveel kilometers bymekaar gebring het. “Naam van parfuum is Fate,” sê Wolf79.
Hanna onthou dat sy al vir Phillips hoor kakpraat het oor die invloed van die Russies-Ortodokse geloof op die diepgewortelde fatalisme in die Russiese psige.

Wolf79 se lesse is op Maandae en Woensdae. Op die Donderdag ná die Woensdag-les kry Hanna ’n e-pos van Wolf79 waarin hy haar herinner dat die Vrydag en Maandag vakansiedae is: Vrydag is Russiese Paasdag, sê hy. Maandag is viering van oorwinning van Tweede Wêreldoorlog deur Russe. Sy moet twaalfuur Vrydagnag na naaste kerk toe gaan, sê hy, en hy sal na kerk toe gaan wat die naaste aan hom is. Sy sal in sy gedagtes saam met hom gaan, dan gaan hy in haar gedagtes saam met haar. Só sal vier van hulle op selfde heilige oomblik in twee kerke op verskillende plekke in Rusland wees. Op Maandag is daar parade op Rooiplein waarna hulle saam op YouTube kan kyk, en aand sal hulle vuurwerke van balkonne van hulle woonstelle in Moskou en Sochi kan sien. Hy hoop nie vuurwerke maak haar kat bang, sê Wolf79, maar Hanna sê in haar antwoord haar kat is, net soos sy self, banger vir stofsuiers as vir vuurwerke.

Die Christelike Kerk het met Apostel Andreas na Rusland gekom, skryf Wolf79 in ’n e-pos aan Hanna. Dit gebeur net enkele jare ná dood van Christus. Rusland was nog onbewoon en die Russe het toe nog gewoon in Kiev, hoofstad van land wat nou Oekraïne genoem word. Oekraïne beteken in Russies “grens”. Verder skryf hy dat die Oekraïne deur al die eeue as die grens tussen Rusland en die Weste beskou is. Daarom was Wladimir Poetin baie kwaad toe Amerikaners in jaar tweeduisend en veertien ná Christus neo-Nazi’s gebruik om onwettige staatsgreep uit te voer in Oekraïne. Maar kom ons terugkeer na eerste kerkklokke in Russies-Ortodokse Kerk, sê hy. Eerste kerkklokke is na Kiev, wat deel van Rusland was, gebring met kerstening van Rus in tiende eeu. Kerkklokke in Russies-Ortodokse Kerk roep mense deur woude of sneeubedekte vlaktes. Klokke moet ook belangrike gebeure aankondig, die God prys en mense tot goeie dade aanspoor met die melodieë en betowerende klank. Net soos mense word kerkklokke gedoop deur besprinkeling met water, geseën en na heiliges genoem. Soms word kerkklokke die singende ikone genoem.

Hanna moet weer die tafeldoek-ding doen om te kan uitgaan in die aand, en ’n serp met rooi en oranje paisleys wat sy in die kerk oor haar kop sal moet drapeer help nie om haar minder boheems te laat lyk nie. Die paisleys en kleure op die serp vorm egter ’n bevredigende geheel met die tafeldoek van worteldoek. Sy lyk meer en meer soos die poppies van die Firebird-matryoshka wat Phillips vir haar gelos het en wat een ding is wat Phillips gedoen het wat Hanna werklik waardeer.
Hanna belowe Wolf79 in haar gedagtes dat sy vir haar ’n reënjas sal gaan koop sodra die winkels oopmaak ná die Pase. Hanna is een van daardie vrouens wat nie veel daarvan hou om te koop nie. Wolf79 glimlag nadenkend toe sy dit in haar gedagtes aan hom noem. Die feit dat liefde vir haar ’n groter motivering is as geld, maak van haar ’n slegte hoer, sê sy. Wolf79 trek haar nader en sê sy is nie slegte hoer want sy is geen hoer. Vir ’n oomblik voel dit vir Hanna of sy gaan begin huil maar sy sluk maar haar trane want sy het reeds haar maskara aan.
Daar is twee redes waarom Hanna nie bang is om teen halftwaalf in die nag in die wandellane van Frunzenskaya Naverezhnaya af na die naaste kerk – die Kerk van die Heilige Nikolaas in Khamovniki, net voor die brug wat oor die rivier na Gorky-park lei – te loop nie: Wolf79 is in haar gedagtes saam met haar, en die straat is net so besig soos in die middel van die dag. Die Russe steur hulle nie veel aan donker en lig nie, het Phillips vir Hanna vertel, want in die winter is dit heeltyd donker en in die somer is dit heeltyd lig. So nou, in die lente, maak dit nie veel verskil dat dit teen halftwaalf donker is nie, want die strate is nog vol lovers en gesinne wat deur die lane wandel, kinders op rolskaatse en ryplanke, rivierbote wat kom en gaan met dieselfde ritme as die klokke van die nabygeleë kerk wat hulle herinner om na die middernagtelike Paasdiens te kom.
Die kerk is stampvol. Hanna sit die serp oor haar kop, maak ’n kruis en gaan staan by ’n gebrandskilderde venster naby die deur, waarvandaan hulle die dowwe flikkering van kerse in goud geraamde ikone kan sien weerkaats. Wolf79 koop kerse en sê hulle kan bietjie nader gaan. Hanna knik vir die mense: tieners, babushkas, sakemanne en kinders wat opsy staan om haar en Wolf79 verby te laat gaan. ’n Priester kom praat met Wolf79 en knik vir Hanna, wat vir hom ’n kopbuiging maak. Hanna en Wolf79 kom te staan voor ’n ikoon van goudplaat en silwer en steek hulle kersies aan. Die goudplaat beeld vir Maria en ’n engel uit in ’n goue reliëf, met Jesus Christus wat op ’n wolkie van goud oor hulle koppe sweef. Die gesigte van al drie is uitgesny uit die goudplaat en agter die plaat ingeskilder sodat die detail skaars sigbaar is. Die stralekranse van al drie is van silwer.
Hanna sien Wolf79 se lippe beweeg terwyl hy bid, maar sy vergaap haar so aan die ikoon dat sy vergeet om te bid. Langs hulle is ’n Rus besig om ’n ikoon wat met blomme omraam is te soen, en bo dit alles inkanteer die stemme van heiliges afgewissel met dié van engele die vreemdste Slawiese harmonieë.
Die klokke, wat ná ’n ruk stil geraak het om plek te maak vir die sang, begin weer lui. Kerse, in papierblakertjies waarin die kerswas drup, word uitgedeel en die mense begin die kerk verlaat agter die priesters aan wat met plakkate om die kerk en langs die rivier af loop. Die brandende kerse weerkaats in die rivier en in die lig van die bote weerkaats die stil, donker woud aan die ander kant van die rivier. Hanna herinner Wolf79 wat in haar gedagtes saam met haar loop aan die regte Wolf79 wat in ’n stad langs die Swartsee met Hanna in sy gedagtes die heilige oomblik deel, en daardie oomblik waarin hulle siele saam vermeerder verander in ’n ewigheid. By die verkeerslig steek sy die straat oor, terug na haar woonstel toe.

Rusland was wel kommunisties tydens die Tweede Wêreldoorlog, maar Hanna moet altyd onthou dat dit Rusland eerder as Amerika was wat die oorlog teen die Nazi’s gewen het, skryf Wolf79 in ’n e-pos aan Hanna.
Daarom is viering van oorwinning belangrikste politieke vakansiedag op Russiese kalender.
Teen tienuur die Maandagaand gaan staan sy op die balkon van haar woonstel toe sy die eerste vuurwerk hoor wat Poetin seker by die Chinese gekoop het. Wolf79 het haar in die e-pos verseker dat dit nie sou begin reën tydens die vuurwerkvertoning nie. Dit reën nooit tydens Russiese feesvierings nie, het hy geskryf, want Poetin strooi silwer op wolke.
In die wandellane onder haar balkon en oorkant die straat op die rivieroewer gaan staan die mense en hulle honde stil toe die skouspel begin. Party parkeer hulle motors in die middel van die besige straat en blok busse vol honger babushkas wat op pad huis toe was en wat uiteindelik moedeloos uitskuifel om ook die vertoning te sien, en die bote op die rivier gaan staan stil en mense fluit en skree “ura!” terwyl die blomme in silwer en goud in die nag oopbreek. Die vertoning hou omtrent ’n halfuur aan, en net toe die mense begin aanstap en ’n boot vol singende Russe aanstaltes maak om te vertrek is daar ’n volgende vertoning, maar dié keer van die brug af, wat baie nader is. Terwyl Hanna staan en kyk, besef sy skielik dat die letters van haar en Wolf79 se name in die vuurwerk uitgespel word. Die Russe skreeu en fluit ekstaties, asof hulle almal weet wie Wolf79 is. Ná dit alles dwaal Hanna na binne soos iemand wat droom.

Sy besef egter sy’s nog nie in die hemel nie toe sy die nag in haar slaap PMS kry en die Satan haar in die vorm van die prokureur kom besoek in haar nagmerries. Hy snorklag minagtend toe hy haar met die kersie in haar hande op die balkon sien staan. “Jou stupid bitch,” sê hy, “het jy regtig gedink jy gaan hiermee wegkom? Die ou flirt net met jou en jy dink jy’s reeds saam met hom in die hemel. Het jy nog nie agtergekom dat jy nie eers amper die mooiste meisie in Rusland is nie? En sodra hy uitvind jy’s eintlik maar net ’n hoer, is jy terug in Suid-Afrika met ’n gebroke hart. Ek sal jou op die lughawe inwag, dan bliksem ek my ring uit jou uit.”
Hanna skrik wakker en sê vir haarself: “Ek sal vir Wolf79 moet vertel.” Sy gryp haar iPad en tik vir hom ’n e-pos: “Daar’s iets wat jy nie weet nie. Ek het by ’n prokureur gewerk wat my gedwing het om met hom seks te hê. Ek weet jy is ’n Ortodokse gelowige, en ek is bang as jy dit weet, sal jy my nie meer wil ken nie.”
Sy stuur die e-pos sonder om verder te dink. Onmiddellik daarna is sy spyt. Vyf minute later kyk sy of hy haar geantwoord het, maar daar is nog niks. Bo-aan haar iPad kan sy sien dat dit halftwee in die oggend is. Sy maak seker die wekker op haar foon is gestel vir sesuur die oggend, wanneer sy weer na die dom Siberiër aan die verste uithoek van die stad moet gaan. Toe skakel sy die lig af en probeer slaap, maar die slaap wil nie kom nie. Sy kyk weer of Wolf79 dalk al geantwoord het, maar daar is steeds niks en sy begin sag snik. Katia kom lê teen haar en spin ritmies totdat sy ophou huil. Toe draai sy haar gesig na Hanna en kyk in die lig wat van die rivier weerkaats reg in Hanna se oop oë. Stadig begin Katia haar oë op skrewe trek. Hanna doen dieselfde, asof Katia se skreefoë haar eie groot groen mensoë hipnotiseer. Die skrewe van die kat se oë raak kleiner en kleiner. Terwyl dit vir Katia maklik is om haar oë op sulke skrewe te hou, val Hanna se mensoë toe as dit kleiner as ’n sekere wydte word. Die derde keer wat Hanna se oë toeval terwyl sy hulle oop probeer hou, bly hulle toe. Dis halfvier toe Hanna uiteindelik aan die slaap raak. In haar drome verander Katia in Wolf79.

Toe die wekker sesuur lui, kyk sy dadelik weer na haar e-posse, maar Wolf79 het nog steeds nie geantwoord nie en nou wil hy skielik ook nie in haar gedagtes by haar wees nie, seker omdat hy nou weet sy’s ’n hoer. Sy dink daaraan dat sy vergeet het om die dom Siberiër met die vleiserige ore se klas voor te berei. Toe besluit sy hy is in elk geval so vrot dat sy ’n paar basiese grammarlesse in haar handsak druk om sommer in die metro voor te berei.
In die metro vergeet sy egter dat sy van plan was om dit te doen, want sy sit en kyk of sy ’n Russiese meisie sien wat mooier is as sy en wat Wolf79 by haar sou kon afvry. Met elkeen van die meisies in die bankie oorkant haar is daar iets kleins verkeerd: Die een met die mooi swart hare se voortande skuif oormekaar, die een met die groot, donker Arabiese oë se tong is te lank vir haar mond en bly heeltyd uitskiet soos ’n slang s’n, die een langs haar het ’n soet gesig, maar geweldig dik enkels. Langs haar sit daar twee mans, en anders as Nureyev doen Wolf79 nie die man-ding nie. Hanna kyk na haar spieëlbeeld in die oorkantse venster. Sy was te vaak om haar hare te vleg en nou laat die lang, los, krullerige hare haar nog meer soos ’n slaperige feetjie lyk. Sy besluit dat niemand in hierdie trok vir Wolf79 van haar gaan afvry nie, al sê die prokureur ook wat in haar nagmerries.
Sy klim af waar die Russiese stem op die trein “Metro Kozhukhovskaya” sê. Dis nogal ’n gomgat-gebied, maar voor haar loop daar ’n meisie wat soos ’n ontwerperspop aangetrek is in ’n vuilpienk broekpakkie met ’n wit kanthempie wat modieus uitsteek onder die baadjie, en wit blinkleerontwerperskoene wat toeryg, waaraan Hanna haar verwonder en wat haar aan die GUM-sentrum op Rooiplein laat dink. Die meisie se donker hare is omtrent so lank soos Hanna s’n. Hanna loop vinnig om die meisie van voor af te probeer sien, sodat sy kan besluit of Wolf79 die meisie mooier sal vind as vir haar, en toe die meisie op die trein terug na die vorige stasie klim, spring Hanna wragtig agter haar aan, wat beteken sy slet nou terug na die verkeerde kant, na Dubrovka-metrostasie, en wat beteken sy gaan al weer laat wees vir die klas met die dom Siberiër met die vleiserige ore. “Ag, fok tog,” mompel sy so hard in Afrikaans dat die babushka wat langs haar gesit en slaap het se kop vinnig opruk. “Wat besiel my tog?” Nou sien sy ook die meisie in die vuilpienk ontwerpersbroekpak se voorkop is abnormaal klein en haar oë sit onheilspellend na aan mekaar. Sy wonder nietemin of Wolf79 vir iemand in ’n vuilpienk ontwerpersbroekpak sal gaan.
By Dubrovka spring sy af en loop na die oorkant van die stasie om terug te spring na Kozhukhovskaya. Die Siberiër bel toe die metro wegtrek, want dit is die oomblik waarop sy veronderstel was om by hom op te daag. Sy antwoord nie omdat sy weet dat sy hom nie sal kan hoor nie, maar stuur ’n boodskap: See you in fifteen minutes. Terug by Kozhukhovskaya moet sy hardloop tussen die stalletjies wat motoronderdele, brood, schawarmas, goedkoop vodka en kaviaar en crappy speelgoed verkoop, in die rigting van die Sberbank-gebou van glas. Sy kom weer ’n kwartier laat. Die Siberiër maak sy keel skoon om sy ontevredenheid aan te dui.
“Only twenty minutes,” sê hy, “I meeting.”
“I’m sorry,” sê sy, “I‘ll come again tomorrow morning. I won’t charge you extra.”
Elke keer as Wolf79 se gesig deur Hanna se gedagtes flits, voel dit of sy gaan begin huil, en sy gesig flits heeltyd deur haar gedagtes. In daardie twintig minute leer die dom Siberiër minder as niks, en dis in werklikheid asof hy aan die einde van die les nog minder weet as aan die begin.

Ná die klas is die son skielik weg en die lug is grys en die wind het opgesteek. Toe Hanna by die metrostasie uitloop na die busstop toe, val die eerste paar druppels op haar en teen die tyd dat sy moet afklim, sous dit, en sy dink nog steeds aan Wolf79 en haar vieslike droom en die boodskap wat sy in die nag vir hom gestuur het waarop hy nie geantwoord het nie en die trane stroom saam met die reën oor haar wange. En omdat hy nie daar was om haar te herinner om die reënjas te vat wat sy in elk geval nog nie gekoop het of die sambreel wat in elk geval in die wind sou ombuig nie, kleef haar nat wit hempie aan haar sodat die Russe met hulle skerppuntskoene hulle vergaap aan die kantbra wat teen die hemp afgeëts is. Vir ’n oomblik wonder sy hoe lyk Wolf79 se skoene voordat sy onthou dat hy nie meer deel van haar lewe is nie omdat hy uitgevind het sy’s ’n hoer, en sy begin opnuut huil.
By die huis neem sy nie ’n warm bad soos wat sy weet sy moet nie, want sy haal haar iPad uit haar handsak en uit die sakkie wat dit teen die reën beskerm het. Toe sy op haar e-pos ingaan, sien sy daar is wel e-pos van Wolf79. Sy kan haarself voel bleek word. Vir ’n paar sekondes is sy te bang om dit oop te maak, maar toe haal sy diep asem en kliek daarop. Ek is bly jy het my vertel van man wat jou gedwing het om seks te hê, skryf hy. Hy was jou werkgewer en hy moes nie gedoen het. Ons moet na jou land toe gaan want ek wil hom met vuis slaan. 
Sy wag totdat sy ophou bewe, toe antwoord sy: Dit sal beter wees om hom maar te los. Ek het die verloofring wat hy vir my gegee het, gesteel en verkoop om Rusland toe te kan kom. Hy gaan baie kwaad wees as hy my weer sien.
Hy antwoord dadelik: Ek verstaan nie. Hoe kan jy iets steel wat hy vir jou gegee het?
Hy sal dit só sien, skryf sy terug.
Hy antwoord weer: Hy sal nie kan sien want sy oë sal toeswel. Ek gaan hom hard slaan.
Dis goed so, antwoord sy.
Hy vra: Het jy gisteraand vuurwerke gesien wat ek vir jou van brug af gestuur het?
Ja, antwoord sy. Daarna het dit gevoel of ek in die hemel is, maar toe droom ek in die nag van hierdie man.
Jy mag nie weer van hom droom, skryf hy, want ek is nou al man van wie jy mag droom.

Dié nag word Hanna wakker van koue rillings en pyne wat deur haar liggaam gaan en daarby brand haar kop soos vuur en sy kan nie lekker asemhaal deur haar neus nie. Sy steun soos iemand wat getraumatiseer is deur te veel emosies en ook deur pyn. Om die een of ander onsamehangende rede besef sy ook nou vir die eerste keer dat sy vergeet het om vir Wolf79 te vra hoe hy die vuurwerke van die brug oor die rivier op die oewer van Frunzenskaya na Gorky-park af kon skiet terwyl hy in Sochi woon, wat drie duisend kilometer van Moskou af is.
Sy klim bewend uit haar bed om komberse te gaan haal in ’n laai wat kan oopskuif onder die lelike sowjet-bank in die woonkamer, maar die kouekoors word eers minder toe sy uit desperaatheid haar pelsjas uit die kas gaan haal en oor haar gooi.
Die volgende oggend, toe sy natgesweet wakker word, bel sy dadelik die skool om te sê dat sy nie kan inkom vir klasse nie. Sy besluit egter om wel Wolf79 se Skype-klas te doen, om twee redes: Eerstens wil sy nie vir hom sê dat sy siek is nie omdat sy ’n vermoede het dat hy haar gaan uitkak, en tweedens kan sy ná die langnaweek nie wag om hom weer te sien nie.
Die hele dag slaap sy asof sy êrens in haar lewe ’n ekstra lewe gelei het waarvan sy nou moet uitrus en sy droom drome van ’n lewe waarvan sy in haar lewe nie tyd gehad het om kennis te neem nie. Haar foon se wekker lui haar egter betyds wakker om te kan voorberei vir Wolf79 se klas. Sy skrik toe hy op die skerm verskyn. Hy het ’n swart ontwerpers-T-hemp aan met ’n klein goue drakie op die sak geborduur, sy hare is in ’n netjiese kantpaadjie gekam en vir ’n oomblik wonder sy of hy maskara aan sy wimpers het voordat sy besef dis net haar assosiasie met Nureyev op die verhoog wat haar die maskara laat sien. Maar dis nie wat haar laat skrik nie. Wat haar laat skrik, is die muur agter hom, goud geverf en oortrek met antieke ikone. Hy kyk na die reaksie op haar gesig en glimlag tevrede toe sy haar asem skerp intrek. “Ek is in die Moskou vir werk,” sê hy voordat sy kan vra. “Ek is in woonstel in Oktyabrskaya. Deur my venster sien jy kerk in Kropotkinskaya en groot beeld in rivier.”
“Dis so naby,” fluister sy hees, “dis net ’n entjie anderkant die rivier. Dis hoekom jy die vuurwerke van die brug af kon stuur …”
Sy oë trek op Nureyev-skrefies toe hy haar stem hoor. “Jy’s siek,” sê hy beskuldigend. “Jy het natgereën. Hoekom jy my nie gister al gesê?”
“Want ek was nog nie gister siek nie. Ek het eers in die nag siek geword.”
“Jy moes my in nag gebel het. Vertel vir my wat is fout.”
“Ek het hoofpyn en my keel is seer.”
“Koors?”
“Ek dink ek het kouekoors gehad in die nag. Ek het al die komberse nodig gehad, en nog my jas ook.”
“Staan nou op, trek jou nagklere aan en klim in bed.”
“Ons is besig met ’n klas, Wolf79.”
“Nee, ons is nie. Ek het klas gekanselleer. Doen wat ek sê, en wys my op jou iPad jy’s in bed.”
“Mag ek langs die kamera uittrek, asseblief?”
Hy haal sy skouers ongeduldig op. “Ek gee nie om waar jy uittrek. Ek wil jou in bed hê. Stuur asseblief jou woonstel se volle adres na my. Ek stuur dokter na jou toe uit.”
“Wolf79 …”
“Doen dit nou.”
Sy skryf vir hom ’n Skype message met haar adres en beweeg uit die gesigsveld van die kamera om haar vintage Coco Chanel-slaappakkie van verbleikte grysblou sy, wat sy geërf het van ’n tante vir wie dit te klein was, aan te trek. Toe kom sy terug na die skerm.
Wolf79 glimlag en sit sy vinger op die boonste knopie op haar beeld op die skerm. “Jy sal moet losmaak,” sê hy. “Dis verkeerd vasgemaak.”
Sy kyk af en sien dat die boonste knopie in die tweede knoopsgat van bo vasgemaak is.
“Doen oor,” sê hy, “ek hou oë toe.”
Sy maak die knope haastig en onhandig los, met haar een oog op hom om seker te maak hy loer nie deur sy vingers nie, en maak dit weer vas.
“Dis reg,” sê sy, “jy kan maar kyk.”
Hy neem sy hande voor sy oë weg.
“Maak jou hare los,” sê hy sag.
Hy hou sy oë op haar terwyl sy die band wat haar hare bymekaarhou met een beweging verwyder. Die volgende oomblik lui die klokkie van haar woonstel se voordeur.
“Gaan maak deur oop,” sê hy, “maar hou my op skerm. Ek sal tolk.”

’n Ou man met lang, yl hare wat in ’n bollatjie agter sy kop bymekaargebring is, kom binne. Sy beduie na haar iPad wat op haar lessenaar staan en waar Wolf79 se Nureyev-gesig vir die vreemde gas wag. Wolf79 en die vreemdeling praat ’n paar sinne in Russies.
“Gaan lê op bed, asseblief, Hanna,” sê Wolf79. Dit voel vir Hanna of dit die eerste keer is dat sy Wolf79 haar naam hoor sê, maar sy’s nie seker of dit waar is nie. Terwyl sy nog daaroor wonder, word sy deur ’n hoesbui oorval. Die dokter slaan ’n kruis voordat hy na Hanna draai, dalk uit respek vir die ikone op die skerm agter Wolf79 se rug, of dalk om homself teen Hanna se siekte te beskerm. Wolf79 sê vir Hanna: “Dokter Anatoly Panteleev wil na jou keel kyk.” Toe die hoesbui bedaar, gaan lê Hanna op die bed en maak haar mond oop vir die vreemdeling wat met sy liggie gereed staan. Die vreemdeling knik toe hy klaar is en draai haar kop sodat hy na haar ore kan kyk en die kliere in haar nek kan bevoel. Hy mompel iets in Russies en wys na Hanna se bors. Wolf79 sê sy moet die boonste paar knopies van haar naghemp losmaak sodat die vreemdeling met sy stetoskoop na haar hart en longe kan luister. Sy moet in- en uitasem, sê Wolf79, wat heeltyd ’n professionele afstand handhaaf sonder om te blik of te bloos. Sy wens skielik sy kan vir Wolf79 vertel hoe lief sy hom het, maar natuurlik sal dit nie die beste tyd wees nie. Weer mompel die vreemdeling en Wolf79 sê die ondersoek is verby. Die dokter haal die volgende uit sy dokterstas: vier botteltjies vodka met bitter kruie wat sy moet gorrel maar nie moet insluk voordat sy weet hoe om vodka te drink nie, sê Wolf79. Bitter bruin pille vir haar kop. ’n Liter cranberrysap in ’n doos waarop daar ’n matryoshka-pop geskilder is, om haar weerstand op te bou. ’n Bottel wildebraamkonfyt wat in kookwater opgelos en aangevul moet word met vodka uit ’n ander botteltjie met silwer cyrilliese letters en ’n rooigeklede tsaar. Dit moet sy drink, en daarna moet sy een van twee gestreepte Russiese weermagtruie, wat lyk soos dié wat die Oekraïniese separatiste tydens die oorlog van die voorafgaande winter gedra het en wat die dokter ook uit sy tas haal, aantrek om die koors uit te sweet. Heel laaste haal hy heilige water in ’n bottel met ’n etiket van ’n katedraal met silwer en goue letters uit daardie geduldige tas van hom. Hanna verbeel haar dat sy dieselfde heilige water in ’n stalletjie gesien het in die kerk waar sy vir Paasfees was, toe Wolf79 in haar gedagtes saam met haar was. “Wolf79,” sê Hanna, “ek kan net ’n deel van hierdie medisyne neem. Ek glo nie ek het genoeg kontant aan my vir alles nie. Anders kan die dokter hier wag terwyl ek geld gaan trek …”
“Jy mag glad nie woonstel verlaat,” sê Wolf79, “en ek het reeds betaal. Ons praat nie verder hieroor. Dit maak my gevoelens seer as jy ons Russiese tradisies verbreek.”
“Ek wil nie jou gevoelens seermaak nie,” antwoord sy, “maar ek het ’n vermoede wat Russiese tradisies betref, is jy besig om my te bullshit.”
’n Teatrale pyntrekkie kom lê om sy Nureyev-mond, wat haar laat wens sy het eerder stilgebly, maar ’n oomblik later is hy weer saaklik.
“Daar is ook koorspen. Ek sal jou elke dag drie keer bel om uit te vind of jy koorsig is. As jy is ná drie dae nog nie beter, stuur ek antibiotika.”
“En wat moet ek doen met die heilige water?” vra sy.
“Jy drink,” sê hy. “Wat anders?”
“O, ek dag ek moet gedoop word daarmee, of so iets …”
“Later,” sê hy. “Jy sal later oorgaan na Russies-Ortodokse Kerk. Net voor ons trou.”
“Mag ek ’n foto op Facebook sit van myself in die separatistetrui?”
Die kwaai frons op sy gesig maak skielik plek vir ’n breë glimlag. “Natuurlik, jy mag.”

Die volgende dag lui Phillips uit die bloute die deurklokkie. “Jy’s skaars,” sê Hanna. “Ek sien jou net af en toe op Facebook in posts wat ek nie lus is om te lees nie.”
“Sê dankie,” antwoord Phillips. “Jy’s in elk geval ook nie juis lus vir my gesig nie.”
“Dankie,” sê Hanna.
“Plesier,” sê Phillips terwyl sy ’n piramiedvormige bruin ontwerperskartondosie met goue letters uit haar lelike Skandinawiese Eco-skouersak haal. “Ek het vir jou ’n reënjas gebring aangesien jy blykbaar te versukkeld is om vir jouself een te koop. Dit gaan nie werk as die hoofkarakter in my verhaal halfpad deur aan longontsteking beswyk nie.”
Hanna trek haar asem skerp in toe sy Issey Miyake in goue letters lees. “Waar kry jy geld daarvoor?” vra sy.
“Van Wolf79, natuurlik. Hy sou dit self vir jou gebring het as jy minder hang-ups oor hoere gehad het. Maak dit oop.”
Nou is Wolf79 skielik weer by Hanna in haar gedagtes, en sy verbeel haar dat die hande waarmee sy die verpakking van die reënjas oopmaak sy hande is, en dat dit hy is wat die reënjas vir haar uithaal. Dit irriteer haar dat Phillips dit weet, selfs sonder dat Hanna dit vir haar vertel het, en sy vind Phillips se teenwoordigheid steurend.
Dis ’n metaal-en-silwerkleurige reënjas in ’n eenvoudige reghoekvorm wat sonder moue beskerming bied deur sag soos ’n mantel oor haar skouers te vou. Diagonale vierkantige sakke waarvan die punte oormekaar skuif as die reënjas toegerits is, versier die minimalistiese voorkant. Daar is twee kappe wat aan die jas vasgemaak kan word: een silwer en een metaalgoud. Aan die binnekant is daar ’n etiket waarop Recycled Vintage saam met die ontwerper se naam staan.
Hanna voel taamlik oorstelp, maar sy wil nie haar gevoelens met Phillips bespreek nie, uit vrees dat sy in ’n boek daarvan sal moet lees. “Net Russe kan goud en silwer by mekaar dra,” sê sy.
“En meisies wat saam met Russiese wolwe is,” antwoord Phillips. “Wees dankbaar die kap is nie rooi nie.”
“Gaan nou,” sê Hanna, “ek wil alleen met my nuwe reënjas wees.”

Die kombinasie van die priester-dokter se inkantasies, Russiese boererate, mediese praktyke en Wolf79 se liefde is sterk genoeg om Hanna binne ’n paar dae te genees. Aan die einde van die paar dae, waartydens Wolf79 haar dikwels bel om te hoor of sy koors het, kry sy ’n e-posboodskap van Slava die direkteur waarin hy sê dat sy ’n nuwe student het: ’n tienermeisie wat belangstel in argitektuur en net anderkant die universiteit in die enigste ronde sowjet-blok in Moskou woon. Volgens Slava is die beste manier om by hierdie meisie uit te kom, om na Metro Kievskaya te gaan, oor die straat te loop en op ’n nommer-72-bus te klim. “Dit maak nie saak dat die bus na die ander kant van die stad gaan nie,” sê Slava, wat nie juis van Hanna hou nie. “Die bus ry in ’n sirkel deur die stad. Dit sal van die metro af ’n busrit van omtrent twintig minute wees.”
Hanna sê dis okay. Voor die les stap sy na die brug oor die rivier na Gorky-park, wat aan die begin van die vorige eeu gebou is. Sy neem foto’s uit alle hoeke, waarop sy haar eerste les vir hierdie tienermeisie wat in argitektuur belangstel baseer.
Sy sorg dat sy ’n halfuur voor die les by Kievskaya-metrostasie kom. Sy klim op die eerste bus wat 72 gemerk is. Alles is reg, dink sy, dis maklik genoeg. Sy reken uit dat sy betyds terug sal wees vir Wolf79 se les later vanmiddag. Sy ry en ry en ry en ry en ry, verby bote op die rivier, standbeelde uit die Tweede Wêreldoorlog, katedrale, industriële gebiede, woude. Die universiteitsgebou verskyn nie en in plaas van méér raak die omgewing geleidelik minder beskaafd. ’n Driekwartier in plaas van twintig minute is verby en Hanna moet die student bel om te sê sy het hopeloos verdwaal en sy sal nie by die les kan uitkom nie. Langs die pad is daar nou woude. Geel onkruidblommetjies groei in die lang gras onder die bome. Daar is byna geen verkeer nie. ’n Halfuur gaan verby. Hanna is lankal die enigste mens op die bus. Sy sien die busbestuurder kyk in die spieëltjie na haar en dit lyk of daar ’n frons op sy voorkop is. Hanna kan nie veel aan die saak doen nie; die kans dat sy en die busbestuurder mekaar met hulle Engels en Russies gaan verstaan, is taamlik skraal. Hanna begin ernstig wonder presies hoe groot die sirkel waarvan Slava gepraat het nou eintlik is. Daar is nou geen verkeer op die pad nie, net woude. Troppe wilde honde waarvan party soos wolwe lyk, hardloop uit die woude by die bus verby.
Skielik hou die bus stil en die busbestuurder staan op, en op dieselfde oomblik is daar die sein van ’n boodskap op Hanna se foon. Dis Wolf79, sien Hanna, wat hulle les later die middag wil bevestig.
Ek weet nie of ek betyds gaan wees nie, tik Hanna.
Hoe bedoel jy nie weet? vra Wolf79.
Die bus het nie gery soos wat Slava gesê het dit sou ry nie, antwoord Hanna, en ek kan nie vir die busbestuurder vra waar ons is nie omdat hy my nie kan verstaan nie.
Die selfoon lui en Wolf79 praat. “Hoe lyk waar jy is?” vra hy.
“Woude vol wilde honde,” antwoord Hanna. “Die busbestuurder het nou stilgehou. Ek dink hy wil hê ek moet uitklim, maar dit lyk nie vir my veilig met al die honde nie. Hy’s nou besig om na my toe aangeloop te kom.”
“Hel,” sê Wolf79, “gee vir hom foon.”
Toe sy opkyk, sien Hanna die groot donker man bokant haar uittroon. Dit lyk of hy bietjie beter begryp wat aangaan toe hy haar hoor Engels praat. Sy gee die foon vir hom sonder om ’n woord te sê, en sit en luister na die woorde wat sy nie verstaan nie. Sy merk op dat dit donker word in die woud, wat beteken dit gaan kom reën, want hierdie tyd van die jaar gaan die son eers teen negeuur of tienuur in die aand onder. Uiteindelik word hy stil en gee die foon terug. “Wag ’n rukkie in bus,” sê Wolf79. “Hy ry nie verder nie, maar hy sal ander bus bel om jou te haal. Ander bus sal jou terugvat na Kievskaya-metrostasie. Sal jy my bel as jy by huis kom?”
“Ja,” sê sy, “dankie dat jy my gehelp het, Wolf79.”
Skielik sak daar ’n harde reënbui op die bus se dak neer, wat Wolf79 oor die foon tot in Sochi kan hoor. “Ek hoop jy het reënjas by jou,” sê hy. “Anders gaan jy natreën, en ek gaan raas met jou.”

Die aand stuur Phillips vir Hanna ’n boodskap op Facebook. Jammer ek het so lank gewag voordat ek Wolf79 laat bel het. Ek kan dink hoe bang was jy.
Hanna is dadelik weer geïrriteerd. Dis vanselfsprekend dat jy dit moes doen, anders was daar nie ’n storie nie.
Nee, dit was nie die rede nie, sê Phillips. Ek het vergeet van my storie want ek was besig met die Derde Wêreldoorlog.
Dit moet wonderlik wees om soveel invloed op die wêreld te hê dat die Derde Wêreldoorlog afhang van jou teenwoordigheid of afwesigheid, sê Hanna sarkasties.
Phillips skryf: Skrywers moet probeer om mense hulle oë te laat oopmaak. Dis maar al wat ek probeer doen. Of dit werk, is ’n ander vraag.
Hanna skryf: Jy bedoel hulle moet mense kry om dinge op dieselfde manier as hulle te sien?
Phillips skryf: Daar’s ’n verskil tussen feite en opinies. Wolf79 sal dit vir jou verduidelik wanneer julle eendag getroud is.
Daarvoor sal ek eers ja moet sê.
En jy sal.
Daar’s ook ’n e-pos van Slava die direkteur. Hy skryf: Blykbaar het jy nie vir vanmiddag se klas opgedaag nie.
Sy skryf: Jou aanwysings het my in ’n woud vol wilde honde laat beland. Stuur asseblief nuwes.
Hy skryf: Toemaar, ek sal een van my ander onderwysers na die student stuur.
Sy skryf: Hersien in elk geval jou aanwysings.

Die somer is kort en helder in Moskou. Die terrasse voor die GUM-winkelsentrum op Rooiplein, Gorky-park anderkant die brug en die tuine van Tsaar Alexander I is vol beddings wat almal kortstondig en gelyk blom. In Julie sing die voëls nog in die bome teen tienuur die aand, en die sonlig wat oor die rivier en koepels van katedrale val, lyk of dit van ’n vreemde, helder soort vloeistof gemaak is. In die onwerklike lig kan Hanna ’n paar uur voor middernag nog die Russe op die bote buite haar kamervenster hoor sing totdat die son uiteindelik heeltemal verdwyn en ’n paar uur later weer opkom. Dis vir haar sulke harde werk om deur al die lig en ekstase te slaap dat sy gewoonlik, aan die einde van ’n nag, wanneer haar kat haar teen vyfuur die oggend in helder sonlig wakker maak vir kos, moeër is as toe sy bed toe gegaan het. Sonder Katia wat snags langs haar kom lê en haar met skreefoë hipnotiseer, dink Hanna, sou sy in die eerste plek nie aan die slaap kon raak nie. Sy neem ’n foto van Katia op die rand van haar bed en plaas dit op Facebook, waar sy dit comfort zone noem.
Een oggend toe die somer al besig is om verby te gaan en Katia nie soos gewoonlik daar is om haar wakker te maak nie en sy soveel verlore slaap moet inhaal dat sy nie onraad merk nie, word sy eers teen seweuur wakker toe sy Katia desperaat hoor skree. Hanna vind die diertjie agter haar skoene in die kas. Sy sien dadelik daar’s groot fout, want Katia gil van pyn en sy kan duidelik nie haar agterbene gebruik nie. Trane begin oor Hanna se gesig stroom en sy is nie eers bewus van die kermgeluidjies wat syself maak nie. Sy begin bewend op die internet by die expat site soek na ’n veearts wat Engels kan praat. Die vrou wat antwoord se naam is Valeria. Sy neem Hanna se adres en belowe dat haar man teen die middag sal kom. Hanna kanselleer haar lesse vir die dag. Sy tel die kat op, lê haar op die bed neer en gaan lê langs haar. Die kat het nou stil geword, maar haar lyfie kry stuiptrekkings en Hanna merk op dat haar agterbene nie net lam is nie maar ook lig soos droë takkies, heeltemal sonder bloed. “Ek sal jou nie laat doodmaak nie,” troos Hanna. “Dit maak nie saak dat jy verlam is nie. Ek sal jou help.” Katia kyk na haar en spin tussen die stuiptrekkings deur. Later raak sy langs Hanna aan die slaap. Teen middagete begin die stuiptrekkings erger raak, en die geskreeu begin weer. Hanna bel om te vra hoe laat die veearts gaan kom. Valeria sê oor ’n uur of twee. Die gille raak ondraaglik. Hanna steun terwyl die trane oor haar wange stroom. Sy bid dat God vir Katia moet doodmaak om die pyn te laat ophou. God hoor die gebed. Katia gil nog een maal, en word stil. Haar lippe trek van haar tande af weg. Hanna streel vir oulaas oor die sagte pelsie en gooi ’n syserpie oor haar lyfie.
Sy bel vir Valeria. “My kat is klaar dood,” huil sy.
Valeria sê hulle sal die kat kom haal en veras. Sy vra of Hanna die as wil hê. Hanna sê ja.
Op Facebook skryf sy: My Katia het doodgegaan. Die Russiese veearts gaan haar veras.

Dit neem ’n paar dae voordat die as teruggebring word. Hanna kanselleer haar klasse in daardie tyd. Sy gaan nie op Facebook nie en antwoord nie e-posse en foonoproepe nie. Sy lê en kyk of die dood wat haar kat kom haal het, steeds in die woonstel rondsluip, en wens dat sy saam na die land van die dood kan gaan. Dit voel of daar nêrens op aarde vir haar plek is nie. Sy gaan na ’n kapel waar sy ’n kersie aansteek voor ’n ikoon, maar weet nie wat om vir God te sê van haar dooie kat nie omdat sy nie heeltemal weet hoe God oor dooie katte voel nie.
Sy maak nie die deur oop toe sy die klokkie hoor lui nie en ook nie toe daar aan haar deur geklop word nie. Eers toe sy ’n stem hoor wat sê: “Dis Wolf79, mag ek asseblief binnekom?” staan sy op om die deur te gaan oopmaak, want sy dink dis seker die dood se slim plan om haar saam met Katia na die doderyk te ontvoer.

Sy snak na haar asem toe sy die deur oopmaak, om twee redes: Die eerste rede is dat die man voor die deur, wat óf Wolf79 óf die dood kan wees, soveel groter is as Nureyev wie se gesig hy het. Die tweede rede is dat hy daar staan met die mooiste katjie wat Hanna nog ooit gesien het in sy hande. Die katjie het lang oranje hare met ’n wit pelskragie om sy nek. Wolf79 sê sy naam is Diaghilev en hy is ’n opregte Siberiese boskat. Hanna steek haar hand na die katjie uit maar op daardie oomblik onthou sy sy het voor Katia se siekte laas geëet, en sy word flou.
Toe sy bykom, is Wolf79 besig om pannekoek te bak op die vrotsige gasstoof in haar kombuis. Hy bring dit vir haar met botter en heuning daarop. Die boskatjie uit Siberië vlieg in haar woonstel rond agter denkbeeldige kraaie aan.
“Jy’s Wolf79,” sê sy. “Jy het my geflous deur in te kom toe ek die dood verwag het.”
“Jy moet my vergewe,” sê hy. “Ek kon nie toelaat om nog langer swaar te kry.”
“Hoe het jy geweet van my kat se dood?”
“Facebook hacking,” antwoord hy. “Russe is goeie hackers.”
Sy sê: “Dis alles daai fokken Phillips se skuld.”
Hy knik om te wys hy stem saam.

Hy hou ’n pannekoek dat sy moet hap. “Ek is kwaad met Phillips,” sê hy.
Sy hap en haal haar skouers op. Die pannekoek smaak heerlik.
Hy sê: “Miskien ek moet haar bel om hier te kom. Ek kan sien dat sy kat se dood moes gebruik om my by jou te bring, maar diertjie is onskuldig. Sy geen intg… wat is daardie woord? Ek gaan nie duld.”
Hanna knik, want haar mond is vol van die volgende hap pannekoek. Toe sluk sy en sê: “Integriteit.”
Wolf79 sê: “Ek lus om jou te soen.”
Sy kyk na hom met hulpelose oë en ’n mond vol pannekoek. ’n Straaltjie warm botter gemeng met heuning loop teen haar ken af. Buite speel daar ’n akkordeon op ’n verbygaande rivierboot. Hy wag dat sy sluk en sit die orige stukkie pannekoek in die bord neer. Toe tel hy haar met sy sterk arms op sy skoot, buig haar kop sagkens agteroor, sit sy skurwerige, vol Nureyev-mond op hare neer, soek haar heuningtongetjie in haar mond totdat hy dit kry en hou dit met sy tong vas totdat haar lyf so slap word dat hy bang is sy word weer flou.
“Kyk mooi lang nek,” kreun hy sag, “daar is baie plekke waar ek nek moet soen.” Die knoopsgate van haar sypajamas is te groot ná jare van gebruik en gaan by die geringste aanraking los, en hy stroop die sybroek en haar panty moeiteloos af. Self maak hy net sy leerbelt en jean los, die swart T-hemp met die goue drakie word op ’n later stadium ongeduldig afgeruk in ’n dringende behoefte om sy lyf teen hare te druk. Sy swig heeltemal voor sy doelgerigte en harde geslag, maar toe hy uiteindelik saam met haar kom, is hy net soos sy uitgelewer aan sy hartstog en aan die chaos van die onvoorspelbare verhaal waarin hulle al twee net karakters is, en voel dit vir Hanna of sy vir Wolf79 in sy weerloosheid moet troos.
“Moenie nou al vir Phillips bel nie,” sê sy toe sy haar asem terugkry.
“Natuurlik,” fluister hy, “eers in aand.”
Diaghilev, wat terwyl hulle besig was om liefde te maak opgehou het om kraaie te jag, staan nou voor Hanna se bed na hulle en staar. Wolf79 tel die katjie op en sit hom tussen hulle neer op die groot dubbelbedfuton wat Phillips vir Hanna by IKEA gekoop het. ’n Kerkklok lui in die verte. Ná ’n rukkie raak Hanna en Wolf79 en Diaghilev saam aan die slaap.

Dis al aand toe hulle wakker word, maar natuurlik skyn die son nog steeds. Die straat langs die rivier is nou toegemaak vir motors en honderde mense op fietse ry laggend en gillend in die sonnige someraand. Diaghilev sit in die vensterbank en afkyk na die mense wat onder in die terras langs die straat loop of op parkbankies sit en gesels. Êrens skiet ’n oorgretige Rus wat nie tot donker kon wag nie ’n paar vuurwerke af om sy verjaarsdag te vier. Diaghilev, wat in Rusland gebore is, laat hom nie ontsenu deur die vuurwerke nie.
Wolf79 trek vir Hanna nader en soen haar hare. Toe gaan stort hy, trek sy jean en T-hemp en skerppunt- Russiese skoene aan, en sê: “Jy het niks kos in huis van jou. Ek gaan vir ons koop.” Hanna knik ingedagte. Sy bly kaal op die bed lê. Sy antwoord: “Ek wonder of ek myself ’n hoer moet noem.”
Wolf79 sê: “Jy het my lief, ja?”
“Natuurlik het ek jou lief,” antwoord sy.
Hy lag: “Hoere het nie hulle kliënte lief, maar ek is bly my Engelse juffrou my liefhet.”
Hy’s vinnig terug, met kaviaar en baguette, ’n bottel sjampanje, ’n pak katkos vir Diaghilev, ’n blok donkersjokolade met balletdansers op, wat na vodka ruik, ’n houtkissie vol kersies, filterkoffie uit Arabië. Hanna lê nog steeds kaal en streel vir Diaghilev. Sy lag toe Wolf79 die katjie kaviaar voer van sy vingers af. “Kaviaar proe soos trane,” sê sy terwyl hulle eet.
“Daarna tyd vir koffie en sjokolade,” sê hy. Hy gaan maak koffie en bel vir Phillips.
Toe die deurklokkie lui, soen hy ’n stukkie sjokolade van Hanna se Pre-Raphaelite-lip af en help haar om haar kimono aan te trek.



79
“Dankie tog,” sê Phillips vir Hanna toe sy inkom. “Jy’t uiteindelik die steek gekry wat jy so dringend nodig gehad het. Jou gewetenswroegings was besig om my moerse te begin verveel.”
“Versigtig wees, Phillips,” sê Wolf79.
Phillips haal haar skouers op. “Jammer dat ek lewe,” sê sy. Sy kyk na Diaghilev. “Wat ’n pragtige klein kreatuur. Hy lyk soos ’n feetjie.”
Hanna kan sien dat Wolf79 pissed off is. “Dis vreemd,” sê hy vir Phillips, “iemand wat so min integriteit soos jy het, skep mooi mens soos Hanna.”
Hanna lag binnensmonds. Sy merk op hoe hy die woord “integriteit” perfek uitspreek.
Phillips ignoreer dit. “Mag ek sit?” vra sy.
Wolf79 bring vir haar ’n IKEA-stoel uit die kombuis. “Koffie, sjokolade?” vra hy kil.
“Nee, dankie,” sê Phillips. “Dalk ’n koppie oolong, as julle het.”
“Seker,” sê Wolf79 met ’n beledigende soort beleefdheid, en verdwyn kombuis toe.
Phillips en Hanna het nie op hierdie oomblik veel vir mekaar te sê nie, so Phillips gaan staan by die venster en staar na die bote op die rivier terwyl Hanna met Diaghilev speel.
“Wil jy bietjie meer spesifiek wees oor my gebrek aan integriteit?” vra Phillips toe Wolf79 terug is, terwyl sy haar tee skink.
Wolf79 maak sy keel skoon voordat hy sê: “Ek verstaan dat jy kat moes doodmaak om my en Hanna bymekaar te bring, maar hoekom jy haar so laat ly …”
“Die katjie was Hanna s’n nog voordat sy ’n karakter in my boek was,” sê Phillips. “Ek kan niks doen om die lewe te red van ’n katjie wat met ’n hartprobleem gebore is nie, selfs al was sy so ’n lieflike klein dingetjie.” Vir ’n oomblik klink dit of daar ’n snik deur Phillips se andersins verveelde stem gaan breek.
Hanna kyk op van Diaghilev. “Hoe weet jy sy het ’n hartprobleem gehad?”
“Trombose word altyd deur ’n hartprobleem veroorsaak,” antwoord Phillips. “My karakters en my katte het ’n lewe van hulle eie, ek forseer niks op hulle af nie. ’n Geforseerde roman werk eenvoudig nie vir my nie, en ek stel buitendien meer belang in die feit dat ’n hacker op die oomblik besig is om die mensdom van die Derde Wêreldoorlog te red as in wie steek vir wie. As ek God was, sou Hillary Clinton in die tronk gesit het en Wladimir Poetin die wêreld regeer het. Maar ek is nie God nie. Julle moet julle eie kak uitsorteer.”
Vir ’n paar sekondes is Wolf79 en Hanna albei verstom: Hanna oor die feit dat Phillips amper ’n emosie getoon het, en Wolf79 omdat hy nou die eerste keer gekonfronteer is met Phillips se opinie oor wêreldpolitiek, waarvan Hanna natuurlik lankal op Facebook kennis geneem het.
“Ek dink Rusland genoeg werk vir Poetin,” sê Wolf79 effens vriendeliker.
Phillips glimlag. “Hy regeer nie vir Rusland nie. Die babushkas doen dit. En onthou in die vervolg dat ek nie God is nie. God is God. Ek is net soos julle deel van ’n verhaal.”

“Verduidelik tog vir my,” sê Hanna toe Phillips weg is, “wat gaan sy so te kere oor Clinton.”
“Dis lang storie,” antwoord Wolf79. “As ek nou begin, gaan ek lus kry vir jou en dan kom storie nie klaar.”
Hanna glimlag net. Sy sê: “In Afrika sê ons altyd ‘Môre is nog ’n dag’.” Sy draai van haar sy af op haar rug sodat haar kimono oopval. Sy voel nog warm van die herinnering aan die liefde van vroeër toe hy met die katjie gekom en vir haar pannekoek gebak het.
“Pragtige wit Afrikaan,” fluister hy terwyl sy hand oor haar gaan. Buite het dit begin donker raak, en hy staan op om die venster te gaan toemaak teen ’n skielike koue wind wat binnekom en ’n popkonsert in Gorky-park waarmee die Russe so hard saamsing dat hulle mekaar skaars kan hoor. Hy’s heeltemal kaal toe hy terugkom, met die gespierde lyf van Nureyev, maar te lank vir ’n balletdanser.
Sy sê: “Ek is bly dat ek nie meer bekommerd is oor die hoer-ding nie.”
“Ek is ook bly,” sê hy sag, “want beteken ek hoef nie nou dadelik iemand se nek te gaan breek. Dis nie vir my probleem om nekke te breek, maar nou dadelik is ek lusser om twee of drie of vier keer met jou liefde te maak.”
“Net twee of drie of vier keer?” pruil sy. “Lyk my nie jy’s tot veel in staat nie, Wolf79?”
“Kom hier,” lag hy, “ek wys jou.”

Hulle raak uiteindelik ten spyte van die stad se middernaglawaai in mekaar se arms aan die slaap. Diaghilev maak hulle wakker deur op hulle af te duik toe die musiek op die rivier stil word en die son opkom, wat beteken hy maak hulle teen halfdrie die oggend wakker. “Hy’s honger,” sê Wolf79, “en ek ook.”
“Al weer?” vra Hanna moeg.
“Ja,” antwoord hy, “dis van baie oefening. Ek gou vir ons iets gaan koop. GUM sal oop wees op Rooiplein. Of ons saam iets gaan eet.”
“Jy’s mal,” antwoord sy. “Ek sal vir ons French toast gaan maak, dan eet ons dit met heuning. En hier’s nog van die kersies van gistermiddag.”
“Dit klink lekker,” antwoord hy. “Maar jy moet kaal loop. Ek wil na jou lê en kyk.”
Sy lag. “Jy sal niks kan sien nie. My hare hang oor my boude. Soms, as ek ’n kort rokkie dra, hang dit oor die soom.”
“Dis waarom goeie Russiese meisies altyd hare in vlegsels rondom koppe vasbind,” sê hy streng. “Sodat mans hulle agterstewe kan sien terwyl kaal staan en kos maak. Sodra ek het jou klaar van Clinton en Julian Assange vertel, jy moet begin om reëls in Russiese huis te memoriseer.”
Sy lag. “Kom jy maar eers jou Engelse kursus deur.” Toe gooi sy ’n kussing oor sy gesig, skud haar hare oor haar rug en verdwyn in die gang.

Phillips was reg oor die feit dat Russe nie eintlik soos ander nasies gepla is of dit dag of nag is nie, want in die somer is dit lig deur die nag en in die winter is dit donker deur die dag. Daarom verbaas dit Hanna nie dat Wolf79 vieruur die oggend kies om vir haar die Assange-ding waarmee Phillips so ’n obsessie het, te verduidelik nadat hulle die French toast in klein stukkies gesny en vir mekaar gevoer het nie.
“Dit gaan oor dollar.”
“Maar wat van die dollar?”
“Amerika het ooreenkoms met Saoedi-Arabië: alle petrol in dollars verkoop. Dit maak dollar se waarde baie hoog al is dit met masjien gedruk op papier. Rusland nou moeg om olie in dollars te verkoop. Daarom Amerika besmeer Poetin se naam.”
“Maar wat van Clinton?”
“Weet jy wie is Isis?”
“Natuurlik,” sê sy. “Dis die ouens met die swart maskers wat babas aan flarde kap.”
“Wel, Isis word deur Obama-administrasie gebruik om lande te terroriseer wat nie petrodollar gebruik. Die hackers en Assange het dit uitgevind toe hulle by Clinton se private e-posadres ingekom het. Nou Clinton soos poephol lyk. Obama ook soos poephol lyk, haha!”
Hanna knik ingedagte. “Waarom is Phillips so behep met hierdie goed? Die mense in Suid-Afrika steur hulle skaars daaraan.”
“Ons hier in Rusland praat. Haar studente vertel haar. Net soos wat jou student jou vertel. Rusland wil vir Amerika die vy gee, reg?”
“Watse vy? Waarvan praat jy, Wolf79?”
Hy glimlag onheilspellend, maak ’n vuis en druk sy duim tussen sy middelvinger en wysvinger in.
“O,” roep sy laggend. “Jy bedoel ’n toffie?”
“Jy praat van toffie,” sê hy met dieselfde glimlag, en herhaal agter haar aan. “’n Toffie. Dit ook goed.”

Op Sondagmiddag dink Hanna en Wolf79 die eerste keer daaraan om hulle e-posse te lees.
“O hel,” sê Hanna terwyl sy ’n boodskap van Slava die direkteur lees. “Dit lyk my ek’s effens in die dinges.” Sy gee haar iPad vir Wolf79, wat hardop in Engels lees: “Dis verregaande om ’n week se klasse te kanselleer oor die dood van ’n kat. Beskou dit as ’n eerste waarskuwing.”
“Wat ‘verregaande’?” vra Wolf79.
“Dit beteken dis te erg, hulle kan dit nie toelaat nie,” antwoord Hanna gespanne.
“Jou kat is Woensdag dood,” sê Wolf79. “Jy het drie dae se klasse gekanselleer, nie week s’n.”
“Twee dae s’n,” sê Hanna, “want my student vir Vrydae is op vakansie.”
“Jy moet hom antwoord,” sê Wolf79.
“Maar hoe?”
Hy hou sy hand uit na haar iPad. “Mag ek?” vra hy ewe beleefd.
Sy oorhandig die iPad aan hom. Hy skryf: Hi, Slava, ek eintlik twee dae, en nie week nie, gemis met siekte en dood van my kat. Ek was baie hartseer. Woensdag en Donderdag vir my onmoontlik om klas te gee. My klas word op Maandagoggend hervat. Groete, Hanna.
Hanna lees dit, vul die lidwoorde in en gee dit vir Wolf79 terug. “Hel,” sê hy, “ek foute maak.”
Sy lag. “Dis net lidwoorde. Die Russe gebruik nie lidwoorde nie.”
“Die Russe,” herhaal Wolf79 gretig. “Kan jy vir my help met lidwoorde?”
“Natuurlik.” Sy gaan na haar iPad se skerm, vind “articles” tussen die icons en stuur dit na sy e-posadres. “Jy leer die reëls,” sê sy, “en ek sal jou sê wanneer jy verkeerd praat.”
“Jy is die goeie onderwyser,” lag hy.
Sy lag. “’n Goeie onderwyser.”
Hy frons, en herhaal gehoorsaam: “’n Goeie onderwyser,” al verstaan hy duidelik nie die reël agter die lidwoord nie. Toe raai hy: “Ek sal dié reëls gaan leer, ja?”
“Dis reg,” lag sy, maar word ernstig. “Wolf79,” sê sy, “ek is bang vir die oomblik dat ek gedwing gaan word om na die werklikheid terug te keer.”
“Watter werklikheid?” vra hy. “Werklikheid is hier waar ek en jy sit en uitkyk na die bote op die rivier, reg?”

Oomblikke later lui die klokkie van haar voordeur. Dis die veearts, wat blykbaar op Sondae ook werk en wat die as van haar kat kom aflewer, asof hy haar vrees om na die werklikheid terug te keer kon aanvoel en haar nou daarmee wil konfronteer. By die deur gee hy vir haar ’n swart sak, en binne is daar ’n plastiekhouer met ’n digte dekseltjie waarop daar ’n nommer geskryf staan. Die katjie se as is veerlig. Hanna betaal vir die verassingsdiens, maak die deur toe en bars in trane uit.
Wolf79 neem die as by haar. “Kom, jou kat gaan begrawe,” sê hy sag.
Hy neem haar aan haar hand, sluit die woonstel weer oop met die sleutel wat sy nog in die deur gelos het.
“Waar gaan ons heen?”
“Peredelkino.”
Sy weet nie wat Peredelkino is nie. Sy loop in stilte saam met hom na waar sy kar in die straat onder die woonstel geparkeer staan. Die donkerrooi Jaguar pas so goed by hom dat sy dit skaars opmerk. Sy verbeel haar vaagweg dat die inwoners van die woonstel hulle aanstaar, asof hulle hom herken. Sy voel selfbewus oor die traanmerke op haar wange.
Hulle ry in ’n suidelike rigting verby die Moskouse Staatsuniversiteit. Later raak die omgewing meer industrieel en uiteindelik is hulle tussen die reusewoude. Hy vertel haar dat Peredelkino die plek is waar die skrywers onder kommunisme in die woude gaan woon het om van die regering af weg te kom. Die kommunistiese regering, wat hulle as ’n klomp skadelose idiote beskou het, het hulle toegelaat om daar te gaan bly.
Terwyl hulle ry, kyk Wolf79 af en toe na die motor se horlosie. “As ons ’n rukkie voor die diens by die kremlin in die woud kom,” sê hy, “sal ons die klokke hoor lui.”
Hanna hou die ligte plastiekhouertjie op haar skoot. “Ek weet nie of ek al kans sien om van my kat afskeid te neem nie,” sê sy.
Wolf79 sê: “Ons sal mooi plekkie vir haar vind, naby kapel in woud waar daar in winter wit wolf en swart kraai bly.”

Hulle hou ’n entjie weg van ’n kremlin van kerke in die woud stil, waarvan die goue en silwer koepels tussen blare in die sonstrale skitter. Toe die motor se enjin stil raak, hoor sy ’n kerkklok lui.
“Het jy die serpie in handsak om oor kop te sit?” vra hy.
Sy knik en glimlag. “Mag dit enige serpie wees?”
“Ja, enige,” antwoord hy.
“Dan sê ’n mens ‘ ’n serpie’.”
“O, nou verstaan ek,” lag hy. “Dankie vir die goeie les.”
Hulle loop agter die klank van die klokke aan deur die woud. Hoe nader hulle gaan, hoe ingewikkelder raak die klokkespel. “Dit lyk bietjie soos die Kerk van die Heilige Vasily op Rooiplein,” sê sy.
“Dis die nuutste van die drie kerke hier,” antwoord hy, met klem op “die”. “Die ander twee is in die elfde en sestiende eeu gebou.”
“Vreemd,” sê sy, “dat die Russiese Kerk se boustyle nooit verander nie.”
“Dis ortodoks,” antwoord hy. “God verander ook nooit.”
Hy help haar om die grysblou syserpie in haar handsak om haar kop te bind. Hy maak ’n kruis voor die kerk, anders as die Katolieke, van links na regs. Binne sing daar ’n koor wat met die ingewikkelde buitekantse kerkklokke harmonieer. Hy koop twee kersies en ’n klein ikoon van ’n engel. Hierdie keer beland Hanna voor ’n ikoon van ’n heilige vrou wat God om genade smeek. Sy kyk vir ’n ruk na die skildery, merk op dis wat styl betref nader aan die Renaissance as die Gotiek, en dan na Wolf79 met sy toe oë en bewegende lippe.
“Wat het jy vir God gevra?” vra sy toe hulle buite kom.
Hy antwoord: “Dat jou liefde jou nooit weer seer moet maak.”
Hulle loop langs die rivier af die woud in tot by ’n klein kapel vol ikone. Sy luister hoe die voëls in die woud te kere gaan. In die verte het die kerkklokke weer begin lui. Wolf79 breek ’n groterige tak uit ’n boom en begin daarmee in die klam grond grawe, totdat daar ’n gat is wat diep genoeg is vir die houer met Katia se as. Hy sit die hele houer in, krap dit weer toe en maak die ikoon staan in die grond op die plek waar die houer begrawe is. “Ons sal in winter blomme bring,” sê hy, “wat in ysblokke bewaar sal word. Die wit wolf en die swart kraai sal ook daar wees.”

Terug by haar woonstel hou hy ’n entjie van die huis af stil, naby die brug langs die oewer van die rivier.
“My horlosie is in die houer by jou knieë,” sê hy. “Dis nou tyd dat ek dit aansit.”
Sy maak die houer oop. “Hier’s nie ’n horlosie nie. Net ’n sadistiese swart band met iets soos ’n miniatuurrekenaar aan.”
“Dis ongelukkig my horlosie.”
Sy haal dit uit, gee dit vir hom aan en kyk hoe hy dit eers aan sy linkerarm sit en dan met sy regterarm begin werk daaraan. Hy kyk ’n rukkie na die instrument, en sug. “Ek moet tweeuur môremiddag in Istanbul wees. Wil jy saam met my gaan? Ek weer Dinsdag terugkom.”
“Liewe hel,” sê sy. “Nee, ek het môreoggend agtuur ’n klas in Kozhukhovskaya, wat beteken ek moet sesuur die metro vat. Jy’t mos gesien ek het reeds ’n waarskuwing gehad.”
Hy tik ’n paar goedjies in en kyk finaal na die monsterhorlosie voordat hy die motor se deur oopmaak en sê: “Kom ons gaan stap saam met al ander verliefde paartjies van Moskou langs die rivier. Hoekom Kozhukhovskaya? Dis die troesjsjobbi, dis gevaarlik met daardie wilde honde in die strate.”
“Die wat?”
“Die troesjsjobbi. Die agterlike plek.”
“O, die gopse?”
“Die wat?”
“Die troesjsjobbi. Die idiotiese Sberbank-bestuurder uit Siberië is daar.”
“En hoeveel betaal hulle jou vir die vier ure wat dit jou neem om daar te kom en weer terug te kom?”
“Zilch,” antwoord sy. “Hulle betaal my net vir die uur wat ek klasgee.”
“Ek is seker dis ’n slegste werk wat jy nog ooit in jou lewe gedoen het?”
“Nee, ongelukkig was my vorige werk nog heelwat slegter.”
“Was dit by daardie prokureur in Suid-Afrika wat ek met vuis gaan slaan?”
Sy knik, maar wil nie na hom kyk nie.
“Hoe het jy daar by hom gekom, Hanna?”
“Lang storie. Die ou wat toe gedink het hy’s my vriend, het my vorige baas aangerand en toe moet hy my aan die prokureur verkoop in ruil daarvoor dat die prokureur hom uit die moeilikheid help. So toe word die prokureur my nuwe baas.”
“En nou gaan ek hom weer aanrand,” sê hy. “En as hierdie baas van skool in Moskou nie versigtig is nie, kry hy ook binnekort ’n klap.”
“Maar waar werk ek dan?” vra Hanna.
“By my.”
“As hoer?” Sy’s dadelik spyt toe sy dit gevra het.
Die Nureyev-pyntrek kom lê op die gedeelte tussen sy bolip en sy neus. “Jy gaan my vrou wees, Hanna. Maar behalwe dit gaan jy vir my ’n winkel bestuur wat antieke ikone en Fabergé-juwele verkoop.”
“Maar ons moet net eers jou kursus klaarmaak.”
Hy knik. “Ek moet harder werk. Maar intussen is dit darem goed vir my Engels dat ek met my girlfriend Engels praat.”
“Jy moet jou sertifikaat kry, Wolf79. Vir nou is dit my werk.”

Hulle loop die laaste entjie in stilte. Waar hulle die verkeerslig oorsteek na haar woonstel, sê sy: “Jy moet seker nou dadelik ’n vliegkaartjie koop vir môre?”
Hy lag. “Nee, ek sal met my vliegtuig ry.”
“Waar is jou vliegtuig?”
“Sheremetyevo.”
“En hoe gaan jy daar kom?”
“Met my kar, my skat.” Hy trek haar nader en gaan staan saam met haar en kyk na ’n boot in die laaste lig van die son. “Wat moet ek vir jou van Istanbul af bring?”
Sy haal haar skouers op. “Dit lyk vir my of die son nou elke aand ’n bietjie vroeër ondergaan.”
“Dis amper Augustus. Die somer is kort in Moskou. Het jy gesien party van blare in woud raak al geel? As dit winter is, sien mens net vir die uur of twee per dag die son.”
Sy sidder skielik vir die koue wat sy haar verbeel sy voel. “Miskien ’n lampie van gekleurde glas uit Istanbul,” antwoord sy.

Die Sondagaand-melankolie kruip op Hanna af. Sy maak melkkos toe hulle by die woonstel kom, om hulle te troos oor die kerkklokke wat hulle herinner dat die naweek verby is. Wolf79 sê dis lekker dis wat hom bietjie soos baba laat voel. Diaghilev sit op sy skoot terwyl hy eet. Dit lyk nie of Hanna se melankolie Wolf79 aangesteek het nie. Hy praat oor sy besoek aan Istanbul, oor Poetin se voorgenome oliepyplyn deur Turkye na Europa noudat die Oekraïne hom te veel probleme gee.
Hanna sê: “Die laaste wat ek daarvan op Phillips se timeline gelees het, was dat Poetin kwaad is vir die Turke omdat hulle ’n Russiese vliegtuig afgeskiet het in Sirië.”
“Dit beteken jy het opvolgepisode van soap opera gemis,” lag Wolf79. “Intussen was daar mos hierdie somer, toe Russe Turkse hotelle boikot. Russe het eerder hier in die Moskou op die rivierbote gesit en sing. Ons kon dit mos hoor. Turkye se hotelbedryf nou bankrot gespeel, en Erdogan vir Poetin om verskoning gevra.”
“Maar daar was mos onlangs ’n mislukte staatsgreep in Turkye? En terloops, mens gebruik nie lidwoorde voor ’n geografiese eienaam nie.”
“Ja, die kort rukkie nadat Turkye en Rusland vrede gemaak het. Dis georganiseer deur iemand wat in Amerika bly. Amerika wil die man nie aan Turkye uitlewer. Het jy al voorberei vir môre se les in die troesjsjobbi met die dom Siberiër?”
“Ja,” antwoord Hanna, “dit was die laaste les wat ek voorberei het voordat my kat siek geword het.” Die herinnering laat ’n traan oor haar wang kom, maar hulle lag albei toe Diaghilev van Wolf79 se skoot afspring en op Hanna s’n gaan sit. “Wat gaan ek doen,” vra Hanna, “as jy daar in Istanbul ’n meisie sien wat vir jou mooier as ek is?”
“Ek was al dikwels daar in Istanbul,” sê hy. “Daar is nie ’n meisie wat vir my mooier as jy is. Kom, dis tyd om te gaan slaap.” Hy tel vir Diaghilev van haar skoot af, neem die leë IKEA-bakkie waaruit sy geëet het kombuis toe. “Trek uit, ons moet gaan stort,” sê hy. “En daar gaan nie vannag die liefde gemaak word nie, jy gaan net in my arms slaap. Stel jou wekker ’n uur later, jy ry nie met die metro na die troesjsjobbi toe nie, ek vat jou met my kar.”

Die dom Siberiër kyk na Hanna se boobs en vra verwytend: “Where you next Wednesday?”
Dit neem haar ’n oomblik om sy Engels na haar Engels te vertaal. “Jy bedoel seker where were you last Wednesday?”
“Next Wednesday,” stry hy. “Where were you next Wednesday?”
Hanna gee op. “My cat died last Wednesday. I was very sad. I couldn’t come, I’m sorry.”
“Died cat very … Wait.” Hy haal sy iPhone uit en begin naarstiglik soek vir ’n woord. “Died cat very evil,” sê hy uiteindelik. “Very sorry for died cat.”
Hanna byt op haar onderlip omdat sy tegelyk wil lag en huil.
“Thank you very much.”
Sy begin vir hom die les oor die present continuous tense, met “is, am, are”, wat sy voor die oggend van haar kat se dood voorberei het, verduidelik. Hy stry met haar oor “he is, I am, they are”. Hy stry oor alles wat sy sê. Sy lag en knik, en hou aan om “is, am, are” met die regte voornaamwoorde te herhaal. Aan die einde van die les stem hy met haar saam en maak of hy al die reëls self uitgedink het. “We are the heroes,” sê hy, en hy en Hanna lag. Buite die venster sien Hanna die lug is grys en dit het begin reën.
Hy kyk ook deur die venster. “Summer is coming,” sê hy dramaties.
“You mean winter?” vra Hanna.
“No, summer,” sê hy. “September summer starting.”
Die horlosie langs die venster sê Hanna hoef die dom Siberiër nie vandag daarvan te oortuig dat die woord wat hy soek “winter” is, omdat die winter in die noordelike halfrond in September begin nie, want klastyd is verby.



90
Daar’s iets in Moskou, dink Hanna terwyl sy saam met die wilde honde in die strate na Kozhukhovskaya-metrostasie begin te hardloop, wat jou laat hardloop terwyl jy eintlik wil lê en huil. ’n Soort polsende ritme wat effens vinniger is as die maatslag van Barok-musiek, gebaseer op die klop van perdehoewe wat ’n koets trek.
Sy spring op die metro en spring oor op die rooi lyn na Metro Troparyovo, waarvandaan die stoute Masha se oupa haar deur die woud neem in sy goue Kia. Masha se eerste woorde toe sy vir Hanna sien, is: “I need a surprise.” In haar geestesoog gee Hanna die kind ’n snotklap en lag oor die surprise op die bedorwe gesiggie. Sy kom op een of ander manier deur die les en hardloop terug vir ’n neurotiese bulimic wat haar in ’n restaurant in Lubyanka wil ontmoet vir haar les, maar nie opdaag nie. Dis al seweuur toe sy terugspring op die metro by Lubyanka-stasie.

Wolf79 bel haar Dinsdagaand van die lughawe af om te reël dat sy hom by ’n restaurant in Arbat ontmoet ná ’n klas vir ’n raadgewer van Poetin in daardie omgewing. Hy het die reëls vir die gebruik van lidwoorde die aand in sy hotelkamer geleer, vertel hy, en nou ken hy dit.
Dis ’n Georgiese restaurant met heerlike forel en gebakte neute, skaapvleis in kersiesous, bees gebak in ’n bruinpapiersakkie en ’n reusestuk heuningkoek aan die einde. Terwyl hulle eet, vra Wolf79 vir Hanna of sy van klassieke musiek hou.
“Ja,” antwoord Hanna, “ek het altyd tjello gespeel, maar ek is te skaam om voor groot gehore op te tree.”
“Waar is jou tjello?” vra Wolf79. “Het jy dit saamgebring?”
“Nee, ek moes kies tussen my tjello en my kat. Dis by een van my vriendinne in Suid-Afrika.”
“Ons gaan dit haal wanneer ek Suid-Afrika toe gaan om jou prokureurbaas te gaan slaan,” sê Wolf79. “My vrou moet in die aande tjello oefen terwyl ek met ’n koppie warmsjokolade Engelse boeke sit en lees. Ek wil na jou luister as ek deur die venster kyk na die sneeu wat op die kerkkoepels val.”
Sy vra: “Is dit hoekom jy wou weet of ek van klassieke musiek hou?”
“Nee. Ek wou hoor of jy môreaand saam met my na ’n uitvoering deur my vriend Vassily Primakov sal gaan luister. Die werke wat hy gaan speel, is gekomponeer deur Chopin. Hy is beste daarmee. Ná die tyd sal ons hom vir koffie neem.”
Hanna maak ’n som in haar kop om uit te werk of sy geld het om die swart rok by Zara te gaan koop wat sy gesien het toe hy haar aan die begin van die somer gevra het om saam met hom na die Firebird-ballet in die Bolshoi te gaan kyk. Sy dink daaraan dat sy dit teen hierdie tyd dalk op uitverkoping sal kry.
“Terloops,” sê Wolf79 terwyl hy eintlik nogal onterloops klink. “My ma gaan ook daar wees. Jy kan haar ontmoet.”
“Phew,” sê Hanna. “Dis skielik, en bietjie intimiderend.” Maar sy vertel hom nie dat sy niks het om aan te trek nie, om twee redes: Alle vrouens sê dit altyd, en daarom glo niemand hulle ooit nie, en sy weet as sy die probleem aan hom noem, sal hy dadelik vir haar iets wil gaan koop.
Die rondhardlopery agter studente aan behoort die som te laat klop, besluit sy. Zara is immers nie in GUM op Rooiplein nie, maar in die kwasibekostigbare kompleks by Metro Kievskaya. Haar Doc Martens moet maar weer ’n slag geborsel word. “Dankie, Wolf79,” antwoord sy. “Ek sal graag saam met jou wil gaan.”

Wolf79 besluit dat Hanna die aand ná die ete by sy woonstel in Oktyabrskaya moet oorslaap omdat haar eerste klas die volgende oggend in die omgewing van die Franse ambassade naby die metro is. Volgende week moet hy Sochi toe gaan vir ’n skeepsregatta wat Poetin gaan open, vertel Wolf79 vir Hanna, en die week daarna moet hy vir twee weke Beijing toe vir samesprekings oor olie-invoere met sy skepe. Hy sal baie bly wees as Hanna wil saamgaan as sy amptelike girlfriend, sê hy, maar sy sê nee, hel, sy kan nie, sy moet werk. Dan moet hulle vir die volgende paar dae soveel as moontlik bymekaar wees, sê Wolf79.

Hulle gaan haal haar oornagtassie en Diaghilev by haar woonstel. Sy woonstel, in een van ’n paar sewentiende-eeuse geboue wat behoue gebly het in Oktyabrskaya, kyk net soos Hanna s’n uit op die rivier, maar van die ander kant af. Deur die een venster sien mens die reusagtige Katedraal van Christus die Verlosser en deur die ander een ’n aantal kleiner kerke. Hanna sien heel eerste die vloere van uitgetrapte swart en wit mosaïekteëls in ingewikkelde blompatrone. Daarby is die mure eenvoudig donkerrooi geverf, behalwe die goue een agter die ikone, asof donkerrooi en goue mure vir Wolf79 so vanselfsprekend is soos wit mure vir Hanna se ingenieurbroer met wie sy nie juis oor die weg kom nie. Die goue muur vol ikone in die reusewoonkamer, teenoor die venster op die rivier, skitter in die laaste sonstrale. Die meubels is swaar en oud en effens verslete, en herinner Hanna aan die Russe se beskrywing van hulleself as “trots ongeërg”. In Wolf79 se slaapkamer is daar net ’n enkele ikoon in goud, silwer en swart skadufigure. Die bed is van ou gietyster en daar is ’n karos van beervel oorgegooi. Anders as die ander kamers, is Wolf79 se studeerkamer vol foto’s van skepe op see. Hanna merk ’n soort verlange in Wolf79 se oë wanneer hy na die foto’s van sy skepe kyk.

Wolf79 sê Hanna moet op die swart leerbank gaan sit, by die muur oorkant die venster wat op die rivier uitkyk. Diaghilev is soos altyd op haar skoot. Wolf79 bring vir haar tee met gemmer en kaneel en die snaakse, soet wit lekkers wat die Russe by tee eet in plaas van om suiker in te gooi. Toe hulle klaar is met die tee sê hy: “Amper vergeet ek,” en verdwyn na sy slaapkamer. Hy kom terug met ’n bruin dosie in ’n groot rooi sak waarop daar Istanbul geskryf is. Binne-in die dosie is daar ’n rooi lampie van glas met oranje mosaïeksterre.
“Dit gaan baie mooi lyk by die ingang van my woonstel in die plek van die kitsch blom van chroom en plastiek,” sê Hanna.
“Daar’s nog iets,” sê Wolf79 en verdwyn weer. Hy kom terug met ’n mat vir die ingang. “Jou voete mag nie op die koue teëls loop in die winter nie,” sê hy, “en as ek jou ooit in die winter sien kaalvoet loop, is jy in groot moeilikheid, so ek het nog iets gebring,” en hy verdwyn weer en kom terug met ’n paar bont Turkse pantoffels met groot swart tossels aan die punte wat heeltemal eienaardig gaan lyk by haar Coco Chanel-nagklere, en hy sê: “Vir jou laaste geskenk moet jy jou klere uittrek.”
En Hanna sê: “Dis seker ’n naai.”
En hy sê: “Dít ook, ja,” en hy gaan weer uit en raas omdat sy nog nie kaal is toe hy terugkom nie. “Jy’s ’n ongehoorsame Afrikanervrou,” sê hy.
Sy sê sorry, sy sou bietjie simpel gevoel het as sy kaal hier moes staan onder al hierdie ikone en hy het nog sy klere aan, soos die kaal vrouens saam met die mans in hulle pakke op daardie piekniekskildery van Monet.
Hy sit ’n swart houtkissie met Turkse skrif in goue letters neer en begin haar hemp se knopies losmaak sonder om aandag te gee aan haar verskoning, terwyl sy haar jean en broekie afstroop. Alles kom te lande op die swart-en-wit mosaïekvloer.
Daarna maak hy die houtkissie oop en haal ’n stuk Turkse juweliersware uit wat sy nie heeltemal verstaan nie, behalwe dat sy verstaan dis baie mooi, want dis soos iets wat uit klein diamantjies geweef is. Hy neem haar hand en begin die eksotiese voorwerp aansit, en geleidelik sien sy dis ’n breë armband wat verbind is aan ’n ring, alles geweef uit diamantjies wat saam met haar hand beweeg en wat haar hand tussen haar middelvinger en pols met ’n driehoekige band van diamante bedek.
“Ek het nog nooit so ’n mooi ding gesien nie, Wolf79,” sê sy.
Hy sê: “Nou moet jy op die leerbank gaan lê, want ek wou nog altyd ’n vrou steek wat niks anders as so ’n slawe-armband aanhet nie, en jy is daardie vrou.”

“Die rivier is hier stiller as by die park,” sê Hanna toe hulle stil raak na die stekery, “maar hier is die kerkklokke helderder.” Hulle raak op die bank in mekaar se arms aan die slaap.
Teen vroegoggend word hulle wakker van ’n skielike koue wat inkom deur die venster wat Wolf79 oopgelos het. Wolf79 staan op om die venster toe te maak. “Kom,” sê hy vir Hanna, “jy sal beter rus in my dubbelbed.” Hy haal die karos van beerpels, wat te warm is vir dié tyd van die jaar, van sy bed af en vou die beddegoed oop vir Hanna. “Klim in,” sê hy, “ek gaan maak vir ons warmsjokolade. Jy moenie siek word nie.”
“Moet ek my nuwe armband aanhou terwyl ek slaap?” vra Hanna toe Wolf79 terugkom.
“Is dit ongemaklik?” vra hy.
“Nee,” sê sy. “Meer onwerklik, soos in ’n fliek of ’n storie.”
“Dit beteken Phillips se verbeelding hardloop weer weg met haar,” sê hy. Hy neem haar hand, haal die stuk juweliersware versigtig af en sit dit op die kassie langs die bed. Toe skuif hy langs haar in en neem haar in sy arms.
“Wolf79,” sê sy, “ek is bietjie bang.”
“Waarvoor?” vra Wolf79. “As iemand jou bang maak, sal ek daardie persoon gaan slaan. Dis waarom my Skype-naam Wolf79 is: Toe ek ’n seun was, het ek met die wilde honde en wolwe in die woude baklei.”
“Ek glo jou nogal. Maar ek is bang vir die werklikheid, dink ek, en vir die Russiese winter.”
“Die Russiese winter is wel ’n werklikheid wat jy nie kan ignoreer,” sê hy, “maar dit maak nie saak want ons sal vir jou ’n paar skaapvelstewels koop wat oor jou knieë gaan, en mus van pels, en handskoene. Jy gaan mooi lyk met jou lang rooi hare wat onder mus uithang. Jy sal sien hoe mooi is winter met al die liggies oor Nuwejaar.”
“Maar wat as die werklikheid terugkom?” vra sy.
“Waarvandaan sal die werklikheid terugkom, jou vreemde kreatuur?” vra Wolf79. “Hy was dan nooit weg nie? Net soos God en die skoonheid is die werklikheid heeltyd saam met ons hier.”
Dadelik ná hierdie stelling val Wolf79 in ’n rustige, diep slaap. Hanna lê in sy arms en luister na sy sagte, rustige asemhaling. Vir ’n rukkie verwonder sy haar aan die vol Nureyev-mond en die fynbesnaarde, opwaartse neusvleuels. Uiteindelik sluimer sy ook in.

Êrens in die middel van die nag gebeur dit weer dat Satan in haar slaap aan haar verskyn, en soos altyd doen hy dit in die vorm van die prokureur. Die prokureur lag sarkasties. “Sochi, Varna en Beijing,” sê hy. “Dink jy regtig dis vir werk? Hy doen dit om van jou af weg te kom, jou stupid bitch. Ek sien jou een van die dae in Pretoria, dan moer ek my ring uit jou uit.”
“Los my uit!” roep sy so hard in Afrikaans dat Wolf79 daarvan wakker sou geword het as sy hom nie teen daardie tyd reeds wakker geskop het nie.
Hy hou haar stoeiende arms vas totdat sy wakker word. “Los my,” huil sy terwyl haar oë oopgaan.
“Shhhh,” sê hy sag. “Wat is verkeerd? Ek gaan jou nie seermaak nie.”
“Dit was die werklikheid,” snik sy.
“Is jy seker?” vra hy in Engels wat bietjie deurmekaarder is en minder soos Margaret Thatcher klink as wanneer hy heeltemal wakker is. “Vir my lyk dit meer soos nagperd.” Hy skakel die bedlampie aan.
Hanna sit regop en knip haar oë teen die lig.
“Nagperd? Mens noem dit ’n nagmerrie, Wolf79. Maar in die nagmerrie het die prokureur gesê dis die werklikheid.”
“Die werklikheid,” antwoord Wolf79, “is dat ek daardie prokureur lekker hard gaan slaan.”
“Maar hoe het hy geweet dat jy Beijing toe gaan?”
“Dis moeilik om dit in Engels te sê. Jy skep mos op dié manier die mense in jou drome, en op die ander manier skep hulle hulleself. Net soos wat Phillips sê haar karakters het ’n lewe van hulle eie. Die droom het die inligting gebruik wat ek gisteraand vir jou gegee het.”
Hanna dink ’n rukkie. Toe glimlag sy. “Nagperd is eintlik ’n meer logiese woord as nagmerrie.”
“Nagmerrie,” herhaal Wolf79 verleë. “Wat het die nagmerrie vir jou gesê van ek Beijing toe gaan?”
“Hy het gesê jy doen dit nie vir werk nie, maar om van my af weg te kom.”
“Hy lieg. Ek wil so graag hê jy moet saam met my gaan? Ek verstaan nie hoekom klou jy so vas aan hierdie kak ou werk van jou nie. Kom liewer saam met my.”
“Ek moet aan my kak werk vasklou,” antwoord sy, “omdat ek mooi is.”
“Nee,” antwoord Wolf79. “Nou verstaan ek jou nie. Ek dag jy sê ek is ook mooi, maar ek klou nooit aan die kak vas nie.”
“Jy’s baie mooi,” antwoord sy sag.
Hy draai haar gesig na hom toe. “Verduidelik vir my hoe werk jou koppie, anders gaan ek heelnag lê wonder daaroor.”
“Dit was altyd so dat almal sê ek is mooi,” begin sy.
“Dis tog waar,” sê hy. “Kan jy nie self sien as jy in die spieël kyk nie?”
“Maar toe ek klein was, het ek gedink my rooi hare is lelik. Al die meisies met gewone vaal hare was vir my mooi, maar ek was slimmer as hulle. Niemand het agtergekom dat ek slim is nie. Ek weet nie eers of dit my sal help om my meestersgraad te doen, soos wat Phillips voorgestel het nie. Almal sal altyd dink ek is ’n mooi bimbo wat vir geld moet naai.”
Wolf79 dink ’n rukkie. “Jy hier in Rusland kom bewys dat jy ’n goeie werk kan doen?” vra hy.
Sy knik.
“Ek verstaan. Ons gaan môre verder daaroor praat, maar nou moet ons eers slaap.”
“Okay, Wolf79. Dankie dat jy verstaan.”
Hy skakel die lig af.
Sy vra: “Was jy ook van kleins af mooi?”
“Ja,” antwoord hy, “maar ek was stouter as wat ek mooi was. Ek was verskriklik, verskriklik stout, en om my pak te gee het niks gehelp. Niks kon my ooit bang maak. Toe ek veertien jaar oud was, het die kommunistiese regering my ma, wat ’n musiekdosent by die Tsjaikowski-akademie was, ingeroep. Hulle het gesê sy sou haar werk verloor as ek nie beter raak. Ek onthou nog hoe het sy in die nag gehuil. Daardie nag het ek besluit om my energie vir werk te gebruik. Ek het baie hard gewerk, eers as matroos op ’n skip in Antarktika, daarna as ekonomiestudent aan die Moskouse Staatsuniversiteit, daarna aan Columbia-universiteit toe die kommunisme val, daarna by die staatsdiens in Moskou, daarna met die olieskepe. Só het ek ryk geword in die tyd net na Jeltsin, toe ons olie met reusevragskepe na wêreld vervoer moes word.”



97
Sy word wakker van die geure uit die kombuis. Die gordyne van die venster wat oor die rivier uitkyk, is al oopgetrek, maar daar is geen son buite nie, net wolke en reën.
“Die somer is klaar verby,” sê Wolf79 toe hy met ’n skinkbord inkom. “Gelukkig het jy darem ’n reënjas.”
“Vandag dra ek die goue kap,” sê Hanna. “As die weer so triestig is, en die lug so grys, verstaan ek die Russe se obsessie met goud.”
“In die winter is daar skaars vir twee uur ’n dag lig. Maar die goue koepels en Kersliggies in die sneeu maak dit beter. En genoeg vitamien D. Onthou dat ons vir jou pille gaan kry by die apteek.”

Hy haal die groot silwerdeksel op die skinkbord van die borde af. Onder die deksel is ’n omelet vol wildesampioene uit die woude, saam met varsgebakte swartbrood, botter en heuning wat soos blomme smaak. “Terwyl jy eet,” sê hy, “gaan ek vir jou ons plan vir die volgende jaar uiteensit.”
“Moet ek notas neem?” vra sy.
“Nee, jy moet eet, dis ’n eenvoudige plan. Ons moet eerste ’n manier kry hoe ek my eksamen sal deurkom. Ek gaan min tyd daarvoor kry in Sochi en Bulgarye en China. Hoe kan ek drie lesse in een akademiese uur ingepas kry? Dis baie belangrik. Jy gaan aanhou swaarkry totdat ek deurgekom het.”
Sy dink ’n rukkie. “Jy praat soms tot tien ure per dag met jou onderwyser,” sê sy, “teenoor ander studente se twee ure per week. Jou ‘speaking skills’ het baie verbeter, en ek dink nie ons hoef daaroor bekommerd te wees nie. Onthou net van ‘nightmare’ in plaas van ‘night horse’.”
“Ag, bly stil,” sê hy, “hou op om my te terg. Jou ander studente word nie in die middel van die nag wakker gemaak deur ’n onderwyser wat skop en slaan en gil nie.”
Sy lag. “Jy lees ook baie meer as die gemiddelde ‘advanced’ student, so jy kan die ‘reading’ sonder my doen. Die ‘writing’ stuur jy vir my per e-pos, dan korrigeer ek dit vir jou. In die tye wat ons het om te skype, sal ons dan maklik drie of vier grammatikalesse ingepas kry, maar daar sal nie tyd wees vir vry nie.”
Hy knik ernstig. “Sad but true,” antwoord hy met ’n perfekte Margaret Thatcher-aksent. “So, hier is die plan: Ek skryf my eksamen, en kom dit deur, teen die einde van November wanneer my werk in China ook klaar is. Daarna verkoop ek my vloot en ons open –”
Op hierdie punt onderbreek sy hom. “Is jy mal, Wolf79?”
“Nee,” sê hy, “glad nie. Ek het besluit ons het al twee ’n nuwe werk nodig. Moet my nou nie weer onderbreek nie. Ons open eksklusiewe winkel met antieke ikone en oorspronklike Fabergé-juwele in die GUM-sentrum op Rooiplein. Dis skande dat Forbes al die Fabergé-eiers het. Hulle moet hier kom in Rusland, waar hulle gemaak is. Ek het jou hulp nodig om dit te doen.”
“Jy doen dit net vir my. En ek kon gister sien hoe kyk jy na die foto’s van jou skepe …”
“Een van my skepe,” sê hy. “Dis net een waarna ek so kyk. Daardie een hou ek. Ons gebruik hom as ons by jou ouers wil gaan kuier in Afrika. By Zanzibar klim ons af, daardie plek my altyd fassineer. Êrens voor of ná dit trou ons in die kapel waar jou Katia begrawe is in die woud. Vir ons wittebrood gaan ons na St. Petersburg om middernagson te sien skyn op goue barok-engele as ons in die somer trou. Anders neem ons ’n skip met lemme wat deur die ys sny tussen St. Petersburg en Helsinki as ons in die winter trou, en gaan kyk na die noorderligte …”
Hanna vryf aan haar oë om seker te maak sy is al wakker. “Sê my, Wolf79, werk al jou planne altyd perfek uit?”
“Natuurlik nie, my skat. Maar daarvoor het ons mos ’n verstand gekry. Ons maak planne. Kom, jy het ’n klas oor ’n uur. Ek gaan laai jou daar af, dan hoef jy nie te loop nie.”

Dié aand trek Hanna haar rok aan wat sy tussen klasse by Zara naby Kievskaya-metrostasie gaan koop het vir die Vassily Primakov-uitvoering. Dis waar dat haar hare oor die rok se soom hang sodat dit van agter af lyk of sy niks aanhet nie, nie omdat die rok so kort is nie maar omdat haar hare so lank is. Terwyl sy in die spieël kyk, wonder sy vir ’n oomblik hoekom Phillips haar nog nie met die karakter Mélisande uit Maeterlinck se Pelléas et Mélisande vergelyk het nie, iets wat sy tot vervelens toe met al haar vroulike karakters doen. Iets om voor dankbaar te wees, dink sy.
Toe sy vir Wolf79 by die deur hoor fluit, vra sy: “Kan ek my diamantslawe-armband by Doc Martens-skoene dra? Ek sal wel swart sykouse aantrek.”
“Nie almal sou kon nie,” sê hy, “maar jy sal sonder moeite daarmee wegkom, veral saam met jou hare.”
Primakov begin die aand met ’n reeks nokturnes wat haar amper laat huil, en die tweede deel bestaan uit Chopin se Eerste Klavierkonsert. Tydens pouse verbeel Hanna haar sy sien die skool se direkteur met die naam Slava, maar toe sy weer kyk, is hy weg. Hanna hoop dat dit net haar verbeelding was.
Wolf79 se ma is ’n fyn vroutjie met donker hare, ’n wit vel, Slawiese oë wat weggesteek is agter digte wimpers, en hoë wangbene. Toe hulle by die restaurant sit, sê sy reguit vir Hanna: “Ek is bly dat Wolf79 uiteindelik besluit het om te trou, en ek is bly die meisie lyk soos jy.”
Hanna waardeer die opmerking baie, daarom sê sy: “Ek waardeer die opmerking baie.”
Die mense aan tafel is almal Russies, maar ter wille van Hanna praat hulle Engels met mekaar. Primakov vra vir Wolf79 waar kom die pragtige meisie met die slawe-armband van diamante by die Doc Martens-skoene vandaan, en Wolf79 antwoord uit Suid-Afrika, en toe antwoord Primakov hy het ’n vriendin in New York, waar hy woon, wat ook van Suid-Afrika af kom en haar naam is Nina Phillips.
“O, hel,” sê Hanna toe, “dis die dogter van daardie Phillips wat besig is om die boek oor ons te skryf. Ek het gehoor Nina is darem beter as haar ma.”
Toe hoes Primakov en sê hy en Nina Phillips is vriende, en toe kyk hy na die slaweband om Hanna se pols en hy vra vir Wolf79 of Hanna sy liefdeslavin is, waarop Wolf79 antwoord: “Ons is albei slawe van die liefde.”
En toe lag Primakov en hy gee vir Hanna ’n DVD van sy nokturnes waarna sy kan luister as sy na Wolf79 verlang op een van sy laaste lang reise.

Later die aand sê Wolf79 se ma vir Primakov dat sy in 1978 toestemming van die Russiese regering gekry het om aan die Van Cliburn Internasionale Klavierkompetisie deel te neem, waaraan Primakov in 2001 deelgeneem het. Primakov antwoord dat daar stories was dat Rudolf Nureyev daardie kompetisie bygewoon het, en Wolf79 se ma antwoord sonder om te blik of te bloos dat sy ook sulke stories gehoor het. Hanna kyk versigtig na Wolf79 om sy reaksie te sien, maar hy lyk min gespin en besluit op die ingewing van die oomblik om twee bottels sjampanje te bestel.

Die volgende week gebruik Hanna en Wolf79 die tyd tussen sy werk en haar klasse om vir die winter voor te berei. Wolf79 vat haar met die metro na ’n winkeltjie naby die universiteit waar ’n man uit die berge met goue tande wat swart weerkaats wanneer hy lag, die beste pelsmusse in Moskou verkoop. “Ek moet jou met die metro neem,” sê Wolf79, “sodat jy die plek sal kry as jy jou mus dalk verloor in die winter.” Die mus wat hulle koop, is bruin soos Hanna se vintage pelsjas, met die stert van ’n bewer, en lyk soos die mus wat Jean-Jacques Rousseau dra waar mens hom in geskiedenisboeke sien.
Op die metro terug neem iemand ’n foto van Wolf79 en Hanna. Die fotograaf wat hulle afgeneem het, verbleek effens toe Wolf79 op haar afloop, maar die bloed vloei terug na haar gesig toe sy sy glimlag sien. Hy sê ewe beleefd: “Please keep in mind that it is illegal to take photos in the metro and on stations.”
“I’m sorry,” sê sy met ’n Amerikaanse aksent.
“No problem,” glimlag Wolf79, “but beware of the metro police.”
Hanna sê sy is trots op hoe haar Wolf79 hom in Engels kan help en hoe sy gebruik van lidwoorde besig is om te verbeter. En toe vra sy waarheen is hulle nou op pad, want hulle klim by Park Kultury na die bruin lyn oor. “Kievskaya,” sê Wolf79. “Jy kort stewels en truie en serpe en ’n parka wat met gansdons opgestop is.”
“Maar ek het mos my Doc Martens,” sê sy. “En die pelsjas wat ek saamgebring het.”
“Doc Martens sal jy tot voor die eerste sneeu kan dra,” antwoord hy, “en pelsjasse dra mens eers ná die eerste sneeu. Doc Martens werk wel by slawe-armbande maar nie by pelsjasse nie.”
“Ek het gehoop ek kan die parka-ding ’n mis gee.”
“Koue in Rusland,” sê Wolf79 met ’n kwaai frons, “is soos misdaad in Suid-Afrika. Dis gevaarlik, en as mens dom is, sal mens doodgaan. Verstaan jy my, Hanna?”
Sy knik, en praat nie weer teë nie. Die stewels wat hulle kies, is ligbruin en met skaapvel uitgevoer en dit gaan tot oor haar knieë, en hy koop vir haar ’n paar donkerbruin handskoene van sagte leer, en twee wit bokhaartruie. Hy weier om haar te laat betaal want hy sê die goed wat aan sy standaarde voldoen, gaan nie noodwendig haar beursie pas nie, en sy moet erken dat dit waar is. Hy sê hulle moet Rooiplein toe gaan vir die parka en die serpe want die goed hier by Kievskaya lyk kak. Sy sê nie vir hom die goed by die GUM-sentrum is heluit duur nie want sy’s seker hy weet dit, maar asof hy haar gedagtes kan lees, antwoord hy dat GUM nie die duurste winkelsentrum in Moskou is nie. Hulle gaan eerste na ’n winkel wat parkas uitstal. Hanna kan sien die winkelassistent ken vir Wolf79. Sy sluit die winkel om hulle alleen te bedien. Hy loop reguit op ’n geplooide swart parka af, wat tot net onder haar sitvlak sal gaan, met ’n kraag van pels wat bloedrooi gekleur is.
“Liewe hel,” lag Hanna, “die kleur is so sinteties.”
“Dis reg,” sê hy, “sinteties is die perfekte woord. Maar die pels is eg, dis net die kleur wat sinteties is.”
Hanna herinner haar daaraan dat ’n parka op sigself iets is wat bietjie buite haar drome val. So, dink sy, as sy een moet dra, kan dit netsowel hierdie eienaardige een wees.
Hy rits dit vir haar oop en help haar om dit aan te trek, soos wat Russiese mans altyd maak.
“Asof my hare nie reeds rooi genoeg is nie,” sê sy terwyl sy na haar spieëlbeeld kyk.
“Dit lyk baie edgy en flambojant,” lag Wolf79.
Die volgende winkel waarheen hy haar neem, is die duurste parfuumwinkel wat Hanna ooit gesien het.
Tussen die Russies wat Wolf79 met die winkelassistent praat, kan Hanna net die woord “Diaghilev” verstaan. Sy wonder, terwyl sy agter Wolf79 en die ontvangsdame aan na een van die agterste glaskaste beweeg, of die Russiese vrou in die parfuumwinkel iets van haar katjie weet, en of hulle andersins om die een of ander rede die impresario bespreek. Eers toe die winkelassistent die glaskas oopsluit om die kosbare bottel parfuum uit te haal, verstaan sy dat hulle van ’n parfuum met die naam Diaghilev gepraat het. Wolf79 laat die winkelassistent toe om daarvan op sy pols te spuit, en bied dan ook Hanna se pols vir haar aan. Op die bottel sien Hanna dat die parfuum, wat mens tegelyk herinner aan die reuk van ’n wilde dier en ’n vreemde blom, vir mans sowel as vrouens ontwerp is. “Dit ruik wild en gevaarlik,” sê sy vir Wolf79.
“Só sal ek wees as iemand skade aan jou probeer doen.” Hy neem vir elkeen van hulle ’n bottel. “Ons moet dit dra wanneer ek weggaan,” sê hy. “Dan is ons in ons gedagtes bymekaar.”
Hanna sê dis ’n goeie plan, en haar Chanel No. 5 is reeds amper op.
“Phooi,” gebruik Wolf79 laggend die woord waarmee Russe die wilde honde wegjaag in die strate, “ek het gewonder hoekom stink jy so.”
Sy mik ’n skop in die rigting van sy gat, maar haar bene is net-net te kort. Die ontvangsdame draai die parfuum toe in ’n stukkie helderrooi sneespapier voordat sy dit in ’n sak sit en aan Wolf79 oorhandig.
Daarna koop hulle twee serpe: ’n tradisionele Pavlovo Posad-wolserp met oranje en rooi paisleys en blomme op ’n swart agtergrond, en ’n moderner syserp met impressionistiese rooi papawerblomme, ook op swart. By die metro se uitgang koop hulle ’n paar rooi moffies wat ’n babushka gebrei het en nou op straat saam met blomme verkoop. Hy koop sommer ’n bos rooi rose ook, volgens Hanna uit Russiese oordadigheid.
“Dis nou tyd vir die papawersyserp oor jou kop en ore,” sê hy toe hy die wind by die bushalte voel. “Daar is ’n rede waarom Russiese vrouens van alle ouderdomme dit so dra.”

Die oggend van Wolf79 se vertrek, toe hy vir Hanna en Diaghilev by Hanna se woonstel gaan aflaai, gee hy haar ’n sleutel vir sy woonstel. “Julle kan enige tyd daar gaan bly as dit makliker is,” sê hy. “Die huishoudster is nou terug en sy sal julle versorg.”
Hanna sê dis nie nodig nie, sy en Diaghilev sal okay wees, maar Wolf79 dring daarop aan dat sy die sleutel vat.
Sy huil ’n bietjie en sê vir Wolf79 sy gaan hom mis en sy’s bang vir nagmerries van die prokureur, maar Wolf79 sê hulle moet dapper wees en hard werk om te kry wat hulle wil hê. Hy sal so dikwels as moontlik skype vir lesse, sê hy, sodat hulle kan klaarkry met die kak en kan trou. Hanna sê sy hoop nie sy doen iewers iets verkeerd nie, maar Wolf79 sê niks kan te vreeslik skeefloop nie en as dit te vreeslik skeefloop, sal hulle dit maar net weer uitsorteer. Hanna het ’n slegte voorgevoel, maar sy belowe om dapper te wees.

Teen laat Augustus stuur Wolf79 vir Hanna ’n video waarin ’n ou met die naam Assange van Wikileaks bekendmaak dat hy 171 000 e-posboodskappe van Clinton het wat bewys dat sy Al Qaeda in Libië en IS in Sirië bewapen het. Hanna onthou wat Wolf79 gesê het van die Amerikaners wat poepholle is omdat hulle die wêreld destabiliseer ter wille van die petrodollar, en dat Poetin vir hulle ’n vy gaan gee, wat in Suid-Afrika bekendstaan as ’n toffie. Assange wag in spanning dat Clinton op grond van sy bewyse in die tronk gegooi word of ten minste gekeer word om verder aan die presidentswedloop deel te neem, maar die waarheid is dat daar zilch gebeur.



104
Teen hierdie tyd begin Hanna die serpe wat Wolf79 vir haar gekoop het soos ’n sjaal oor haar skouers dra wanneer sy soggens oor die brug en deur Gorky-park loop om te gaan klasgee vir ’n Gazprom-student in Gorky Park Towers, of as sy die metro moet haal vir die dom Sberbank-Siberiër met die vleiserige ore by Kozhukhovskaya, wat deesdae vir Hanna ingewikkelde opstelle bring oor die Chinese mitologie, in die swakste denkbare Engels wat sy moet ontsyfer.
In September neem Hanna vir Wolf79 ’n paar selfies in haar bokhaartruie onder die park se geel bome en tussen die eekhorings. Sy skryf in ’n e-pos aan hom: Die tieners is meer dikbek as vantevore en vry minder op die roltrappe in die metro’s, die vodkatoue in die supermarkte is langer, die babushkas wat in die somer blomme en panties en bra’s verkoop het by die tonnels onder die strate, verkoop nou serpe, handskoene en handgebreide kouse met sneeuvlokkies en takbokpatrone op. Die mense kyk my aan met oë wat sê: “Jy weet nog nie wat smart is nie.” Dis asof daar iets gaan gebeur wat groot en verskriklik is, sê sy, iets soos ’n reuseopera in die uitspansel, en sy is bang. Een oggend sien sy deur die woonstel se venster dat die lug pikswart is van voëls wat Moskou verlaat op pad na die suide, waar dit nou al warm is. Net gillende kraaie bly oor. Kort daarna kan Hanna en Diaghilev die sentrale verhittingstelsels wat die hele land winters gratis warm hou in hulle woonstel voel.
Daar gáán iets gebeur, skryf Wolf79 terug. Dis iets wat mens winter noem en wat elke jaar gebeur. Teen Desember sal ek terug wees om jou warm te kom maak. Koop van die gebreide kouse by die babushkas om onder jou stewels aan te trek. Dit moet van dié wees wat oor jou knieë gaan. En gaan koop warm onderklere by Harrods in daardie sentrum oorkant Metro Kievskaya. En onthou om jou Turkse pantoffels te dra.

Op sy beurt stuur Wolf79 vir Hanna foto’s van skepe in die hawe van Sochi, die hawe van Varna, die hawe van Siprus, en skepe met liggies in die nag. Op sy selfies lyk hy soos ’n meer macho Nureyev met lang, windverwaaide hare, songebrand van die strande op die Swartsee en die Middellandse See, waar die winter later kom. Op een van die foto’s is Poetin self besig om ’n seremonie te open.
Hanna sê in haar gedagtes : “Wolf79, jy kan nie jou skepe verruil vir ’n winkel vol ikone nie, jy’s te lief vir hulle.”
Waarop Wolf79 in haar gedagtes antwoord: “Asseblief, my lief, moenie nou al in ’n knaende huisvrou verander nie,” en hy gee haar in haar gedagtes ’n speelse klappie op haar boud, waarop sy weer ’n tevergeefse skop in die rigting van sy gat mik.

Vroeg in Oktober, op ’n dag wat reeds koud genoeg is dat die mense in die strate se asem wolkies maak, neem sy teen die grou lug op die balkon buite haar woonstel ’n selfie in haar parka met die sinteties gekleurde rooi pelskraag. As dit nie vir die bloedrooi kraag en haar roesrooi hare was nie, dink Hanna, sou mens kon dink dis ’n swart-en-wit foto. “Jy’s reg,” sê sy in haar gedagtes vir Wolf79. “Dit lyk nogal edgy en flambojant.”

Dis in daardie week dat Hanna op Facebook ’n privaat boodskap kry van hierdie meisie met die naam Estelle Coetzee, wat saam met Hanna op skool was en wat haar toe op Facebook herontdek het. Hanna het nooit regtig die moeite gedoen om te probeer uitvind wat sy in die tussentyd met haar lewe gedoen het nie. Dié Estelle Coetzee-meisie was uitsonderlik stil en skadeloos, het Hanna altyd gedink, en jy kan eintlik ook maar sê gevrek. So vra sy nou in hierdie privaat boodskap vir Hanna uit oor haar werk in Rusland omdat sy self ook belangstel in so ’n job. Hanna is nie seker of dit in die Estelle-meisie se panty sit om so iets te doen nie, maar sy herinner haarself dat sy in der waarheid nie seker is of dit in haar eie panty sit nie. Sy dink die Estelle-meisie het seker ook maar ’n job nodig soos wat sy self ’n job nodig het, en dis maar hierdie meisie se geluk dat sy vir Hanna eerder as vir Phillips om hulp genader het, en so gebeur dit dat Hanna haar bereid verklaar om die vrae te beantwoord wat die Estelle-meisie haar vra.
Die eerste wat sy vra, is: Wat is die naam van die skool waar jy werk? waarop Hanna die skool se naam verstrek wat nie hier genoem mag word in die boek wat hopelik binnekort in die openbaar gepubliseer gaan word nie. Maar nietemin verskaf Hanna die naam van die skool, wat ’n Amerikaanse skool in Moskou is.
Die tweede vraag wat die Estelle-meisie vra, is: Werk jy met kinders of volwassenes?
Hanna antwoord dat sy met kinders sowel as volwassenes werk, en dat die volwassenes meestal by plekke soos Sberbank, Gazprom en die staat werk. Van die skeepsmagnaat vertel sy niks, dalk omdat dit voel of sy haar liefde moet beskerm.
Daarna vra die Estelle-meisie of Hanna die skool waar sy werk, sou aanbeveel. Sy sou nie, sê Hanna, omdat mens te veel agter studente aan moet hardloop. Sy sou eerder aanbeveel dat die Estelle-meisie by ’n skool gaan werk waar die studente na die skool toe moet kom en waar die skool vir gedeelde verblyf moet betaal. Sy dink sy het ’n fout gemaak om hierdie job te vat, sê Hanna, maar sy hoop dat sy binnekort ’n beter job sal hê.
Die Estelle-meisie bedank vir Hanna en Hanna sê: Hoop jy kom reg.

Daardie nag toe Hanna weer wakker word van ’n nagperd van die laggende Satan-prokureur, wonder sy skielik of die Estelle-meisie die prokureur nie dalk op ’n manier ken nie.
Dis onwaarskynlik, troos Hanna haarself, wat is die kans? Maar sy kan nie aan die slaap raak nie. Sy besluit dis tyd dat Phillips weer haar gat lig en bietjie help met die verhaal. Sy’s seker weer so besig met die ding van Assange, wat binnekort op die balkon van die ambassade van Ecuador ’n aankondiging gaan maak, dat sy glad nie by haar stories uitkom nie, dink Hanna geïrriteerd, en nou moet Hanna op haar eie hier in Rusland aansukkel terwyl die winde uit Siberië om haar ore waai en die wilde honde rasend tjank en die kraaie gillend van die lamppale af teen mens kop vasslet.
Sy staan op en gaan kyk deur die venster na twee geliefdes wat bymekaar ingestrengel loop teen die koue langs die rivier. Môre moet ek ’n swart wolmus by Metro Lubyanka se stasie kry om by my parka te dra, dink sy, dis nog te vroeg vir die Jean-Jacques Rousseau-pelsmus met die bewerstert. Sy kry haar iPad waar dit op haar lessenaar besig was om te laai en loop terug bed toe terwyl sy Wolf79 in haar gedagtes hoor raas omdat sy vergeet het om haar Turkse pantoffels aan te trek.

Hanna twyfel of Phillips nog wakker sal wees, maar gaan nogtans na Facebook om ’n privaat boodskap te stuur: Daar was hierdie meisie, Estelle Coetzee, wat ek van skooltyd af ken en wat my gevra het by watter skool ek hier in Moskou werk. Ek het ná die tyd eers besef sy ken dalk die prokureur …
Phillips is nog wakker en skryf dadelik terug. Liewe fok, mens kan jou ook nie vir ’n dag lank alleen los nie. Daardie meisie werk nou by die prokureur. Hy het haar heel waarskynlik aangesit of gedwing of afgepers om die inligting uit jou te kry.
Hanna voel die bloed uit haar are verdwyn. Wat doen ek nou? vra sy.
Jy ondergaan daardie ding wat optimistiese resensente karakterontwikkeling noem, antwoord Phillips. In plaas van om jou hare uit jou kop te pluk en jou punishment te gaan haal omdat jy ’n dom hoer is, baklei jy vir jou vryheid. En jy laat weet vir Wolf79 wat aangaan, sodat hy jou kan help baklei.
Wat dink jy gaan hy sê as hy weet wat ek gedoen het? vra Hanna.
Jy ken hom beter as ek, antwoord Phillips. Ek was nie saam met hom in die bed nie. Wat dink jy gaan hy sê?
Hanna dink ’n rukkie, toe weet sy skielik met sekerheid wat Wolf79 gaan sê. Sy antwoord: Hy gaan sê dat hy die prokureur gaan slaan.
Dan is dit waarskynlik wat hy gaan doen, antwoord Phillips. Jy moet nou gaan slaap.

Wolf79 berei nie drie grammatikalesse op ’n slag voor vir sy klasse met Hanna soos wat hy afgespreek het nie, maar vier. Dis ook vir Hanna duidelik uit Wolf79 se gebruik van lidwoorde dat hy die skakel wat sy gestuur het, se inligting teen dié tyd heeltemal gememoriseer het. Teen hierdie tempo, sê Hanna, sal hy die eksamen kan skryf sodra hy terug is van sy samesprekings in Beijing. Sy sê sy wonder waar kry hy die tyd en energie vandaan om so hard aan sy studies te werk tussen al sy ander werk deur. Wolf79 lyk of hy gevlei voel, en antwoord ewe beskeie daar is darem altyd tyd op vliegtuie of skepe tussen bestemmings.
Hanna wag tot ná die les, net voordat Wolf79 die knoppie met die rooi foontjie druk, voordat sy sê: “Wolf79, daar het ’n slegte ding gebeur. Die prokureur wat my baas was in Suid-Afrika, het my deur iemand op Facebook opgespoor. Dis iemand wat ek vertrou het omdat ek haar baie lankal ken.”
“Wat het hy uitgevind?” vra hy.
“By watter skool ek werk. Slava sal my adres vir hom kan gee.”
Wolf79 lyk nie eintlik of die nuus hom verbaas nie. Hy hanteer dit ewe saaklik. “Gaan pak jou goed,” sê hy. “Oor ’n uur sal my lyfwag vir jou en Diaghilev oplaai. Hy sal julle na my woonstel in Oktyabrskaya neem. Hy sal in ’n kamer langs die huishoudster s’n bly. Jy sal nie van hom weet nie, maar jy sal veilig wees. Die sekuriteit voor die woonstel sal jou ook dophou. Intussen soek ek al die inligting van die prokureur wat jy vir my het: sy adres, telefoonnommers, werksadres en nommers, personeel wat by hom werk, familie, vriende. Stuur dit vir my sodra jy in Oktyabrskaya kom.”
“Dankie, Wolf79,” sê Hanna. “Ek was bang jy is kwaad vir my. Phillips het my nogal uitgekak.”
Wolf79 antwoord: “As ek terug is, gaan ons na Pretoria om daardie prokureur uit te sorteer. En as Slava enige inligting aan hom verskaf, word hy ook uitgesorteer. En sê vir Phillips ek sê sy moet haar inhou.”

Wolf79 vlieg direk van Sofia na Beijing.
Op ’n oggend sien Hanna onverwags, waar sy in die voorportaal van Gorky Park Towers vir haar student wag, vir Wolf79 op die televisie waar hy in Beijing ’n vergadering hou met die Chinese president. Hy voel skielik vir haar verskriklik ver, en dit voel onwaarskynlik dat sy hom ooit weer sal sien, en sy word deur hartseer en verlange oorval. Ná die les gaan drentel sy by die dam in Gorky-park waar die swane nog net ’n klein plekkie wat nie vasgeys het nie oorhet om in te sirkel. Sy wonder waar hulle teen die winter skuil wanneer die hele dam vol ys is. Sy trek die swart wolmus wat sy by ’n metrostasie gekoop het dieper oor haar ore en vee haar hare na die kante sodat sy die kap van haar parka oor die wolmus kan trek om haar te beskerm teen die motreën wat by tye lyk of dit in sneeu wil verander.
Dié nag droom sy weer van die prokureur. Sy word wakker gemaak deur die huishoudster wat haar in haar slaap hoor gil het en vir haar ’n koppie warm melk met botter en heuning bring.

Toe sy die volgende oggend wakker word, is dit vir haar asof die wêreld buite stiller is as ooit vantevore. Voor die venster is nie net die bome en die grond en die rivier met sneeu bedek nie, maar die lug is doodstil en ondeurdringbaar wit. Sy soek na iemand vir wie sy kan vertel dat sy nog nooit so iets gesien het nie, maar nie die huishoudster of die lyfwag verstaan Engels nie. Daarom gaan haal sy vir Diaghilev en hou hom in haar arms by die venster terwyl hy na die sneeuvlokkies teen die ruit kap. Sy neem ook ’n foto van Diaghilev in die vensterbank om op Facebook te sit.
Voordat sy na Facebook gaan, maak sy eers haar e-posse oop om te sien of daar dalk ’n kansellasie is van ’n student wat sy later die dag sou sien. Só ontdek sy dat haar job by die skool permanent gekanselleer is, met ander woorde sy is afgedank. Slava skryf in ’n e-pos: Jy is saam met een van jou studente opgemerk by ’n klavierkonsert. Ons het die student uitgevra oor die voorval, en hy het ons ingelig dat hy sal verkies om jou nie langer as onderwyser te hê nie aangesien die seksuele toenadering wat jy by hom soek, hom in ’n ongemaklike posisie plaas. Moet asseblief nie probeer om hom weer te kontak nie.
Hanna onthou nou dat sy haar verbeel het sy sien Slava se gesig by die konsert. Die storie oor wat Wolf79 van haar gesê het, glo sy egter nie vir ’n oomblik nie.
Die volgende paragraaf is bietjie erger. Die waarskuwing hierbo is die tweede. Vir jou derde oortreding het jy egter geen waarskuwing of dissiplinêre verhoor nodig nie. Jy word in Suid-Afrika gesoek vir diefstal. Ons het vir jou ’n vliegkaartjie terug na O.R. Tambo gekoop, waarvan die koste van jou salaris afgetrek sal word. Ek heg dit hier aan. Die prokureur wat jou soek, sal jou op O.R. Tambo ontmoet. Jy vlieg vieruur vanmiddag, en teen vyfuur sal jou visum gekanselleer wees, wat beteken dat jy onwettig in die land sal wees. Kom haal asseblief die orige deel van jou salaris nou, ek wil uitgaan oor ete.
Hanna staan op en gaan kyk weer deur die venster. Die sneeu het nou opgehou, wat selfs die geluid van sneeuvlokkies laat stil word. Dis verby, sê sy vir Diaghilev, wat soos ’n verbaasde sneeufeetjie in die vensterbank teen die wit landskap na haar staan en staar. “Hierdie sprokie is nou heeltemal verby.”

Sy weet dat die prokureur nie sal probeer om ’n polisiesoektog na haar op tou te sit nie. Net die prokureur en Slava sal die diefstal van ’n verloofring as die soort misdaad sien waarvoor mens uitgelewer moet word, dink sy, en net omdat hulle wíl. In elk geval soek die prokureur haar in sy bed en nie in die tronk nie, en die dinge wat hy met haar wil doen, is nie die soort dinge waarvan hy sal wil hê die polisie moet kennis neem nie. So sy besluit om die lugredery te bel en die bestemming op haar kaartjie van O.R. Tambo na Kaapstad Lughawe te verander. Die verandering kos ’n ekstra R2 000 en neem ’n driekwartier van haar kosbare tyd in beslag.
Daarna bespreek sy met die geld wat nog oor is op haar kredietkaart ’n vliegkaartjie van Kaapstad na die lughawe op George, en laat haar ouers weet dat hulle haar teen laataand die volgende dag daar moet kry.
Daarna probeer sy om vir Wolf79 op haar sel in die hande te kry, maar daar is geen antwoord nie. Sy dink hy’s seker in die lug, of in ’n belangrike vergadering waar hy nie sy sel kan aanlos nie, of in ’n gebied waar daar nie ontvangs is nie. Sy besef dat hy eers oor twee weke kan terugkom. Sy stuur vir hom ’n e-pos:
Liewe Wolf79
Die prokureur het die skool laat weet dat hy my vir diefstal soek. Jy onthou mos, die ring wat ek verkoop het? Slava het my afgedank en vir my ’n kaartjie terug na Suid-Afrika gekoop. My visum sal teen vyfuur vanmiddag gekanselleer wees, wat beteken dat ek ná vyf vanmiddag onwettig in die land sal wees.
Dankie vir alles wat jy vir my wou doen, Wolf79. Dis tyd dat ek gaan. Jy kan nie langer die gemors wat ek van my lewe gemaak het, probeer uitsorteer nie. Kyk mooi na Diaghilev en onthou om blomme na my Katia se graf in die woud te neem.
Die sneeu lyk so mooi. Ek is so lief vir jou en vir hierdie land van jou.
Hanna
Daarna gaan sy na die boodskappe op Facebook. Sy skryf vir Phillips: Jammer, ek werk nie meer in jou storie nie, kry iemand anders. Sy ignoreer Phillips se wtf-antwoord.
Daarna kanselleer sy haar Facebook-rekening en e-posadres permanent.
Daarna pak sy ’n paar denims en twee wit hemde in haar rugsak in plaas van haar boeke.
Sy trek haar parka aan saam met die rooi handskoene wat Wolf79 vir haar by die babushka gekoop het, en ook die serp met die papawers, en spuit van die Diaghilev-parfuum aan wat haar vir oulaas op die vliegtuig aan hom sal herinner. Sy los die byna vol botteltjie op die spieëlkas omdat sy onthou dat mens geen vloeistof in jou handbagasie mag neem nie, en sy net handbagasie kan neem omdat die lyfwag haar sal agtervolg as sy met haar wieletjiestas by Wolf79 se woonstel uitloop.
Sy soen vir Diaghilev en sê vir hom hy moet ’n dapper katjie wees en dat Wolf79 binnekort terug sal wees om hom met kaviaar te bederf. Toe sy die deur oopsluit, onthou sy dat sy haar parfuum kan saamvat as sy die rugsak as gewone bagasie ingee. Sy gaan terug om dit te kry. Nou huil Diaghilev en probeer haar na buite volg.
In die hysbak ruk sy van ’n snik wat sy self nie verwag het nie omdat sy gedink het sy is nog te vertraag om mooi te begryp wat dit is wat besig is om met haar te gebeur.

Sy loop in die sneeulandskap na buite.
Op die metro is daar nou vrouens in pelsjasse en mans met musse, en al weet sy Wolf79 is ver en ry nooit bus nie, kan sy nie anders as om te bly hoop dat sy skielik sy gesig onder ’n pelsmus vir haar gaan sien glimlag nie. Die vloere is vol water waar die sneeu smelt wat aan hulle stewels agtergebly het en sy luister intens na hoe hulle stemme opgaan by die tweede laaste lettergreep, soos Wolf79 se stem, selfs wanneer hy met ’n Margaret Thatcher-aksent Engels praat.
Die beeld van Lenin buite die skool, wat soos die res van Lubyanka gebou is in die Belle Époque-tydperk onder Alexander II, dra vandag ’n mus en ’n manteltjie van sneeu. Sy stap in, neem die hysbak wat soos ’n kerkklok lui wanneer dit stop en klim uit op die vyfde vlak, waar sy die kaartjie en die laaste paar roebels van haar salaris uit Slava se hande vat. Sy sê op die ingewing van die oomblik in Afrikaans vir hom: “Wolf79 gaan jou kom moer,” want sy dink op hierdie oomblik daaraan dat Wolf79 niemand anders as Slava gaan hê om sy woede op uit haal nie.
Sy sien nie die verbasing op sy gesig nie omdat sy nie weer na hom kyk nie. “Sal jy asseblief hier teken?” vra hy in Engels, en stoot ’n dokument in cyrilliese skrif voor haar in.
“Jammer,” antwoord sy, “ek teken nie dokumente wat ek nie kan lees nie.”
“Loop,” sê hy koud en vat die dokument terug. “Jy het twee ure om die land te verlaat.”
Sy gebruik die roebels wat Slava vir haar gegee het vir ’n huurmotor na die lughawe, boek in, onthou om haar rugsak as bagasie in te gee by ontvangs, om haar parfuum teen die beamptes by sekuriteit te beskerm.
“Is jy seker jy wil dit nie by jou hou nie?” vra die mooi lugwaardin van Qatar.
“Nee, dankie,” sê sy, en loop verwese saam met die ander passasiers na die vliegtuig.

Intussen is Phillips besig om haar eie gat te skop. Sy het nooit verwag dat Hanna, pleks van om vir Wolf79 presiese aanduidings te gee van waarheen sy gaan, al haar spore sou doodvee nie, en sy was te besig met toetse vir haar studente om vir Hanna op die lughawe te gaan inwag en ’n bietjie intelligensie in daardie ou beginselvaste Afrikanerkoppie van Hanna te probeer inpraat. Moet nooit die preutsheid van ’n Afrikanerpisfeminis onderskat nie, maak Phillips ’n nuwe reël vir haarself, en sy gaan skryf die reël sommer op haar Facebook wall, waar sy geen kommentare kry nie.
Sy dink met verbittering daaraan dat sy, wat min of meer kan deurgaan as ’n Afrikaanse skryfster, te besig was om in Rusland Engels te gee om haar hoofkarakter in bedwang te hou. En dit was dieselfde met haar vorige twee boeke, wat sy moes skryf terwyl sy tegelyk as politieke raadgewer, kulturele raadgewer en persoonlike assistent by ’n vreemde ambassade moes werk, wat natuurlik een rede is waarom sy nooit meer as net ’n middelmatige skrywer sal wees nie. Die ander rede, erken sy ruiterlik, is bloot ’n gebrek aan talent.
Maar op hierdie oomblik is Phillips ten spyte van Hanna se onnosele besluit om die verhouding met Wolf79 te verbreek, nogtans meer bekommerd oor Hanna as oor Phillips se gebrek aan geleenthede en talent. “Ek bedoel,” sê Phillips vir haarself, “dis Hanna wat in die kak is, nie ek nie.” En wat nou in Hanna se kop moet aangaan waar sy in die vliegtuig bokant die Swartsee op pad is in die rigting van Qatar, wat op die oomblik in ’n krisis gewikkel is met Amerika se bondgenoot Saoedi-Arabië, dink Phillips, is te verskriklik om aan te dink.
Op dieselfde oomblik sit Wolf79 in ’n luukse taxi in die verkeer vanaf Sofia se lughawe op pad na Varna, en ruik aan die Diaghilev-parfuum wat hy ná sy stort in die hotelkamer in Shanghai aangespuit het.
Drie uur later herken hy die eksotiese ylang-ylang-blom in die middelnote. “Ek sien jou oor drie weke,” sê hy in sy gedagtes vir Hanna, salig onbewus van die feit dat die liefde van sy lewe hom ’n paar uur gelede verlaat het en reeds op hierdie oomblik besig is om in die lug oor sy kop na die Midde-Ooste te vlieg.

Diaghilev-parfuum word op die internet beskryf as ’n sterk en eksotiese geur wat tot agt en veertig uur nadat mens dit aangespuit het, nog aan jou geruik kan word. Omdat Hanna haastig was toe sy dit aangespuit het voordat sy die huis verlaat het om haar laaste salaris by Slava te gaan haal, het ’n deel daarvan op die syhempie beland wat sy onder haar parka aangetrek het vir wanneer sy in die Novemberweer in Suid-Afrika aankom. Toe die vliegtuig ’n uur nadat dit opgestyg het oor die Swartsee vlieg en Wolf79 die ylang-ylang-blom in die middelnote ruik, het Hanna se parfuum nog net die boonste sitrusnote bereik. Sy wonder wel of sy vanielje êrens daarin herken, wat sal beteken dat die onderste note al vaagweg begin deurslaan. Op daardie oomblik meld Wolf79 se stem hom in haar gedagtes aan om haar, ten spyte van wat sy weet, daaraan te herinner dat die parfuum hulle altyd bymekaar sal hou.
Die geur van haar parfuum word egter ’n paar oomblikke later verdryf deur die aromas van Oosterse speserye in die disse wat op trollies vir die ekonomieseklaspassasiers opgedis word. Hanna sê nee dankie toe die lugwaardin haar vra of sy vis of skaapvleis verkies en raak met haar ken naby die parfuum op haar hempie aan die slaap.
Sy droom dat die hande van God en Adam, wat Michelangelo op die plafon van die Sistynse Kapel geskilder het, haar en Wolf79 se hande is. Hoe verder die vliegtuig na die suide aanbeweeg, hoe groter word die afstand tussen die twee hande.
Op ’n stadium is daar ’n hand op haar skouer wat haar wakker skud. In die dowwe lig maak ’n lugwaardin haar wakker en vra of daar fout is. Sy sê nee, maar toe haar hand oor haar gesig gaan, voel sy haar wange is vol trane wat in haar nek af en op haar kombers loop.
“Het jy ’n nagmerrie gehad?” vra die lugwaardin.
“Nee,” antwoord sy, “dit was die werklikheid.”

Daar is net ’n uur op Doha-lughawe om deur sekuriteit te gaan en die aansluitingsvlug te kry. Die muskus- en sandelhoutondernote van die parfuum laat haar aan ’n dier in ’n woud dink terwyl sy hardloop om die regte hek te vind. Ek hoop die parfuum is nog daar wanneer ek land, dink sy met ’n onlogiese soort verbetenheid.
Ontbyt word bedien net voordat hulle in die Kaap land. Die laaste oorblyfsels van haar parfuum verdwyn onder die reuke van die vreemde, harde pasteie wat die lugwaardinne in dosies bedien, maar op pad uit die vliegtuig kan sy dit nog vaagweg ruik: ’n luierende, polities inkorrekte muskusreuk, waarskynlik gemaak van die afskeiding van ’n bedreigde dier, en miskien iets van die verrotte houtreuk van sederhoutolie.
Haar ligte rugsak is een van die eerste stukke bagasie wat op die draaiband aankom. Sy sit die sak op die grond neer, gaan hurk voor dit en ruk dit bewend oop. Die kosbare bottel van dik glas is ongeskonde. Sy trek die groot glasprop af en spuit ’n bietjie op haar pols. Toe haal sy die serp met die papawers en die handskoene waarmee sy Moskou verlaat het uit haar parka se sak, maak die parfuumbottel toe in die serp en prop dit in haar rugsak saam met die handskoene, bind die parka se moue om haar lyf en stap uit om te gaan soek na die binnelandsevertreksaal.

Die blydskap op haar ouers se gesigte toe hulle haar sien en die geur van die see laat haar vir ’n oomblik wonder of dit regtig so erg is dat sprokies nie waar word nie. “Nou kan ons ten minste bietjie kuier,” sê haar pa op sy gewone uitgesproke manier. “Laas toe jy hier was, was dit saam met ’n vark.”
Haar ma lag vrolik en sê haai, hene, mens praat nie só van mense wat jy skaars ken nie, en sy vertel dat dit ’n geluk is dat hulle wi-fi gekry het toe hulle gehoor het dat Hanna Rusland toe gaan, anders sou hulle nie eers haar boodskap gekry het nie.
Hanna, wat teen hierdie tyd heeltemal deurmekaar is van moegheid en ontbering, is vir ’n oomblik ekstaties om te hoor dat daar wi-fi in die huis by die see gaan wees, wat beteken dat sy met Wolf79 sal kan kontak maak op ander maniere as net deur die Diaghilev-parfuum, voordat sy onthou dat sy alle kontak met hom verbreek en haar e-posadres gedeaktiveer het.
Asof sy iets van Hanna se gedagtes kan lees, sê haar ma: “Ek kan ruik jy het ’n nuwe parfuum gekry. Dit ruik baie eksoties. Is dit van ’n minnaar?”
“Wolf79,” sê sy voordat sy dit kan keer, asof dit hy is wat uit haar gedagtes geklim het om homself te kom voorstel.
“Is dit oor hom dat jy teruggekom het? Het hy jou hart gebreek?”
“Nee,” sê Hanna. “Dis oor die prokureur. Ek wil nie daaroor praat nie.”

Die see weet niks van al die kak in my lewe nie, dink Hanna terwyl sy haar rugsak van die kar af dra, en hy gee ook nie om nie. Miskien sal die see my kan laat word wie ek was voordat ek geweet het daar bestaan iemand soos Wolf79.
“Het julle kos gekry op die vliegtuig?” vra haar ma.
Sy knik. “Natuurlik.”
“Was dit goeie kos?”
“Seker,” antwoord sy.
“Hoe bedoel jy ‘seker’?” vra haar ma agterdogtig.
“Ek was nie honger nie.”
“Kom drink eers tee,” sê haar ma. “Jy lyk bleek.”
Sy drink ’n koppie tee sonder suiker of melk, en nou begryp sy eers hoe dors sy was. Oolong, onthou sy terwyl sy ’n tweede en derde koppie bitter tee inskink. Dit was die tee wat sy saam met Wolf79 gedrink het. Dit is gemaak van blaartjies wat in klein balletjies opgerol is en wat mens ’n paar keer ná mekaar kan gebruik. Dit het ’n melksmaak selfs al is daar nie melk in nie, wat die rede is hoekom mens dit milky oolong noem. Ná die tyd kan mens die blaartjies oopvou in jou hand.
Die herinnering aan milky oolong en aan Wolf79 maak haar bewus van ’n pyn wat uit haar hart in haar keel opstoot en haar laat wonder of sy dit gaan regkry om op te staan en deur die klein woud wat die huis omring af te loop na die see. Sy dink daaraan dat sy seker nooit weer milky oolong sal drink nie, tensy China, waar Wolf79 op die oomblik is, haar volgende TEFL-bestemming is. Sy dink aan ’n onbekende land waarin die enigste belangrike mens op aarde een van soveel miljoene is. So groot as wat die wêreld is, dink sy, is dit asof daar nêrens vir my ’n plek is nie, behalwe in die bed van die prokureur, wat die plek op aarde is waar ek die graagste nié wil wees nie.

Die seewater oor haar polse waar sy na skulpe gryp in die vlak water en water skep om haar trane af te was met ’n see vol trane, doen nie veel om die geur van die Diaghilev-parfuum wat sy weer op die lughawe aangespuit het, te verwyder nie. Selfs in die woud waardeur sy terug huis toe loop, is dit asof die reuk van verrotte boombas een word met die sederhout van die parfuum se onderste note, wat geïnspireer is deur die dekadente en briljante Belle Époque-impresario Diaghilev.
Terug by die huis konnekteer sy haar iPad met die wi-fi wat haar ouers by die see gekry het, en google die bestanddele van die Diaghilev-parfuum, asof sy daarin ’n boodskap van Wolf79 verwag. Sy herken al die boonste sitrusnote en die meeste van die middelste blomnote, veral die eksotiese, soet ylang-ylang-blom wat eintlik met laventel getemper moet word maar in hierdie parfuum direk gekombineer word met die bashoutreuke soos seder- en sandelhout. Wat sy nie ken nie, is die olie wat die sivetkat afgee om sy gebied af te baken, en wat in parfuum gebruik word om liefde en wellus op te wek. Baie van die sivetkatte, lees sy, word in die sub-Sahara van Afrika aangetref.
“Ek dink ek het eenkeer so ’n soort kat in die woud hier onder op pad na die see gesien,” sê sy in haar gedagtes vir Wolf79, maar sy maak hom stil toe hy wil antwoord.

Die aand is daar ’n wildspastei. Sy weet dat haar ma dit spesiaal vir haar koms gemaak het.
“As ek nie eet nie,” verduidelik sy skielik hardop aan haarself waarom sy nie haar mond aan kos wou sit op die vliegtuig nie, “sal ek miskien ophou bestaan en weer deel word van die Russiese sprokie.”
Haar pa frons effens, maar hy laat dit aan haar ma oor om te antwoord. “Jy was altyd ons dromerkind, maar as jy nie eet nie, sal jy nie eers jou eie sprokie kan droom nie.”
Sy sug. “Wat gaan ek met my lewe doen, Ma?”
“Bly hier,” sê haar ma, “totdat jy weet.”
“Maar ek kan nie net sit en niksdoen nie.”
“Bak koekies,” antwoord haar ma, “en gaan verkoop dit op Grootbrak se mark.”
“Koekies,” sê sy met ’n platterige stemtoon, maar dit voel nietemin asof sy die opsie moet oorweeg.
“Of tuisgemaakte sjokolade,” sê haar ma. “Jy kan ’n kursus in die Kaap by Lindt gaan doen.”
“Miskien,” sê sy terwyl sy haar bord hou vir ’n tweede stuk pastei. “Donkersjokolade met ’n vodkavulsel. Hel, maar ek was honger.”

Dié aand roep sy haar pa om ’n skerpioen onder die kas in haar kamer te kom vang: een van die giftiges met die dik sterte en klein angels. Sy verstaan nou eers hoe sy die naggeluide gemis het in Moskou, veral nadat die voëls weggevlieg het na die suide: langasemsprinkane, uile, paddas, krieke, die wind in die takke buite, die geluid van die see deur haar oop kamervenster, die wete dat sy die volgende oggend wakker gemaak gaan word deur suikerbekkies en loeries, dat sy deur haar venster sal kan lê en kyk na die dolfyne en walvisse wat kom en gaan. Asof alles nog altyd presies so was, asof daar niks gebeur het nie.

Maar die see kry nie die geur van die parfuum uit Moskou afgewas nie en sy huil in haar slaap oor haar oranje katjie wat haar uit die woonstel wou volg die laaste dag, en Wolf79 begin nou in haar gedagtes op alles kommentaar lewer, en sy kry hom nie stil nie. Sy dink dat hy dalk stil sal word as sy ophou om die parfuum te dra wat haar aan hom herinner, maar sy weet voor haar siel dat sy dit nie gaan regkry nie.
Hy kyk saam met haar na ’n walvis wat naby die strand kom kalf, hy vra hoekom is die sterre in hierdie land so luidrugtig, en hoekom klink die wind soos ’n vrou wat huil, hy vra vir haar om die verkyker te bring sodat hy kan kyk na ’n skip wat op pad is na die hawe in Mosselbaai, hy gaan saam met haar na PEP Stores in Grootbrak en lag sy gat af vir die shorts en T-shirts en grasgroen tekkies wat sy koop, maar hy gaan saam met haar in die aanpaskamer in en sê selfs in hierdie klere lyk sy mooi.
Sy vra vir hom watter deel van fokkof verstaan hy nie. Hy sê hy verstaan geen deel daarvan nie. Hy lyk effens verward toe hy dit sê, soos wanneer sy ’n Engelse grammatikareël verduidelik wat nie vir hom sin maak nie.



124
Sy besluit om vir haar ma ’n geskenk uit Moskou te maak omdat sy nie een kon saambring nie. Sy maak ’n miniatuurwaterverfskilderytjie van die koepels van ’n katedraal in ’n sneeulandskap, wat sy die laaste dag deur die vensters van die taxi gesien het op pad na die lughawe. Sy koop ’n handgeblaasde glasbotteltjie by ’n hippie op die mark in Grootbrak, plak die skilderytjie bo-oor en verf ’n laag vernis oor. Dis ’n parfuumbottel, sê sy vir haar ma. “Dis hier gemaak, maar dit kom uit Moskou.” Haar ma sê dis pragtig, sy moet meer sulke bottels maak, en ’n parfuum ontwerp om daarin te sit. Sy dink dis ’n goeie idee, want op dié manier sal sy dalk die Diaghilev-parfuum kan namaak en dan hoef sy nie bang te wees dat dit sal opraak nie. Veral as die kat wat sy as kind in die woude gesien het, regtig ’n sivetkat was.
Dis asof haar lang hare vinniger groei by die see, en haar oë agter die donker wimpers en wenkbroue lyk flitsend groen teen haar vel wat nou heuningbruin is.
Só begin sy daarvan droom om ’n beach bum-parfuummaker te word wat van nou af maar in haar drome sal leef saam met Wolf79, aangesien hy geen deel van die woord fokkof verstaan nie, en sy sê vir hom dat haar sprokie kwalik swakker as Phillips s’n kan wees, waarmee hy saamstem, voordat hy haar in die vlak branders soen.
Op ’n dag word sy deur ’n spinnekop gebyt terwyl sy in die reënwoud op haar maag rondseil op soek na die sivetkat se reuk.

Die prokureur, wat ook maar Trompie-boeke gelees het in sy jeug, het sy eie Boksombende saamgestel uit die slegstes van sy broers, seuns en dodgy kollegas, geklee in two-tone-hemde vir die jagekspedisie waarheen hulle op pad is en afgerond met ’n mank pit bull sonder tande wat darem nog kan ruik, en wat suspiciously baie na die prokureur se broer lyk.
So toe Hanna op haar fiets met ’n mandjie vol handgeblaasde glasbotteltjies van die mark op Grootbrak af terugkom, sien sy skielik in die vensters van die gehuurde Toyota 4x4 presies daardie gesig wat sy net in haar ergste nagmerries sien: die gesig van die prokureur agter die stuurwiel. Vir ’n oomblik kyk hulle reg in mekaar se oë, en daar is geen twyfel by enige van die twee dat hulle mekaar herken het nie. Die prokureur slaan remme aan, en Hanna spring van haar fiets af en laat dit teen die afgrond na die woud af val dat mens net glasbotteltjies hoor kletter. Sy maak teen die afgrond af gatskoon die woud in met die spul onfikse boereverneukerprokureurs en hulle hond, wat ten spyte van sy mankheid vinniger as hulle is, almal agter haar aan. Hanna, wat nie weet dat die hond sonder tande is nie, klim in ’n boom om van hom weg te kom. Die hond staan met die laaste van sy vegtersinstinkte onder die boom en grom. Toe die boereverneukerbende by die boom kom, begin die prokureur verwoed op en af spring om die tak waaraan sy op genade hang te probeer bykom. Uiteindelik kom die ligste van die bendelede na vore met die plan dat hy die tak sal bykom as die prokureur en ander bendelede hom optel. Met ’n gesteun en gekreun reik hy uit na die tak en ruk die wilde rooikop Mélisande aan haar hare uit die boom sodat sy op haar gat op die grond neerslet. Tussen die gille en kreune en steune deur hoor mens skaars die geluid van haar PEP Stores-kortbroek wat by die agterste naat in twee skeur. Sy gil toe die hond haar teen die grond platspring, maar tot haar verbasing lek hy haar in die gesig pleks van om haar te probeer verorber. Die prokureur skop hom in die sy dat hy tandeloos tjank en ruk vir Hanna uit die modder op. Sy gooi ’n hand vol modder in sy gesig terwyl sy sis: “Jy’s nog net so ’n vark soos altyd.” Die oomblik van verbasing en die modder in sy oë gee haar ’n kans om los te ruk, maar voordat sy op die vlug kan slaan, kry die res van die bende haar beet. In die tevergeefse geveg wat volg, is dit vir ’n oomblik asof sy die sivetkat iewers in die woud kan ruik. Sy’s te swak om met die gespartel vol te hou en uiteindelik word sy na die 4x4 gesleep, waar hulle haar tussen hulle laat sit.
“My parfuum,” onthou sy skielik hardop. “Ek smeek julle om my toe te laat om my parfuum te gaan haal. Daarsonder kan ek nie droom nie. Ek belowe dat ek altyd by jou sal bly.”
“Ja, sure,” antwoord die prokureur. “Noem my sommer Kersvader,” waarop die bende hard lag.
Van daardie oomblik af besef Hanna dat haar droom van Wolf79 vir ewig verby is, en ’n see van trane begin onkeerbaar oor haar wange stroom terwyl sy saam met die bende op die hoofweg ry waar die laaste stukkies see afgewissel met kranse en damme waarop eende dryf by haar verbyflits op pad na die George-lughawe.

Nou kom die prokureur eers agter dat een van Hanna se groen PEP Stores-tekkies met die gespartel in die modder agtergebly het. Hy hou stil en klim uit. In die bak grawe hy in ’n tas en kom terug met ’n lelike roomkleurige handdoek wat ruik of die liggaamsreuke wat dit die afgelope paar dae moes absorbeer, begin muf het. “Bind dit om jou voet,” sê hy, “anders gaan mense op die lughawe wonder hoekom dra jy net een skoen.”
Asof hulle nie gaan wonder hoekom ek heeltemal vol modder is nie, dink Hanna tussen die trane deur. Sy ignoreer die prokureur se opdrag. “Wil jy nou al gebliksem word!” gil hy. ’n Bendelid druk haar vas terwyl ’n ander een die grillerige, klam handdoek om haar voet bind.
Die prokureur het vir haar ’n vervalste ID-dokument gereed om saam met haar kaartjie te wys. Die vrou wat hulle inboek vra of daar fout is, hoekom huil Hanna so, waarop die prokureur antwoord dat sy stout was en nou huil oor die pak wat sy gaan kry wanneer sy by die huis kom. Die hele tyd staan die bendelede naby haar om te keer dat sy wegkom, met die uitsondering van die een wat die mank hond in sy hok by die spesiale bagasie gaan inboek het. Hanna besluit dat sy nooit weer gaan ophou huil nie. Op die loopplank op pad na die vliegtuig raak sy bewus van ’n koue wind op haar boude, en sy verbeel haar sy hoor iemand agter haar lag, en nou raak sy eers bewus van die skeur in haar PEP Stores-broek waaronder daar ’n helderpienk bikinibroekie uitsteek wat sy by dieselfde winkel gekoop het. Sy swaai haar lang hare oor haar boude en herinner haar daaraan dat sy ten spyte van die pyn in haar hart haar laaste bietjie waardigheid moet probeer behou deur seker te maak haar hare bly deurentyd oor haar rug en boude hang.
Op geen stadium tydens die vlug hou sy op om oor Wolf79 te huil nie.

Intussen is Phillips so bedonderd oor nog ’n manuskrip wat sy moes weggooi, dat nie eers die klank van kerkklokke wat gedemp word deur berge sneeu en die weerkaatsings van Kersliggies wat in die ysige nagte haar pad deur die park in Kropotkinskaya aandui, haar bui kan verbeter nie.
Om alles te kroon is sy twee nagte voordat die prokureur vir Hanna gevange geneem het, wakker gemaak deur ’n sterk hand op haar keel in ’n stad wat sy geglo het so veilig is dat sy vir altyd hier sou kon bly. Toe haar oë oopgaan, het sy in die lig van die straatlamp in Wolf79 se swart Slawiese Nureyev-oë vasgekyk. Hy het ’n swart mus van pels op sy kop gehad. “Liewe fok,” het Phillips deur die slaap gesê. “Ek het nog nooit sulke kak hoofkarakters in ’n boek gehad nie. Die een maak gatskoon na wie weet waar en die ander een kom verwurg my in my bed.”
Dit het nie juis gelyk of Wolf79 haar jammer kry nie. Sy hand het op haar keel gebly, en sy greep het net effens verslap. “Waar is sy?” het hy gevra.
“Ek sê jou, ek weet nie,” het Phillips gesê, “maar as jy jou hand van my keel afhaal, kan daar dalk bietjie bloed by my brein uitkom sodat ons saam na moontlikhede kan kyk.”
Hy het sy hand van haar keel afgehaal en haar hardhandig teen haar kussing regop geruk. Haar bedlamp het aangegaan. Agter hom was daar drie reuse, het sy nou gesien, met swart leerbaadjies en sneeustewels en pelsmusse en kettings om hulle nekke.
“Die prokureur het gereël dat sy reguit na hom toe vlieg,” het sy geantwoord. “Ek neem aan sy is terug by hom.”
“Sy is nie daar nie,” het hy gesê. “Ek het haar reeds gaan soek. Ons het rondgesluip in sy huis. Hy was daar, maar sy was nêrens.”
“Sjoe,” het Phillips gesê, “was jy reeds Suid-Afrika toe? Indrukwekkend. En ek moet sê, jou Engels is deesdae goed.”
Hy het haar gegryp en haar skouer geruk. “Geen tyd vir praatjies.”
“Jammer,” het sy gesê. “Ek kan verstaan dat jy nogal omgekrap is. Luister, ek dink as sy nie daar is nie, is sy waarskynlik by haar ouers. Vind uit of sy dalk haar kaartjie verander het. Slava sal vir jou kan uitvind.”
“Ek gaan daardie Slava weer slaan,” het hy gesê. “Waar is haar ouers?”
“Het jy vir my ’n pen?”
Hy het ’n pen uit sy sak geruk en sy het ’n notaboek op haar bedkassie beetgekry. “My bril.”
Hy het die bril wat op die bedkassie lê in haar rigting gestoot.
“Jy vlieg na Kaapstad of Johannesburg,” het sy beduie terwyl sy skryf. “Van daar af na George, met ’n binnelandse vlug. Jy kan op die lughawe ’n kar huur.” Toe teken sy ’n kaart van George af, waarvandaan hy die Mosselbaai-pad moet vat en afdraai by Heroldsbaai tot waar hy presies by Hanna se ouers uitkom en op die sirkeltjie voor hulle huis stilhou.
Hy het iets in die rigting van die bende geblaf. Die lig het afgegaan en die hele spul het in die donker verdwyn, en Phillips het gemompel wtf, party nagmerries is net erger as ander, om van nagperde nie te praat nie.



128
Ongelukkig vir die prokureur en gelukkig vir Hanna is daar nogal baie dinge wat verkeerd kan gaan op die lughawe O.R. Tambo. Terwyl Hanna, wat natuurlik geen bagasie het nie, langs die bende wat op die oomblik meer op hulle bagasie as op haar konsentreer staan en huil, is daar skielik ’n geskree uit die rigting van die prokureur se broer, toe die amptenaar by die spesiale bagasie vir hom ’n hok met ’n histeriese foksterriër bring in plaas van die pit bull wat sy dodgy eiendom tussen Pretoria en Magaliesburg moet bewaak. Nêrens is daar ’n teken van die pit bull nie, en die ontstelde bende vergeet skoon van Hanna terwyl hulle op die ongelukkige amptenaar afstorm.
As Hanna nie soos ’n gemolesteerde meermin gelyk het nie en as sy nie nog steeds hulpeloos gestaan en huil het nie en as sy ’n enkele sent geld by haar gehad het, sou sy waarskynlik daardie oomblik gekies het om gatskoon te maak. Maar wat sy in stede daarvan doen, is om te voel aan die selfoon wat wonderbaarlik in haar PEP Stores-kortbroek se binnesak gebly het en wat die prokureur wonderbaarlik vergeet het om by haar af te neem. Sy onthou nou dat sy dit reeds op Grootbrak afgeskakel het voordat sy met die mandjie vol parfuumbottels op haar fiets in die pad geval het omdat sy die klein hoeveelheid lugtyd wat sy oorgehad het, wou spaar vir ’n noodgeval. “Nou is daardie noodgeval,” sê sy vir haarself, en skakel die foon ongemerk binne-in haar broeksak aan, met haar een oog op die bende wat nou besig is om ’n nuwe vlak van histerie te bereik terwyl daar vir hulle verduidelik word dat die pit bull op George-lughawe deur die SPCA gekonfiskeer is omdat sy hok te klein was, sy dokumente verkeerd was en hy in ’n verwaarloosde toestand was, en dat hy reeds ná ’n Facebook-veldtog aangeneem is deur ’n diereliefhebber wat van plan is om vir hom valstande te laat maak en hom ’n gelukkige oudag te gee.
Die oomblik wat die foon aan is, lui dit dadelik. Met haar oog nog steeds op die bende ruk Hanna dit uit. “Hallo, Ma.”
“O, Hanna!” roep haar ma. “Wát het van jou geword? Die bure het hier aangekom met jou fiets, ons was nou net van plan om polisie toe te gaan, en hier het ’n pragtige man aangekom met ’n klein katjie en drie reuse, en hy sê sy naam is Wolf79 …”
Toe sy die naam Wolf79 hoor, is sy vir ’n oomblik seker sy gaan flou word, maar sy ruk haar reg. “Ma,” sê sy, “ek kan nie praat nie. Die prokureur het my ontvoer, ek is op die lughawe in Johannesburg, hy gaan my nou na sy huis toe neem …”
Die volgende oomblik hoor sy Wolf79 in sy Margaret Thatcher-Engels sê: “Asseblief, mag ek?” en toe skielik dieselfde stem in goeie Boereafrikaans: “Hanna, ek gaan die prokureur kom moer.”
“Wolf79!” roep sy. “Wie het jou in Afrikaans leer vloek?”
“Dit was jou pa. Ek gaan nou vlieg. Moenie bang wees nie, ja? Ek sal kom.”
“Asseblief, bring my parfuum saam …” Maar op daardie oomblik gaan die foon dood en die bende kom bakleiend aan. Die prokureur is so betrokke by die pit bull-saga dat hy nie daaraan dink hoe vreemd dit is dat sy nie probeer wegkom het nie en dat daar pleks van trane ewe skielik ’n godsalige glimlag op haar gesig is. Eers toe hulle al hulle bagasie het en deur die deure na die terminale loop, onthou hy weer van haar. “Ek koop vir jou ’n nuwe hond, ou Mike,” sê hy, in ’n goeie bui by die vooruitsig aan sy tuiskoms saam met Hanna, vir sy broer wie se waghond binnekort met valstande op een of ander goedige siel se skoot gaan sit. “Ons eerste prioriteit is nou om die bitch hier in ons midde by die huis te kry.”

Die tweede ding wat verkeerd gaan op die lughawe O.R. Tambo is dat die prokureur nie weet waar de fok hy sy kar geparkeer het toe hy en sy bende die vliegtuig George toe geneem het nie. Hulle is almal doodseker hulle het die kar in een van die buitenste parkeerareas gelos, maar hulle loop van een parkeerarea na die ander en sien die kar nêrens. Hanna drentel maar ewe gedweë agter hulle aan met haar een groen tekkie en haar stukkende broek. Terwyl ons hier sukkel, dink sy, is Wolf79 en sy lyfwagte seker al op die volgende vlug van George af. Sy dink daaraan dat daar vier verskillende lugrederye tussen George en O.R. Tambo vlieg en dat Wolf79 die eerste bo die goedkoopste vlug sal kies.
Die laaste sonstrale is besig om te verdwyn en die donkerte maak dit nie makliker vir die prokureur om sy kar te kry nie. Uiteindelik kom ’n swart man met ’n netjiese donker pak klere hulle te hulp met ’n flits. Hy oorhandig so ewe ’n rekening van R200 vir sy diens om hulle te help om hulle kar te kry. Die prokureur betaal dit ewe bemoerd. Die man loop vir omtrent tien minute met die flits en lig op elke denkbare registrasienommer, behalwe die prokureur se kar s’n. Toe gaan die flitslig skielik af en die man is weg.
“Die fokken kar is sweerlik gesteel!” roep die prokureur rasend. “Ek sal dit moet gaan aanmeld …” En so skuifel die verslonste groepie weer terug na die lughawegebou, waar hulle in ’n lang tou moet wag voordat die prokureur die diefstal kan aanmeld.
Die beampte vra vrae soos “Waar was die kar geparkeer” en “Van wanneer af” en “Het die prokureur nie gesien dat geen kar vir langer as vier ure buite geparkeer mag word nie?” Die prokureur sê nee, hy het nie die kennisgewing gesien nie, maar Hanna ken hom goed genoeg om te weet dat hy dit wel gesien het, maar sy gat daaraan afgevee het.
Die beampte sê vir die prokureurgroepie, waarvan Hanna tot haar spyt nou een is, hulle moet eenkant toe staan sodat ander mense gehelp kan word terwyl die beampte deur ’n lys gaan. “Hier is dit,” sê hy uiteindelik. “Die kar is nie gesteel nie. Dis geskut by die vragafdeling in Voortrekkerweg omdat dit op ’n onregmatige plek gestaan het. Julle kan dit daar gaan kry nadat julle ’n boete betaal het.”
“Fok,” roep die prokureur, “hoe moet ons daar kom?”
Die beampte haal sy skouers op. “Taxi. Drie duisend rand, asseblief.”
So slet die spulletjie in ’n taxi af na die vragafdeling in Voortrekkerweg, maar die taxibestuurder, wat verkeerd verstaan het, slet met die snelweg verby Voortrekkerweg en ry omtrent halfpad Pretoria toe voordat hy kans kry om om te draai.

Uiteindelik kry die prokureur sy kar. Nou sit die bende vir haar ’n paar handboeie aan en bind haar voete, waarvan een kaal is en een ’n groen PEP Stores-tekkie dra, met die stink handdoek aan mekaar vas. In die klein ruimte van die kar raak die stank van die handdoek tussen die bendelede se asems vir haar ondraaglik. Sy sê verskoon my, ek dink ek gaan kots, maar hulle weier om stil te hou, so toe kots sy bo-oor hulle.
Die prokureur sê: “Stop hierdie kak van jou. Jy gaan ’n helse pak slae by my kry, jou stoute klein wegloperhoer. Waar is my ring?”
Sy antwoord: “Ek het die ring verloor. Dit was van die begin af te groot vir my. Jy het dit vir die vet vingers van jou vorige verloofde gemaak.”
Hy sê: “Jou fokken klein liegbek, ek gaan jou verskriklik hard moer.”
Die twee mans wat aan weerskante van haar sit, sug en steun en maak geluide asof hulle ook wil kots weens die kotswalms wat hulle omring.
In Pretoria moet die prokureur deur die hele stad ry om sy bendelede te gaan aflaai. Dis ná middernag toe hulle uiteindelik by die prokureur se huis kom.

By die prokureur se huis sien sy daar is groot veranderinge aangebring: Hy het ’n nuwe sekuriteitshek gekry en daar is tralies reg rondom die huis. Hy lyk of hy dink hy’s belangrik toe hy die afstandbeheerder uithaal om die hek oop te maak en weer toe te maak. Hy hou stil voor die huis.
“Uit,” sê hy vir Hanna, en sluit die kar se deure sentraal oop.
“Hoe?” vra sy. “Ek is vasgebind.”
“Lyk my nie jy verstaan dat ek die moer in is vir jou nie!” gil hy.
“Nee,” sê sy, “hoekom sal jy wees? Dis jy wat my Russiese loopbaan probeer vernietig, nie ek joune nie. Maar ek is ook nie kwaad vir jou nie, want jy gaan dit nie regkry nie, jou arme siek fok.”
Hy spring uit die motor, ruk haar uit en laat haar buite val sodat sy haar knieë deurskuur op die sement, en skop haar in haar rug.
“Beweeg!” skree hy. “Loop op jou knieë en elmboë na ons slaapkamer.”
“Nie ’n manier nie,” antwoord sy, “ek bly net hier lê.”
Sy stem bulder deur die buurt soos wat hy roep na die tuinier in die bediendekamer agter die huis, wat met groot oë aangehol kom. Oral in die buurt gaan daar ligte aan in die huise van bure wat wakker geskree is.
Hanna sorg dat haar selfoon ongemerk uit haar kortbroek se sak val voordat hulle haar optel, omdat sy nie wil hê hy moet daarop sien van haar ma wat gebel het nie.
“Help my dat ons hierdie hoer na die slaapkamer dra,” sê hy vir die tuinier.
Hulle gooi haar op die Joshua Doore-bed in die slaapkamer neer. Bokant die bed hang daar ’n sweep aan ’n haak in die muur.
Hy skuif haar hare eenkant toe en begin die klere wat sy aanhet van haar lyf af sny. Af en toe steek die skêr in haar lyf, maar dit pla hom duidelik min. Hy gooi alles wat hy van haar lyf af sny op ’n hoop neer, tel dit op en gaan gooi dit in die vuurherd. “Jy’t nie klere nodig hier in die huis nie,” sê hy, “en jy gaan nêrens anders heen nie.” Toe gooi hy ’n vuurhoutjie in die hoop klere.
Sy kyk hoe haar PEP Stores-klere en sy stink handdoek in die vlamme verdwyn. Vir ’n oomblik verbeel sy haar sy sien iets by die venster beweeg. “Wolf79 gaan jou hard moer,” sê sy vir hom.
“Haha,” sê hy, “lyk my jy het die storietjie van Rooikappie en Wolf bietjie verkeerd gekry, of hoe, my stupid klein bitch?”
Sy haal haar skouers op. “Moenie later kla dat ek jou nie gewaarsku het nie, Vader Krismis.”

Hulle sit en kyk na die vlamme totdat alles uitgebrand is. Toe spring hy op, ruk sy broek af en gryp die sweep van die haak aan die muur. “Suig my voël terwyl ek jou bliksem!” gil hy.
“Fat chance,” antwoord sy, “ek’s lankal nie meer jou hoer nie.”
Hy storm op haar af. Die eerste hou val op haar neer. Sy ruik die bloed uit die sny wat die sweep op haar rug en boude gemaak het, en sy weet hy ruik dit ook. Sy draai haar kop asof sy nou bereid is om sy voël te suig, maar toe hy na haar toe draai, maak sy ’n gwel soos wat sy die Russiese mans aan die begin van die winter sien doen het en pos dit reg in sy oog. Die oomblik toe die gwel sy oog tref, is daar ’n moerse slag, asof die huis inmekaar gaan tuimel. Toe staan Wolf79 in die deur. Hy is doodsbleek en sy Nureyev-neusvleuels bewe so erg dat Hanna bang is daar gaan vuur begin uitkom. Agter hom staan daar drie reuse met kaalgeskeerde koppe, in swart jeans en moulose swart T-hemde met kettings om hulle nekke. Die voorste een hou ’n videokamera oor sy skouer.
Die prokureur gryp sy pieletjie in sy hande. “Ag, help my tog, Mammie,” tjank hy.
Wolf79 lig sy vuis en bliksem hom dat hy oor die vloer skuif. “Ek sweer ek het nie bedoel om haar seer te maak nie,” pleit hy terwyl hy orent kom. Toe moer Wolf79 hom van die ander kant af en hy skuif in die ander rigting oor die vloer. Ná die tweede hou probeer hy nie orent kom nie. Hy lê en tjank en slobber op die vloer.
“Die sleutel vir die boeie,” sê Wolf79 in goeie Engels.
“By die ingang aan ’n haak,” snik die prokureur, “die klein sleuteltjies.” Wolf79 praat in Russies met die agterste reus, en dié verdwyn in die gang en kom terug met die sleutels vir die boeie. Die prokureur kom weer orent, maar Wolf79 skop hom op sy gat sodat hy val en bly lê. Wolf79 en twee van die reuse maak vir Hanna los terwyl die derde een ’n oog hou oor die prokureur wat soos ’n baba lê en tjank.

Toe Hanna los is, trek Wolf79 sy hemp uit en trek dit vir haar aan. Onder die hemp het hy ook, net soos sy reuse, ’n moulose T-hemp aan. Wolf79 neem Hanna in sy arms. “Ek is so bly ek het jou gekry …”
Sy sê iets terug maar hy kan haar nie bo die prokureur se getjank hoor nie.
“Hei!” skree hy en skop in die prokureur se rigting. “Stilte, ons wil praat.”
In die paar sekondes wat die prokureur stil is, sê Hanna vinnig: “Ek is ook baie bly jy het my gekry, Wolf79, maar nou het ek ’n effense pis.”
Hy glimlag liefdevol en los haar. Sy hol in die gang af. Wolf79 se neusvleuels gaan opnuut aan die bewe toe hy die bloedhaal op haar agterlyf deur die hemp sien syfer.
Toe sy terugkom, is die reuse besig om die prokureur vas te maak met die handboeie, wat te klein is vir hom. Hy lyk komieklik met die korterige two-tone-hemp by sy kaal gat. Hanna sê vir Wolf79: “Ek voel ’n bietjie duiselig.” Hy vang haar in sy arms toe sy flou word en gaan tel haar in ’n swart Volvo wat buite die prokureur se huis staan. Terwyl sy bykom, merk Hanna op dat die prokureur se sekuriteitshek waardeur hulle vroeër ingery het, nou heeltemal weg is. Agter die swart Volvo staan daar drie reusemotorfietse. Toe hoor sy ’n sagte miaau wat soos “hallo” klink uit ’n katmandjie op die agterste sitplek. Sy vergeet heeltemal van die sweephaal en duik oor na die agterste sitplek. “Diaghilev,” roep sy, “ek het so oor jou gehuil!”
Wolf79 en die reuse bind die prokureur sonder broek aan die boom buite sy huis vas. Daarna salueer die reuse hom een vir een en sy hoor Wolf79 in sy Margaret Thatcher-Engels sê: “Baie dankie, ons het vroeër vanaand ’n baie goeie video van jou deur jou kamervenster gemaak.”
Wolf79 kom klim by Hanna in die kar, maar net voordat hy die kar aanskakel, spring hy weer uit. Hy hardloop na die prokureur se posbus en gryp ’n pispot wat op ’n sementpaal langs die posbus vasgemessel was, ruk dit uit die muur, gooi die vetplant wat daarin gegroei het in die straat en druk die pispot onderstebo op die prokureur se kop. “Da sveedaneeya,” sê hy die woord wat in beleefde Russies “totsiens” beteken.
“Dankie, Wolf79,” sê Hanna. “Ek het daardie pispot van dag een af gehaat.”

Wolf79 ry om die blok en gaan hou in ’n afgeleë straat teen die berg stil. “Is alles reg?” vra hy vir Hanna.
Sy knik. “Die sweepsny brand ’n bietjie en ek is bang dit maak ’n bloedhaal in die kar en ek raak bebliksem as ek daaraan dink, maar die pispot op die prokureur se kop is vir my ’n troos.”
Hy klim uit en haal ’n slaapsak uit die kattebak en sit dit agter Hanna. Hy vra: “Kan jy aan enige plek dink waar ons vir die nag kan oorbly? Verkieslik iemand wat jy ken. O ja, ek het jou selfoon voor die prokureur se huis opgetel.”
Hanna neem die selfoon by hom en gaan deur die nommers. “Hierdie een,” sê sy. “Liekie Fouché. Sy bly op ’n hoewe buite die stad waar ander kunstenaars bly. Mense wat dringend slaapplek nodig het, gaan altyd daarnatoe.”
Hy bel die nommer wat sy vir hom dikteer op sy monsterselfoonhorlosie en hou dit teen haar oor. “Dis Hanna,” sê sy. “Miskien onthou jy my nie meer nie?”
’n Gelag aan die ander kant: “Natuurlik onthou ek jou. Phillips het vir my gesê julle kom hier oorbly vir die nag.”
“O, het sy dit klaar gereël?” Hanna dink: Vir ’n verandering het sy haar werk gedoen in plaas van om alles aan haar karakters oor te laat, maar sy sê dit nie want sy het iewers gehoor dat Phillips en Liekie familie is.
Liekie Fouché sê: “Die drie lyfwagte kan in die beeldhouer Guy du Toit se studio slaap. Hy bly reg langs my. Dis alles gereël.”
“Baie dankie,” sê Hanna. “Ons sien jou oor ’n rukkie.”
Wolf79 druk die monsterhorlosie aan sy arm dood en skakel die motor aan. “Draai regs,” sê Hanna. En by Soutpansberg sê sy: “Draai weer regs.”
“Regs in Gordon, weer regs, twee keer links. Links in die grondpad, regs in die veld in,” waar die hase rondspring en die uile op ’n mens afpyl en klippe aan die bome groei en die lyfwagte op hulle motorfietse ekstaties gil in die Afrikanag. Mens sien nie die huis tussen die bome en bamboes en struike en rankplante nie, maar Liekie Fouché kom uit met ’n flits. Die lyfwagte probeer tevergeefs om hulle ekstase te beteuel. Die honde blaf.

Wolf79 help Hanna eerste uit, tot in die huis waar hy haar versigtig op die bank laat lê voordat hy vir Diaghilev en ’n wieletjiestas uit die kar bring.
“Fok, hy’s mooi,” sê Liekie Fouché in Afrikaans vir Hanna. “En dis die oulikste katjie. Ek het vir julle kos en ’n bed gereed.”
Die lyfwagte begin hulle klere uitruk, verdwyn in die visdam en kom ná ’n rukkie weer boontoe met paddaslyk en weerkaatsings van die maan op hulle kaalgeskeerde koppe. Guy du Toit lei hulle na sy studio vol reusehase van brons, en gee vir hulle hamburgers en bier. Die Russiese reuse vat hulle kos en gaan sit kaal op die dek en sing.
Toe Wolf79 terugkom, bring Liekie Fouché vir hulle elkeen ’n bord pasta met seekos, en ’n bottel rooiwyn. “Ek is fokken honger,” sê Hanna in Engels sodat Wolf79 ook kan verstaan. “Ek het by die see laas geëet.”
Terwyl hulle eet, sê Wolf79 vir Hanna: “Hier is my planne vir die res van hierdie nag. Ons gaan stort, daarna versorg ek die wond op jou rug, daarna gaan skryf ek my toets, daarna merk jy dit, daarna raak ons verloof.”
“Watse toets, Wolf79?”
“My Engelse toets waarmee jy so ’n obsessie het.”
“Waar gaan jy nou die toets in die hande kry?”
“Dis op my horlosie. Slava het dit vir my aangestuur in ruil vir een swart oog in plaas van twee. Sodra ons terug is in Rusland, sal hy na ons woonstel toe kom en jou om verskoning vra oor hoe hy jou behandel het.”
Hanna neem Wolf79 se groot hand in haar maer handjie. “Hierdie vuisies van jou kort ’n vakansie,” sê sy ewe moederlik. “Jou kneukels is al op plekke stukkend.”
Hy knipoog vir haar.
“En wat hoor ek van ’n verlowing?” vra Liekie Fouché.
“Ons vier dit met hierdie heerlike wyn en pasta,” sê Wolf79. “Dis ’n mooi ring wat ek in my sak het. As Hanna ja sê, sal jy dit môreoggend sien.”
Liekie Fouché kyk na Hanna. Sy sê: “Ek dink daar’s ’n goeie kans dat sy ja sal sê.”

“Wat gaan ek doen?” vra Hanna waar sy onder die stort probeer om die bloed wat hard geword het op Wolf79 se hemp van haar lyf af te kry. “Ek het absoluut niks om aan te trek nie.”
Wolf79 staan langs haar en help haar versigtig om die bebloede hemp van haar lyf af te kry. “Ek het gesien hoe min klere het jy ingepak, toe koop ek ’n paar toeriste-T-hemde en ’n paar rooi espadrilles op die lughawe. Ons kan van die T-hemde ook as geskenke gebruik. Ek dink dit sal groot genoeg wees dat jy dit soos kort rokkies sal kan dra totdat ons vir jou meer klere gekoop kry.” Hy draai haar toe in ’n sagte handdoek.
Liekie Fouché se studio is vol skilderye van wolke en in party van die wolke kruip daar engele weg. Wolf79 laat Hanna op haar maag lê en hy haal ’n noodhulpkissie en ’n paar eenders verpakte T-hemde uit sy tas. Hy smeer antibiotiese salf aan die sweepsny en skaafplekke op haar knieë en bind ’n verband om haar lyf.
Daar is vier T-hemde: een swarte met reuse- goue en silwer koepels, een met pensketsies van klein wolfies in ’n woud, een met ’n ikoon van ’n engel voorop, een van die metrokaart in Moskou. “Dit is baie mooi,” sê Hanna, “ek dink ons moet die een met die ikoon vir Liekie Fouché gee, en die metrokaart vir Guy du Toit. Ek wil vanaand met die wolfies in die woud aan slaap. Die kerkkoepels sal ek môre dra.”
Wolf79 sê: “Ek het darem ook onthou om vir jou ma ’n matryoshka-pop en vir jou pa ’n bottel vodka te koop op die lughawe. Ons moet dit vir hulle gaan gee.”
“Maar Wolf79,” sê sy. “Jy kom nou net daarvandaan.”
“Ek weet,” sê hy. “Maar daar was nie tyd om dit vir hulle te gee nie, ek moes eers die prokureur kom uitsorteer. Buitendien lyk dit vir my lekker daar. Ons vlieg môre om vir jou ouers jou verloofring te gaan wys.”

So toe skryf Wolf79 sy toets van sy horlosie af terwyl Hanna in haar wolfies-T-hemp met Diaghilev langs haar lê en kyk dat hy nie cheat nie, en toe hy klaar is, merk sy dit en sê daar is net twee foute, en al twee is oor lidwoorde, en so kry Wolf79 toe agt en negentig persent. Daarna haal hy ’n dosie uit die sak van sy swart handdoekjapon wat hy opgehang het aan ’n kapstok by die deur en haal ’n ring uit, bedek met klein diamantjies met ’n wolfgesiggie en twee groot groen smaragde vir oë, en vra op sy knieë of Hanna in die Russies-Ortodokse Kerk met hom sal trou, en Hanna antwoord dat hierdie spesifieke ring haar nou so pas in die regte bui vir ’n verlowing gesit het, so ja, Liekie Fouché was reg dat sy vir seker met hom sal trou.

Wolf79 gee Hanna die langste soen van haar lewe en raak aan die slaap. Hanna kry dit nie reg om aan die slaap te raak nie, maar sy gee nie om nie want dis vir haar lekker om in die dowwe lig van die lamp buite in ’n kamer vol engele wat in die wolke skuil na haar wolfring en haar slapende Wolf79 en haar oranje katjie te lê en kyk en daaraan te dink dat sy nou nie meer ’n hoer is nie.
Êrens in die vroeë oggend, toe die kapokhaan by Guy du Toit se studio al begin kraai, word Wolf79 wakker en vra in Russies waar is Hanna, en Hanna, wat verstaan wat hy vra, sê in Engels ek is hier, en ons is in ’n studio vol engele. En op daardie oomblik besluit Hanna dat sy Russies gaan leer praat sodat sy sal verstaan wanneer haar man in sy slaap praat. Wolf79 word wakkerder en vra: “Slaap jy nie, my engeltjie?” En Hanna sê nee, dis lekkerder om na jou en Diaghilev en my ring te lê en kyk. Wolf79 glimlag so ’n arrogante glimlag en sê natuurlik, want ons is mos so mooi.
“Wolf79,” vra Hanna, “hoe laat kry ons môre die vliegtuig see toe?”
“Ons vlieg twaalfuur. Dit beteken ons sal gou nog vir jou bietjie klere kan gaan koop.”
“Nee,” sê sy. “Dis nie nodig nie, ons kan op George vir my ’n jean en panties gaan koop. Hulle deursoek mens nie op binnelandse vlugte nie, so hulle sal nie my T-shirt oplig en sien dat ek niks onder aanhet nie.”
Hy lag wellustig.
“Wat van jou lyfwagte?” vra sy.
Hy antwoord. “Ek het vir hulle kaartjies bespreek terug Rusland toe.”
“Ag, kanselleer dit,” sê sy. “Hulle geniet dit hier in Afrika. Ek sal my ma môreoggend bel en sê ek kom kuier met vier vriende. Daar’s oorgenoeg plek.”
“Ek sal môre daaroor dink,” gaap hy.
“Wolf79?”
“Ja?”
“Ons moenie te lank by die see bly nie. Ek wil nog baie sneeu sien.”
“Natuurlik nie. Ek wil my toekoms saam met jou in Rusland begin,” sê hy vaak. “Solank daai Hillary Clinton haar mal ou vinger van die atoombom se knoppie af kan hou.”
Net voordat hy weer aan die slaap raak, sê hy: “Terloops, ek het jou parfuum saamgebring.”

Hanna en Wolf79 en die bende Russiese reuse is toe tydens die Amerikaanse verkiesing by die see, waar daar geen televisie is nie en die internetontvangs baie sleg is. Dit beteken hulle lees die nuus van Donald Trump se oorwinning eers die volgende dag in ’n Afrikaanse koerant wat hulle by die SPAR op Grootbrak koop. Hanna moet die nuus vir Wolf79 vertaal. Wolf79 se mond hang oop by die aanhoor van al die kommentare uit Suid-Afrika.
Dis eers ’n week later, terug saam met Diaghilev in hulle woonstel in Moskou, dat Wolf79 besluit hy’s lus om in te hack op Phillips se Facebook om haar kommentaar te sien. Eerstens post sy een van daardie irriterende internetfoto’s wat mense wat dooslikheid as ’n beroep beoefen, uitdink en maak. Op hierdie foto sweer Bill Clinton dat hy die eiland waar kinders as slawe aangehou word, ses en twintig keer besoek het sonder om een keer seks te hê met ’n kind. Tweedens is daar ’n foto van Anthony Weiner, wat getroud is met Clinton se persoonlike assistent Huma Abedin, wat sy Weense worsie op die internet vir ’n kind gewys het. By daardie foto skryf Phillips: Die liefde neem soms eienaardige vorms aan in die tyd van die internet. Derdens plaas Phillips ’n foto van haar held Julian Assange wat soos ’n eensame bliksoldaatjie geveg het om Clinton se trash op die net vir die wêreld te wys, en dié van julle wat nie weet van watse trash ek praat nie, het seker nie ’n middelvinger om mee te google nie. By hierdie foto van Assange spreek Phillips die hoop uit dat Assange nie in die ambassade van Ecuador vergeet sal word waar sy gat al seer gesit is nie.
“Phillips is omtrent so lieftallig soos Trump en Poetin saam,” sê Hanna vir Wolf79 toe sy die drie plasings op Phillips se timeline sien. “Die fok alleen weet, ek is bly ek het haar geblok.”
“Maak nie saak van Phillips,” antwoord Wolf79. “Poetin gaan vir Amerika ’n vy gee met die petrodollar, en Hillary gaan nie haar vinger betyds op die atoombom kry om dit te keer nie. En jy moet darem nie stry nie dat ek en jy ’n sprokieshuwelik gaan hê danksy die gelukkige einde van Phillips se boek.”
“Ons het dit self gedoen,” sê Hanna. “Ek met my drome, en jy met jou vuiste. Onthou, sy meng nie veel in met haar karakters nie.”
Januarie 2017



Opsomming
Al sê haar shrink nou ook wát, Hanna weet sy werk basies as prostituut.
Om uit haar nagmerrie-verhouding en -werk by Pretoria se goorste prokureur te ontsnap, kry Hanna werk as Engelsonderwyser in Moskou – met die raad en hulp van skrywer-karakter Fransi Phillips, wat self in Moskou Engels gee en Hanna as storiekarakter wil inspan.
Daar gekom, is een van Hanna se eerste Skype-leerders die onweerstaanbare Nureyev lookalike Wolf79, ’n skeepsmagnaat en man van formaat. Maar sy’t dan juis Rusland toe gevlug om haar as professionele vrou te kom bewys, nie om halsoorkop verlief te staan en raak nie! En wat voer Phillips anyway in die mou met haar Hanna-karakter? Om nie te praat nie van die doos van ’n verloofde wat Hanna in Pretoria agtergelaat het . . .
In hierdie verruklike stadsprokie vir grootmense gaan die leser verras word, lê van die lag, dalk ongemaklike nuwe gedagtes dink, en régdeur tonekrul-lekkerkry vir die mees oorrompelende romanse nóg.



Oor die skrywer
Fransi Phillips skryf sedert die 80s aweregse Afrikaanse fiksie in allerlei genres. Sy het in Pretoria studeer en as kunsjoernalis en kulturele raadgewer gewerk. Tans bly sy naby Moskou, waar sy Engels gee. Haar roman Net ’n lewe is in 2012 gekortlys vir die M-Net- en UJ-pryse. Liefde in die tyd van die internet is haar eerste roman in sewe jaar.



Queillerie,
’n druknaam van NB-Uitgewers,
’n afdeling van Media24 Boeke (Edms.) Bpk.,
Heerengracht 40, Kaapstad 8001
www.queillerie.co.za
Kopiereg © die skrywer 2018
Alle regte voorbehou.
Geen gedeelte van hierdie elektroniese boek mag sonder die skriftelike verlof van die uitgewer gereproduseer of in enige vorm of deur enige elektroniese of meganiese middel weergegee word nie, hetsy deur fotokopiëring, skyf- of bandopname, of deur enige ander stelsel vir inligtingsbewaring of -ontsluiting.
Die karakter van die prokureur in hierdie verhaal stem met geen
werklike persoon ooreen nie. Hy is bloot ’n waandenkbeeld uit
Phillips se verbeelding.
Omslagontwerp: Michiel Botha
Fotografie op omslag: Shutterstock
E-boekontwerp: Wouter Reinders
Ook beskikbaar in druk:
Eerste uitgawe in 2018
ISBN: 978-0-7958-0168-6
Epub-uitgawe:
Eerste uitgawe in 2018
ISBN: 978-0-7958-0169-3 (epub)
Mobi-uitgawe:
Eerste uitgawe in 2018
ISBN: 978-0-7958-0170-9 (mobi)



Inhoudsopgawe
 
	Titelblad
	Motto
	Hoofstuk 1
	Hoofstuk 2
	Hoofstuk 3
	Hoofstuk 4
	Hoofstuk 5
	Hoofstuk 6
	Hoofstuk 7
	Hoofstuk 8
	Hoofstuk 9
	Hoofstuk 10
	Hoofstuk 11
	Hoofstuk 12
	Hoofstuk 13
	Hoofstuk 14
	Hoofstuk 15
	Hoofstuk 16
	Hoofstuk 17
	Hoofstuk 18
	Hoofstuk 19
	Hoofstuk 20
	Hoofstuk 21
	Hoofstuk 22
	Hoofstuk 23
	Hoofstuk 24
	Hoofstuk 25
	Hoofstuk 26
	Hoofstuk 27
	Hoofstuk 28
	Hoofstuk 29
	Hoofstuk 30
	Hoofstuk 31
	Hoofstuk 32
	Hoofstuk 33
	Hoofstuk 34
	Hoofstuk 35
	Hoofstuk 36
	Hoofstuk 37
	Hoofstuk 38
	Hoofstuk 39
	Hoofstuk 40
	Hoofstuk 41
	Hoofstuk 42
	Hoofstuk 43
	Hoofstuk 44
	Hoofstuk 45
	Hoofstuk 46
	Hoofstuk 47
	Hoofstuk 48
	Hoofstuk 49
	Hoofstuk 50
	Hoofstuk 51
	Hoofstuk 52
	Hoofstuk 53
	Hoofstuk 54
	Hoofstuk 55
	Hoofstuk 56
	Hoofstuk 57
	Hoofstuk 58
	Hoofstuk 59
	Hoofstuk 60
	Hoofstuk 61
	Hoofstuk 62
	Hoofstuk 63
	Hoofstuk 64
	Hoofstuk 65
	Hoofstuk 66
	Hoofstuk 67
	Hoofstuk 68
	Hoofstuk 69
	Hoofstuk 70
	Hoofstuk 71
	Hoofstuk 72
	Hoofstuk 73
	Hoofstuk 74
	Hoofstuk 75
	Hoofstuk 76
	Hoofstuk 77
	Hoofstuk 78
	Hoofstuk 79
	Hoofstuk 80
	Hoofstuk 81
	Hoofstuk 82
	Hoofstuk 83
	Hoofstuk 84
	Hoofstuk 85
	Hoofstuk 86
	Hoofstuk 87
	Hoofstuk 88
	Hoofstuk 89
	Hoofstuk 90
	Hoofstuk 91
	Hoofstuk 92
	Hoofstuk 93
	Hoofstuk 94
	Hoofstuk 95
	Hoofstuk 96
	Hoofstuk 97
	Hoofstuk 98
	Hoofstuk 99
	Hoofstuk 100
	Hoofstuk 101
	Hoofstuk 102
	Hoofstuk 103
	Hoofstuk 104
	Hoofstuk 105
	Hoofstuk 106
	Hoofstuk 107
	Hoofstuk 108
	Hoofstuk 109
	Hoofstuk 110
	Hoofstuk 111
	Hoofstuk 112
	Hoofstuk 113
	Hoofstuk 114
	Hoofstuk 115
	Hoofstuk 116
	Hoofstuk 117
	Hoofstuk 118
	Hoofstuk 119
	Hoofstuk 120
	Hoofstuk 121
	Hoofstuk 122
	Hoofstuk 123
	Hoofstuk 124
	Hoofstuk 125
	Hoofstuk 126
	Hoofstuk 127
	Hoofstuk 128
	Hoofstuk 129
	Hoofstuk 130
	Hoofstuk 131
	Hoofstuk 132
	Hoofstuk 133
	Hoofstuk 134
	Hoofstuk 135
	Hoofstuk 136
	Hoofstuk 137
	Hoofstuk 138
	Hoofstuk 139
	Oor die boek
	Opsomming
	Oor die skrywer


	Kolofonbladsy




Landmarks





Table of Contents
Titelblad
Motto
Hoofstuk 1
Hoofstuk 2
Hoofstuk 3
Hoofstuk 4
Hoofstuk 5
Hoofstuk 6
Hoofstuk 7
Hoofstuk 8
Hoofstuk 9
Hoofstuk 10
Hoofstuk 11
Hoofstuk 12
Hoofstuk 13
Hoofstuk 14
Hoofstuk 15
Hoofstuk 16
Hoofstuk 17
Hoofstuk 18
Hoofstuk 19
Hoofstuk 20
Hoofstuk 21
Hoofstuk 22
Hoofstuk 23
Hoofstuk 24
Hoofstuk 25
Hoofstuk 26
Hoofstuk 27
Hoofstuk 28
Hoofstuk 29
Hoofstuk 30
Hoofstuk 31
Hoofstuk 32
Hoofstuk 33
Hoofstuk 34
Hoofstuk 35
Hoofstuk 36
Hoofstuk 37
Hoofstuk 38
Hoofstuk 39
Hoofstuk 40
Hoofstuk 41
Hoofstuk 42
Hoofstuk 43
Hoofstuk 44
Hoofstuk 45
Hoofstuk 46
Hoofstuk 47
Hoofstuk 48
Hoofstuk 49
Hoofstuk 50
Hoofstuk 51
Hoofstuk 52
Hoofstuk 53
Hoofstuk 54
Hoofstuk 55
Hoofstuk 56
Hoofstuk 57
Hoofstuk 58
Hoofstuk 59
Hoofstuk 60
Hoofstuk 61
Hoofstuk 62
Hoofstuk 63
Hoofstuk 64
Hoofstuk 65
Hoofstuk 66
Hoofstuk 67
Hoofstuk 68
Hoofstuk 69
Hoofstuk 70
Hoofstuk 71
Hoofstuk 72
Hoofstuk 73
Hoofstuk 74
Hoofstuk 75
Hoofstuk 76
Hoofstuk 77
Hoofstuk 78
Hoofstuk 79
Hoofstuk 80
Hoofstuk 81
Hoofstuk 82
Hoofstuk 83
Hoofstuk 84
Hoofstuk 85
Hoofstuk 86
Hoofstuk 87
Hoofstuk 88
Hoofstuk 89
Hoofstuk 90
Hoofstuk 91
Hoofstuk 92
Hoofstuk 93
Hoofstuk 94
Hoofstuk 95
Hoofstuk 96
Hoofstuk 97
Hoofstuk 98
Hoofstuk 99
Hoofstuk 100
Hoofstuk 101
Hoofstuk 102
Hoofstuk 103
Hoofstuk 104
Hoofstuk 105
Hoofstuk 106
Hoofstuk 107
Hoofstuk 108
Hoofstuk 109
Hoofstuk 110
Hoofstuk 111
Hoofstuk 112
Hoofstuk 113
Hoofstuk 114
Hoofstuk 115
Hoofstuk 116
Hoofstuk 117
Hoofstuk 118
Hoofstuk 119
Hoofstuk 120
Hoofstuk 121
Hoofstuk 122
Hoofstuk 123
Hoofstuk 124
Hoofstuk 125
Hoofstuk 126
Hoofstuk 127
Hoofstuk 128
Hoofstuk 129
Hoofstuk 130
Hoofstuk 131
Hoofstuk 132
Hoofstuk 133
Hoofstuk 134
Hoofstuk 135
Hoofstuk 136
Hoofstuk 137
Hoofstuk 138
Hoofstuk 139
Oor die boek
Opsomming

Oor die skrywer

Kolofonbladsy


cover.jpeg





images/00002.jpg





images/00001.jpg





